
JEP  Fejr  rejste  sig  over  Ende,  blændet  og  tung 
i  Hovedet.  Han  havde  glemt  at  rulle  ned. 
Fra  det  hvide  Solbillede  i  Vinduskarmen  gled  Ly- 
set i  en  Mælkevej  af  svingende  Støvkloder  paa 
skraa  gennem  det  lave  Kvistværelse  og  ramte  hans 
Faders  Billede  over  Sengen,  hvor  det  samlede  sig 
i  det  udhvælvede  Glas  til  en  ny  lille  Sol. 

Han  lukkede  Øjnene  og  vendte  sig  fra  Lyset. 
Men  Drømmen,  han  søgte  at  fange  ind,  brast  som 
en  Sæbeboble.  Skuffelsen  gjorde  ham  helt  vaagen. 
Han  gned  Laagene,  til  han  kunde  taale  at  møde 
det  stærke  Lys.  Medens  hans  Blik  gled  fra  den 
lille  gule  Sol  i  hans  Faders  Billede  til  den  store 
hvidglødende  i  Vinduskarmen  og  derfra  op  mod 
Kilden  i  det  blaa,  var  det  ham,  som  om  Lyset 
fra  Ildkuglen,  der  vækkede  ham,  og  Lyset  i  Drøm- 
men, der  slukkedes  i  det  samme,  havde  noget 
hemmeligt  med  hinanden  at  gøre;  og  hver  Celle 
i  hans  Legeme  ladedes  til  ny  Anspændelse. 

Tingene  gav  sig  til  at  svinge  op  og  ned  for  hans 
Blik;  men  det  var  ikke  i  Stuen,  det  svingede; 
det  var  Livet  i  ham  selv,  som  tog  paa  at  dirre 
helt  ud  i  hans  Fingerspidser. 

Han  sprang  ud  af  Sengen  og  slog  Vinduet  op 
mod  den  friske  Morgen  over  det  hvide  Torv  der- 
nede. Blæsten  spændte  Gardinerne  ind  mod  Stuen 
som  Sejl  og  sugede  dem  atter  til  sig  som  Faner. 
Solen  sad  paa  Kanten  af  Sankt  Anna  Kirkens  grønne 
Kobbertag;  Straalerne  brødes  i  et  mægtigt  Frynse- 
bælte  af  den  tynde  Septembertaage,  som  steg  op 
fra  Floden  dernede  under  den  store  Bro;  det  saa 
ud,  som  dampede  det  i  et  heftigt  Aandedræt  af 
Solens  glødende  Mund. 

Han  vaskede  sig,  saa  det  stod  over  Væg  og 
Gulv,  utaalmodig  efter  at  komme  i  Tøjet,  og 
imedens  sang  han;  det  var  en  Sang  for  Flaget, 
som  han  havde  digtet  til  Borgermødet  forleden, 
hvor  Mænd  af  alle  Partier  var  mødt  op  for  at 
drøfte  den  truende  Situation;  Sangen  gik  paa  Na- 
tionalhymnens Melodi. 

Hvor  det  havde  smeldet  op  imod  den  store 
Industrihals  nøgne  Mure!  Hvor  det  havde  run- 
get tilbage  mod  hans  Øre!  Og  der  stod  han, 
mellem  en  fiks  firskaaren  Grosserer,  der  sang 
falsk  m.ed  en  dyb  Brummebas,  og  en  stakkels 
luvslidt  Kontormand,  hvis  Øjne  var  blanke  af 
patriotisk  Rørelse.  Grossereren,  som  saa,  at  Jep 
intet  Eksemplar  havde  faaet,  holdt  beredvilligt  sit 
Papir  hen  under  hans  Øjne,  for  at  han  kunde 
følge  med  i  Teksten;  og  saa  var  det  ham  — Jep 
Fejr  —  der  var  Fader  til  den,  til  Sangen  om 
Fædrelandets  gamle  berømmelige  Flag. 


Han  skyllede  Kaffen  ned,  som  Pigen  havde  sat 
ind,  medens  han  sov,  tog  et  Par  Mundfulde  af 
Krydderen  og  gik  ud. 

Han  skyndte  sig  over  Torvet,  gennem  den 
lange  Dronningegade  med  dens  tætte  Færdsel, 
udover  Byen,  som  krænkede  Gryet  i  hans  Sind 
med  sin  ligeglade  Larm.  Ud,  hvor  Husene  laa 
frit  af  hverandre  i  stille  Fred  med  Have  for  og 
bag,  som  levende  Væsener  hver  i  deres  Drømme, 
nogle  stræbende  mod  det  høje  bag  slanke  tænk- 
somme Stammer,  andre  bredende  sig  lavt  og  lunt 
i  buttede  Buskes  Skjul;  og  over  dem  alle  den 
heftige  Sol,  som  hist  og  her  havde  gulnet  Alléens 
gamle  Linde. 

Han  satte  i  Løb,  med  Brystet  mod  Blæsten  og 
Panden  mod  det  drivende  Lys,  Liv  mod  Liv  i  et 
Favntag,  som  tog  Vejret  fra  ham;  men  det  hjalp 
ikke,  han  fik  ikke  Fred  for  den  stærke  Morgen 
i  sit  Sind. 

For  hver  Vogn,  som  kom  rullende,  stod  Støvet 
til  Vejrs,  hvirvledes  rundt  af  Blæsten  og  faldt  som 
Pudder  over  Tjørn,  Siren  og  Poppel  i  Havernes 
Hegn. 

Han  standsede  forpustet  og  nøs  mod  Solen,  der 
nu  hang  frit  i  det  blaa  uden  Dunst  og  Lyde. 

Da  var  Drømmen  der;  han  lukkede  Øjnene  og 
holdt  Vejret  for  at  gribe  den;  men  den  brast  som 
imorges. 

Det  laa  gemt  derinde,  en  Kerne  bag  sin  Skal, 

—  Livet  og  Skæbnen  laa  gemt  i  hans  Vilje  og 
ventede  paa  at  foldes  ud,  som  Frøet  venter  paa 
Solen.  Nu  skinnede  den,  saa  hans  Hjerte  sitrede 
derved,  helt  ind  i  hans  Drømme  skinnede  den, 
og  dog  saa  han  ikke  sin  Vej  og  kendte  ikke  sin 
Vilje. 

Der  var  andre  Sange  i  ham  end  den  ene,  der 
var  naaet  ud  i  Verden;  men  der  var  ogsaa  noget, 
som  Sange  alene  ikke  evnede  at  fylde  —  noget, 
som  knyttede  ham  inderligere,  end  nogen  Sang 
kunde  gøre,  til  Træerne  langs  Vejen,  til  Solen 
over  ham,  til  Dyr  og  Mennesker,  —  noget  som 
vilde  gøre  ham  til  et  med  den  hele  smilende  og 
lidende  Verden,  om  han  evnede  at  give  det  Ud- 
tryk; men  han  kunde  ikke  faa  det  fat;  han  fam- 
lede endnu  bestandig  med  aaben  Favn  efter  et 
Maal.  Han  havde  for  et  Par  Maaneder  siden  taget 
sin  Eksamen;  men  den  Bane,  som  den  aabnede 
til,  havde  ingen  Brug  for  Sange,  den  sigtede  paa 
Nytte  for  en  snæver  Kreds  af  Menneskeheden, 
paa  en  Position  for  ham  selv. 

En  Støvsky  kom  rullende,  hvor  Vejen  svingede 
om  bag  en  gammel  Have  med  store  kuplede  Ka- 
stanier, Vinden  førte  Lyden  af  tunge  Fodslag  op 
imod  ham.  Nogle  graa  Hoveder  paa  Rad  kom  til 
Syne  bag  Støvet.  Solen  faldt  i  Bøssepiber  og  blin- 
kede fra  en  Officerssabel.  Det  var  et  Kompagni 
Rekrutter  af  Feltjægerne,  der  vendte  hjem  til  Ka- 
sernen, som  han  lige  havde  passeret.  Trætte  og 

støvede  kom  de  fra  Natmanøvre  med  fuld  Op- 
pakning. Officeren  vendte  sig  i  Sadlen  for  en  Kom- 
mando; saa  lød  der  en  Sang,  mangestemmet,  men 
hul  og  treven:  der  var  ingen  Appel  i  den;  den 
blev  siddende  i  Halsen,  som  havde  Støvet  kvalt  den. 

Jep  standsede,  medens  de  passerede. 

Der  var  Fanen,  skrammet  og  tung  af  Minder, 
med  sin  forrevne  Flig  svøbt  stolt  om  den  knej- 
sende kronede  Stamme. 

Hvad  mon  der  endnu  venter  dens  falmede  Rest? 
tænkte  han,  idet  han  hilste  den,  og  patriotiske 
Stumper  af  Talerne  paa  Borgermødet  dukkede  op 
i  hans  Sind. 

Medens  Soldaterne  skred  forbi,  tunge  og  duk- 
kede, mindedes  han,  hvad  han  havde  læst  ifor- 
gaars  i  Avisen  om  Stemningen  deroppe  ved  Berg- 
wall,  hvor  de  store  Efteraarsmanøvrer  holdtes. 
Sommerens  Begivenheder  gik  igennem  hans  Erin- 
dring, saaledes  som  de  havde  afløst  og  udløst 
hverandre  i  rask  Følge,  indtil  man,  før  nogen 
kunde  ane  det,  pludselig  stod  overfor  det  afgø- 
rende. 

Oppe  i  det  gamle  urolige  Hallerland,  hvor  Jep 
var  født,  var  Socialdemokraterne  kommet  til  Mag- 
ten. De  havde  benyttet  den  til  i  to  paa  hinanden 
følgende  Landdage  at  vedtage  Loven  om  den  al- 
mindelige Næringspligt,  der  gav  Staten  Ret  til  at 
ekspropriere  Grundværdier  og  private    Bedrifter 

efter  en  hidtil  ukendt  Maalestok.  Saa  havde  den 
store  Nabo  mod  Nord,  Firerigsforbundet  Geldern, 
ved  diplomatiske  Forestillinger  søgt  at  formaa 
Kongen  til,  paa  Trods  af  Hallerlands  Særforfat- 
ning, at  nægte  sin  Sanktion.  Men  Kongen  vilde 
ikke  svigte  sin  Pligt;  paa  den  forfatningsmæssige 
Frists  sidste  Dag  havde  han  givet  sin  Underskrift. 

Allerede  Dagen  efter  stod  der  i  Gelderns  Rege- 
ringsblad  en  højofffciel  Artikel  om  Situationens 
Alvor;  den  endte  med,  at  man  ikke  vilde  taale 
„en  socialistisk  Forsøgsmark"  op  til  sin  Grænse; 
hvis  Naboen  ikke  selv  kunde  eller  vilde  rense 
sin  Mark  for  Ukrudtet,  saa  maatte  man  træde  til 
for  at  hindre,  at  det  kastede  sine  Frø  ind  over 
Skellet. 

I  Hallerland  rasede  Aviserne.  Alle  Partier  for- 
langte, at  Regeringen  skulde  handle;  og  faa  Dage 
efter  mødte  Hallerlands  Premierminister  i  For- 
staaelse  med  Moderlandets  Regering  frem  i  Land- 
dagen med  en  utvetydig  Tilbagevisning  af  enhver 
fremmed  Indblanding  i  Rigets  indre  Anliggender. 
Der  fulgte  nogle  Dages  Havblik.  I  Hallerland  var 
man  allerede  falden  til  Ro,  da  Gelderns  Første- 
minister som  Svar  paa  en  Interpellation  holdt  en 
Tale  i  Parlamentet,  hvori  han  erklærede,  at  man 
nu  var  færdig  med  de  nabovenlige  Forestillinger, 
der  havde  vist  sig  ikke  at  føre  til  noget.  Man 
vilde  foreløbig  se  Tiden  an;  men  skulde  det  vise 
sig,  at  Nabostaten  vilde  tillade,  at  en  saadan  sam- 

fundsopløsende  Lov  førtes  ud  i  Livet,  saa  vilde 
man  se  sig  tvungen  til  at  besætte  Hallerland  for 
selv  at  faa  Bugt  med  Ukrudtet  og  sikre  sig  Ga- 
rantier for  Fremtiden. 

De  fleste  forstandige  havde  vel  anet,  hvor  det 
bar  hen;  men  for  det  store  Publikum,  der  nærer 
sig  af  Øjeblikket,  var  det  en  Bombe,  som  eksplo- 
derede midt  paa  Torvet  og  rundt  i  Aviserne.  Efter 
at  den  første  Vredesstorm  havde  udladt  sig,  skete 
der  et  Omsving  i  Stemningen,  De,  som  i  første 
Omgang  havde  raabt  højst  om  at  handle,  manede 
nu  til  Besindighed;  de  henviste  til  den  store  Over- 
magt og  spurgte  om  Krigsberedskabet.  De  kon- 
servative, som  fra  gammel  Tid  havde  Føling  med 
den  Landboreaktion,  der  regerede  i  Firerigsfor- 
bundet,  vovede  sig  frem  med  et  sagkyndigt  Ind- 
læg om,  hvorledes  den  nye  Lov  vilde  virke  —  var 
det  ikke  det,  man  altid  havde  sagt:  en  saadan 
Lov  udæskede  jo  hele  det  besiddende  Europa; 
en  pligttro  Konge  var  et  herligt  Gode  for  et  Land; 
men  man  maatte  ikke  glemme,  at  der  kunde  fore- 
ligge Situationer  saa  forviklede  og  truende,  at  det 
blev  til  første  Pligt  ikke  at  varetage  alle  sine 
Pligter.  Men  selv  disse  Kredse  holdt  paa,  at  Na- 
tionens Ære  var  krænket  ved  det  utilslørede  Tru- 
selssprog,  der  lød  fra  Geldern,  og  at  den  ukal- 
dede Indblanding  i  Landets  indre  Anliggender 
maatte  tilbagevises. 

I  Hallerland  selv  —  Begivenhedernes  Esse  — 

var  Stemningen  overordentlig  trykket.  En  sanseløs 
Vrede  hos  det  brede  socialdemokratiske  Flertal 
med  forbitret  Manen  til  Moderlandet  om  uden 
Tøven  at  hævde  Nationens  Selvstændighed;  en 
ængstelig  Forbeholdenhed  hos  de  næringsdrivende 
og  besiddende,  hvem  den  truende  Kamp  mod 
Overmagten  vilde  ramme  føleligst;  de  gjorde  i 
deres  Organer  Flertallet  ansvarligt  for  den  umulige 
Situation  og  henstillede  at  finde  en  Form  for  at 
udskyde  Lovens  Ikrafttræden,  hvorved  der  vandtes 
Tid,  om  ikke  mere. 

Æren  sejrede.  Nationen  valgte  at  drive  Lus- 
singen tilbage  frem  for  at  vende  den  anden  Kind 
til.  Manøvrelejren  blev  forlagt  nord  paa,  helt  op 
til  Lavsletten  ved  Bergwall's  gamle  Grænseværn; 
Kong  Johan  den  Nittende  med  Krigsministeren  og 
hele  sin  Stab  rejste  derop,  først  til  Byen  Haller- 
land for  at  lodde  Stemningen  paa  selve  Stedet, 
derefter  til  Lejren  for  at  holde  Revu  over  Trop- 
perne. Samtidig  indvarslede  Regeringspartiet  i 
Hovedstaden  til  et  stort  nationalt  Borgermøde. 
Komitéen  opfordrede  i  Aviserne  til  Indsendelse  af 
originale  Sange;  og  Jep  Fejrs  blev  den  ene  af  de 
tre,  der  overlevede  Censuren  og  opnaaede  at  blive 
trykt  paa  Komitéens  Bekostning  i  et  Antal  af 
tyve  Tusend  Eksemplarer. 

Medens  Soldaterne  skred  forbi  Jep,  tunge  og 
dukkede,  tænkte  han   paa,   hvad  han  havde  læst 

iforgaars  i  en  Aviskorrespondance  fra  Lejren  ved 
Bergwall:  at  Stemningen  var  mat  og  spagfærdig 
ved  Grænsen,  bag  hvilken  den  truende  Overmagt 
lurede  paa  Øjeblikket.  „Nogle  mener  —  stod  der  — 
at  det  er  Vejret;  thi  heroppe  har  det  regnet  Kulde 
ned  tre  Dage  i  Træk,  som  var  vi  i  Slutningen  af 
November;  men  vi  tror,  at  Grunden  maa  søges 
andetsteds.  Hvor  er  det  muligt  for  unge  levedyg- 
tige Soldater,  baade  Officerer  og  menige,  at  holde 
Humøret  oppe,  naar  man  ser  den  Samling  af  ud- 
levede Personer,  der  udgør  Stabene,  —  og  i  disse 
Gammelmandshænder  skal  altsaa  Hærens  og  Lan- 
dets Skæbne  betroes,  hvis  det  gaar  løs.  De  hæder- 
kronede Generaler  kappes  med  Bergwalls  ikke 
mindre  hæderkronede  Volde  i  Brøstfældighed; 
men  medens  der  udfoldes  feberagtige  Anstrengelser 
for  at  udbedre  de  sidste,  gøres  der  intet  for  at 
raade  Bod  paa  de  første." 

Ja,  de  var  matte  og  spagfærdige,  disse  graa 
Mænd,  som  skred  forbi;  det  var,  som  om  Foden 
faldt  tungt  til  Hvile,  saa  snart  den  rørte  Grunden, 
og  maatte  rives  løs  med  Vold,  hver  Gang  den 
skulde  frem  paany.  Der  var  intet  Udtryk  i  de 
farveløse  Ansigter;  Blikket  hang  stift  og  stirrende 
ved  den  bredbringede  Officer  i  Spidsen  paa  sin 
strunke  Hest,  som  om  alt  Livet  sad  i  ham,  og 
Kompagniet  bare  var  en  Hale,  der  hang  fast  ved 
hans  Blik. 

De  er  nye  i  Tjenesten,  trøstede  Jep  sig;  om  en 

Maaned  vil  de  have  Form  som  de  bedste;  for  se, 
hvor  unge  og  stærkt  byggede  de  er! 

Kaptejnen  drejede  Hovedet  og  saa  sig  tilbage. 
Hans  Blik  strejfede  Jeps;  det  var  lyse  alvorlige 
Øjne  over  et  tottet  rødligt  Skæg,  presset  op  af 
Hageremmen.  I  det  samme  slog  Virkeligheden 
ned  i  Jep;  han  oplevede,  at  en  Flok  unge  som 
han  selv,  revet  løs  fra  deres  Gerning,  var  paa 
Vejen  ud  for  at  bruges  i  noget,  der  var  alles 
Velfærd  om  at  gøre,  uden  Sikkerhed  for,  at 
de  selv  vilde  komme  til  at  høste  Nytten  deraf; 
de  vidste  tværtimod,  at  det  vilde  komme  til  at 
koste  adskillige  af  dem  Liv  og  Lemmer. 

Vi  skal  altsaa  virkelig  have  Krig,  tænkte  han. 

En  ganske  ung  Rekrut,  skægløs,  med  tørre 
sprukne  Læber  sitrende  af  Smerte,  søgte  Hvile  i 
Jeps  Øjne  for  sit  hjælpeløse  Blik. 

Om  en  Maaned  ligger  han  skudt  ved  Vejen, 
for  det  saa  pludseligt  og  stærkt  igennem  Jeps 
Hoved,  at  han  var  lige  ved  at  strække  Armene 
ud  imod  ham.  Medfølelsen  sugede  Blodet  vold- 
somt til  hans  Hjerte;  Trang  kom  over  ham,  heftig 
som  et  Sting,  til  at  hjælpe  mod  Livets  Nød  den 
dødtrætte  Rekrut,  alle  de  graa  Mænd,  sig  selv, 
det  hele  Land. 

Kompagniet  trak  forbi.  Jep  stod  tilbage  og  fulgte 
de  mørke  Hoveders  Bølge  gennem  den  hvide 
Støvsky;  han  stod  der  med  tomme  Hænder  og 
Hjertet  fuldt  af  Trang. 

Hvad  kan  jeg  gøre  andet  end  synge?  tænkte 
han  —  mismodig,  fordi  der  var  saa  meget  meget 
mere,  —  vidste  han  blot  hvad. 

Ja,  synge  —  digte  —  saa  Livet  blusser  i  dem 
paany!  —  Synge  Modet  ind  i  deres  Hjerte  fra  Sko- 
ven der,  som  ved,  at  Løvet  skal  fældes  for  Rusk 
og  Frost,  og  knejser  lige  fuldt  mod  Stormen, 
Synge  Haabet  ind  fra  de  Spirer,  der  bag  Løv- 
faldets Nederlag  ruster  for  den  kommende  Vaar. 

Synge  om  Flaget,  om  Minder,  om  Fædrenes 
Daad. 

Han  gik  rask  til  i  sine  Drømme.  Landevejen 
strakte  sig  hvid  og  lige,  saa  langt  Øjet  rakte,  — 
mellem  ældgamle  Popler,  hvis  blanke  Smaablade 
glitrende  i  Solen  førte  en  uafladelig  Passiar  højt 
oppe  i  den  friske  Blæst.  Mejede  Marker  med  Neg 
i  Traver  vekslede  med  nypløjede  Agre  og  grønne 
Enge,  hvor  Køerne  med  Halen  mod  Blæsten  fyldte 
deres  Yver  paany. 

Fra  en  hvid  Kirke  bag  en  gammel  Præstegaards- 
have  taltes  Timen  op  med  en  sprød  og  spinkel 
Klokketone,  som  Blæsten  bar  længere  ud,  end 
den  var  vant  til  at  række. 

Jep  fulgte  Slagene  i  Tanker.  Da  Klokken  tav, 
vaagnede  han  til  Øjeblikket,  for  med  Haanden  til 
Uret  og  saa,  at  det  var  Ni,  den  havde  slaaet. 

Onkel  Frits's  Brev  —  var  det  ikke  Klokken  Ti? 

Han  fandt  det  frem  i  en  Hast. 

Laurids  Bruun  :  Det  hele  2 

Jo  —  den  gamle  ventede  ham  Klokken  Ti  paa 
sit  Kontor  i  Appellationsretten. 

Jep  vendte  straks  om  og  maalte  Afstanden  til- 
bage til  Byen  ad  den  hvide  Vej  under  det  kuplede 
grønne;  saa  knappede  han  Jakken  og  satte  af  med 
lange  Skridt. 

Jep  havde  en  daarlig  Samvittighed  overfor  Onkel 
Frits,  der  havde  været  ham  i  Faders  Sted,  siden 
hans  rigtige  Fader,  Frits's  meget  yngre  Broder^ 
kom  saa  ulykkelig  af  Dage.  Hans  Moder  fik  kun 
en  ganske  lille  Pension,  da  hendes  Mand  havde 
været  saa  kort  Tid  i  Embedet  deroppe.  Hun  flyt- 
tede fra  Præstegaarden  ind  til  det  nære  Kniittel- 
hof,  som  havde  Latinskole,  og  hvor  der  var  billigt 
at  leve.  Saa  snart  Jep  blev  Student,  rejste  han  til 
Hovedstaden  for  at  studere  og  var  fra  nu  under 
Onkel  Frits's  Forsorg.  Onkelen  bekostede  Stude- 
ringerne, og  i  de  første  Par  Aar  spiste  Jep  hver 
Søndag  hos  den  gamle  Pebersvend. 

Skønt  færdig  med  Studeringerne  havde  Jep  endnu 
ikke  naaet  at  rejse  hjem  til  sin  Moder,  hvem  han  ikke 
havde  set  i  et  Aar;  og  Onkelen,  der  havde  ligget  syg 
under  hans  Eksamen  og  siden  været  ved  Bade- 
sted med  en  Sygeplejerske,  havde  han  ikke  faaet 
Tid  at  besøge  efter  hans  Hjemkomst.  Tiden  var 
løben  saa  mærkværdig  rask,  uden  at  han  vidste, 
hvad  det  egentlig  var,  der  havde  slugt  hans  Dage. 
Nu  da  den  gamle  havde  kaldt  ham  —  ovenikøbet 
i  et  „vigtigt  Anliggende"  —  slog  Samvittigheden 

ham,  og  den  Undskyldning,  han  havde  rede  —  at 
han  jo  ikke  kunde  vide,  om  Onkelen  var  rask 
nok  til  at  modtage  Besøg  —  blev  til  tomt  Munds- 
vejr,  som  han  ikke  kunde  faa  sig  selv  til  at  fremføre. 

Jep  saa  igen  paa  Uret  og  skridtede  ud,  alt  hvad 
han  orkede. 

En  halv  Time  kom  han  da  nok  for  sent.  Den 
gamle  var  præcis  som  Solen  selv.  Hvad  skulde  han 
sige  til  sin  Undskyldning? 

Hvorledes  var  det  ogsaa  gaaet  til,  at  han  havde 
glemt  sig  saa  fuldstændigt?  —  Aa,  det  var  Drømmen, 
som  — 

Den  rørte  sig  i  det  samme;  dens  Billede  ka- 
stedes inde  fra  paa  Hjernens  Væg;  men  idet  han 
lukkede  Øjnene  for  at  holde  det  svage  Aftryk 
fast,  gik  Lyset  ud,  og  Billedet  var  borte. 

Dumt  at  jage  efter  en  Drøm.  Selv  om  han  greb 
den,  hvad  havde  den  saa  at  sige  ham?  Hvad  Be- 
tydning havde  det  for  hans  Liv,  at  en  Uro  i  Blo- 
det fremkaldte  Billeder  i  nogle  overhedede  Hjerne- 
celler? 

En  Vogn  kom  rullende  bag  ham.  Det  var  en 
Bonde,  som  kørte  sine  Kartofler  til  Byen.  Hvis 
Jep  fik  Lov  at  sidde  op,  saa  vandt  han  vel  et 
Kvarter. 

Han  standsede  og  hilste.  Bonden  skævede  til 
ham.  Da  han  saa,  hvor  varm  Jep  var  i  Hovedet, 
nikkede  han,  holdt  Hestene  an  og  rykkede  sig 
paa  Agebrættet  for  at  give  Plads. 

2« 

Han  fik  Besked  paa,  hvor  Jep  skulde  hen, 
hvor  knapt  det  var  om  Tiden  for  ham;  saa  sam- 
lede han  Tømmerne  og  drev  Snærten  ud  over 
Øgene,  der  viftede  efter  med  Halen  og  satte  Lunte- 
travet op. 

Jep  bød  Cigar  og  gav  Ild,  da  de  var  i  Læ  bag 
en  Have. 

—  Monstro  der  skulde  være  noget  om  det,  at 
vi  skal  have  Krig?  —  sagde  Bonden. 

Jep  forstod,  at  det  ikke  var  for  bare  at  sige 
noget;  Bonden  havde  vel  set  Feltjægerne,  der 
vendte  hjem  fra  Manøvre,  og  Tanken  heftede  end- 
nu derved. 

Jep  fortalte,  hvad  han  havde  læst  i  Avisen. 
Bonden  kløede  sine  store  graa  Skægstubbe  og 
tyggede  tavst  paa  Cigaren. 

Jep  sagde,  at  Lejren  var  flyttet  til  Bergwall: 
Kongen  var  deroppe  for  at  se  paa  Fæstningen; 
de  gamle  Volde  var  sagtens  ikke  noget  værd. 

Bonden  tog  Cigaren  ud  af  Munden  og  ordnede 
dens  Dæksblad  med  Tungen. 

—  Jeg  var  med  i  Femaarskrigen  —  sagde  han. 
Han  lagde  Hovedet  paa  Siden  og  pegede  paa 

et   stort  Ar,   der  kom   til   Syne  over  Skjortelin- 
ningen. 

—  Det  fik  jeg  ved  Langholt. 

Han  skævede  til  Jep,  der  ikke  vidste,  hvad  han 
skulde  sige. 
«—  Det  fik  jeg  —  og  saa  en  Kugle  her  i  ven- 

stre  Skulder,  saa  Bladet  gik  i  Stykker;  de  trak 
treogtyve  Splinter  ud  paa  Lazarettet.  —  Jo,  jeg 
var  med  ved  Langholt  —  tilføjede  han  og  nik- 
nede  frem  for  sig  —  til  Mikkelsdag  er  det  enog- 
tyve Aar  siden. 

Han  sad  og  knejste  over  sine  Minder  og  glemte 
at  ryge,  fordi  han  saa  det  hele  for  sig  ude  mel- 
lem Hestenes  Ører. 

Jep  ønskede,  at  han  vilde  fortælle. 

—  Jeg  var  med,  da  vi  tog  Langholt  Birkelund 
tilbage.  Har  De  aldrig  hørt  om  det?  — 

—  Jo  —  løj  Jep  —  men  jeg  har  aldrig  truffet 
nogen,  som  selv  har  været  med. 

— ^  Jeg  var  indkaldt  ved  Reserven  —  det  var 
syvende  Dragonregiment  —  og  vores  Løjtnant, 
det  var  ham,  den  unge  Funk,  der  gik  med  som 
frivillig  og  avancerede  i  det  andet  Aar  uden  at 
have  været  ved  Skolen,  —  bare  for  sin  Gæv- 
hed. 

—  Var  det  ikke  Artilleriet,  som  holdt  Lunden? 
—  spurgte  Jep,  at  Bonden  ikke  skulde  fortabe 
sig. 

—  Gu'  var  det  ikke  Artilleriet  —  det  var  de 
forbandede  grønne  Skarpskytter,  som  laa  der  bag 
Ungkrattet  og  pillede  os  ud  en  efter  en,  ligesom 
vi  kunde  have  været  en  Flok  Dyt,  der  blev  klap- 
pet op  til  dem  i  Saaten. 

Han  fæstede  sine  graa  Øjne  vist  paa  Jeps. 

—  Hvordan  han  kunde  skyde  mig  i  Skulderen? 

—  Det  var  ikke,  fordi  vi  vendte  Halen  til  —  tro 
aldrig  det  —  der  var  ikke  en,  som  vendte  om, 
skønt  deres  Møgkugler  peb  os  om  Ørerne,  saa 
Bæsterne  var  ved  at  blive  tossede  —  næh,  vi 
væltede  paa,  gjorde  vi  —  „paa  dem  Folk  —  paa 
dem!"  raabte  Funk,  som  var  første  Mand,  og  han 
havde  et  Skud  i  venstre  Arm,  saa  den  hang  og 
dinglede  og  Blodet  drev  fra  Hestens  Bringe.  „Paa 
dem  Folk  —  paa  dem!"  Og  vi  tog  Birkelunden, 
de  grønne  Djævle  røg  op  li'som  Trolde  og  stak 
ud  mellem  Bæsterne;  saa  var  der  en,  som  vendte 
sig  i  Flugten  og  gav  mig  Ladningen  bagfra;  men 
min  Rodekammerat  saa  det  og  fik  hugget  Livet 
fra  ham,  at  han  ikke  skulde  have  gjort  det  for 
ingenting. 

Bonden  havde  faaet  rødt  imellem  Skægstubbene; 
det  dirrede  i  de  stive  Kindfurer,  Øjnene  blev 
store  og  mørke. 

—  Jo  jeg  var  med  ved  Langholt  —  sagde  han 
og  svippede  efter  Hestene,  der  slog  med  Hove- 
derne og  halede  ud  paany. 

Jep  var  lige  ved  at  gribe  den  knoglede  Haand, 
som  holdt  Tømmen. 

—  Hvor  mange  faldt  der?  —  spurgte  han. 

—  Godt  et  halvt  Hundrede  manglede  der  ved 
Apellen. 

—  Og  hvor  mange  var  med? 

—  Vi  var  en  halv  Eskadron,  da  vi  kom  ridende 
ovre  fra  Kroen. 

—  Hvor  mange  er  det? 

Bonden  skævede  til  ham,  som  havde  han  spurgt 
om  to  Gange  tre. 

—  Det  er  femoghalvfjerds. 

—  Saa  faldt  de  to  Trediedele? 

—  Vi  var  tre  og  tyve  til  Hest.  Funk  —  han 
faldt  som  en  Helt  —  „paa  dem  Folk!"  det  var 
hans  sidste  Ord.  Saa  segnede  han  bag  ad  Hesten 
med  et  Suk;  det  var  ligesom,  naar  en  anden  en 
skal  til  at  sove. 

Jep  vendte  Hovedet  for  at  skjule  sin  Bevæ- 
gelse; det  var,  som  om  han  havde  hørr  det  en- 
gang før  og  været  grebet  deraf,  som  han  var  det  nu. 

Bonden  ænsede  ham  ikke;  han  sad  og  stir- 
rede ud  mellem  Hestenes  Øre.  Saa  rankede  han 
sig  og  samlede  Tømmerne. 

—  Men  saa  tog  vi  ogsaa  Lunden  —  sagde  han 
og  klemte  Munden  haardt  sammen. 

Hestene  fik  igen  af  Snærten  og  halede  ud  paany. 

—  De  ligger  deroppe  mellem  Birkene,  baade 
Funk  og  de  andre.  Der  er  en  grumme  stor  Høj 
over,  og  paa  den  er  der  rejst  en  Sten  med  deres 
Navne. 

—  En  anden  reddede  jo  Livet  —  sagde  han 
og  saa  ind  over  Markerne  til  højre,  hvor  det  flade 
Land  skinnede  milevidt  af  Frodighed  i  Solen;  han 
trak  Vejret  dybt  —  det  lød  som  et  Suk  — 

—  Det  var  ligegodt  en  skøn  Død!  —  føjede 
han  til. 

Da  de  naaede  hen,  hvor  Vejen  svingede,  saa 
de  Kompagniet  forude  i  en  Støvsky;  nu  havde 
det  naaet  den  lange  gule  Kaserne.  Bonden  pegede 
med  Pisken  ud  imod. 

—  Om  en  Maaned  eller  to  - —  saa  kanske  de 
er  deroppe  paa  de  gamle  Steder. 

Jep  tav;  han  tænkte  paa  den  unge  skægløse 
Rekrut  med  de  sprukne  Læber  og  de  dødtrætte 
Øjne. 

—  Jo,  Bergwall  —  det  holder  nok.  Det  skal 
holde. 

Der  var  Kroen  „Stigaf",  som  den  kaldtes  fra 
gammel  Tid.  I  Læ  af  dens  Have  var  en  lille 
Villaby  skudt  op  med  hvide  Huse  og  høje  Tage, 
hvis  glasserede  Teglsten  skinnede  i  Solen,  som 
var  de  kantede  med  Krystaller. 

Der  var  brede  Skygger  over  Vejen  fra  Ha- 
verne, som  strakte  sig  uden  Afbrydelse  paa  begge 
Sider.  Slagter-  og  Bagervogne  luntede  forbi.  Cyk- 
lister smuttede  ned  ad  sirlige  Sideveje  med  unge 
Linde. 

Ved  Vandværkets  Rundplads,  hvor  Sporvejen 
begyndte,  takkede  Jep  for  god  Kørsel,  trykkede 
Bonden  i  Haanden  og  sprang  af.  Han  løb  efter 
den  elektriske,  som  just  svingede  ned  ad  Vand- 
værksgade.  Han  naaede  den  og  stod  efter  tyve 
Minutters  Forløb  af  ved  Annakirken,  just  da  Uret 
slog  et  Kvarter  over  Ti. 

Han  skraaede  over  det  solbagte  Torv,  kiggede 

i  Forbifarten  op  til  sine  Kvistvinduer,  hvor  Pigen 
var  i  Færd  med  at  gøre  Værelset  i  Stand,  og 
skød  Genvej  gennem  Residensteatrets  Buegang. 

„Faust"  stod  der  paa  Plakaten.  Nogle  Madam- 
mer og  en  Tjener  i  Livrée  ventede  i  Baasen 
foran  Teaterkassen,  der  ikke  havde  lukket  op 
endnu. 

Foran  Krigsministeriets  skumle  Port  stod  to 
Kaptejner  med  Generalstabssnorer  ned  fra  Cha- 
koten. Den  ene  stirrede  betænkelig  frem  for  sig, 
medens  han  lyttede  til,  hvad  den  anden  med  lav 
Stemme  betroede  ham.  Saa  rystede  de  begge  paa 
Hovedet,  trykkede  tavst  hinandens  Haand  og  gik, 
den  ene  ind  ad  Porten,  der  lukkede  sig  efter  ham, 
den  anden  tilbage  over  Torvet  med  lange  efter- 
tænksomme Skridt. 

Hvad  mon  det  var  for  betænkeligt  Nyt? 

Klokken  manglede  fem  Minutter  i  halv  Elleve, 
da  Jep  løb  op  ad  Appellationsrettens  høje  Mar- 
mortrappe, hvor  Retfærdighedens  Gudinde  stod 
støttet  med  venstre  Arm  mod  Lovens  Tavle  og 
vogtede  paa  Tungen  af  den  Vægtskaal,  hun  løf- 
tede i  sin  højre.  Jep  skyndte  sig  gennem  de  halv- 
mørke Gange  med  deres  mugne  indegemte  Luft, 
til  han  stod  foran  en  Dørniche,  der  bar  Paa- 
skriften:  „Justitskontorets  Chef". 

Det  gamle  Bud  i  Forværelset  kendte  Jep  fra 
mange  tidligere  Besøg;  han  saa  bebrejdende  op 
over  Brillerne,  idet  han  rejste  sig. 

—  Justitschefen  har  ventet  Kandidaten  siden 
Klokken  Ti  —  sagde  han  og  gik  ind  for  at 
melde. 

Onkel  Frits  sad  i  sin  højryggede  Lænestol  un- 
der det  store  Portræt  af  Johan  den  Syttende  og 
bladede  i  nogle  Akter,  da  Jep  traadte  ind. 

Hvor  han  var  kommen  til  at  se  gammel  ud 
efter  sin  Sygdom;  han  var  dog  kun  treogtresinds- 
tyve  Aar.  Haartotten,  der  faldt  ned  over  den  furede 
Pande,  var  bleven  hvidere,  og  Øjenhulerne  under 
de  mægtigt  buskede  Bryn  saa  dybe,  at  de  smaa 
blege  Øjne  laa  helt  i  Skygge;  de  smalle  Læber 
løb  vegt  ud  i  den  dybe  Kindfold  og  gav  den  før 
saa  haarde  Mund  et  Præg  af  angstfuld  Dvælen 
ved  en  og  samme  Tanke:  Døden. 

Jep  ventede  et  strengt  Sideblik,  et  Par  hvasse 
Ord;  men  den  gamle  saa  ikke  op,  mens  Jep 
fremførte  sin  Undskyldning;  han  sad  med  Hovedet 
forover,  som  i  dybe  Tanker,  og  pudsede  sine 
Brilleglas;  Spørgsmaalet  til  hans  Befindende  sva- 
rede han  ikke  paa. 

—  Til  Lykke  med  Eksamen!  —  sagde  han  om- 
sider og  rakte  Jep  sin  lange  tørre  Haand.  Han 
lænede  sig  tilbage  og  lod  sine  Øjne  dvæle  saa 
længe  ved  Jeps  Ansigt,  at  han  følte  Blodet  i  sine 
Kinder. 

Jep  mærkede,  at  den  gamle  sad  og  tænkte  paa 
hans  Fader  og  stirrede  ham  ind  i  Sjælen  for  at 
udforske   Ligheden.    Der  svævede   ham    noget  i 

Møde  fra  de  blege  Øjne,  fra  en  Skiften  i  Skyg- 
gen om  den  indfaldne  Mund, 

En  pludselig  Angst,  en  Anelse  af  at  være  an- 
grebet i  sit  Inderste  drev  ham  til  at  være  paa 
sin  Post. 

Den  gamle  strøg  sig  med  Haanden  over  An- 
sigtet og  ordnede  de  buskede  Bryn. 

—  Nu  skulde  vi  til  at  tænke  paa  din  Fremtid. 

—  Hvorledes  er  det  med  Værnepligten? 

—  Jeg  trak  mig  fri  i  Fjor. 

—  Rigtig,  nu  husker  jeg  det.  Saa  slipper  vi  for 
at  købe  dig  en  Stillingsmand. 

—  Tror  du  virkelig,  vi  faar  Krig,  Onkel  Frits? 

—  busede  det  ud  af  Jep. 

Den  gamle  sænkede  Laagene,  medens  den  smalle 
Mund  trak  sig  bittert  sammen. 

—  Hvorledes  kan  man  vente  andet? 
Jep  rettede  sig;  han  kunde  ikke  tie. 

—  Selv  om  de  bar  sig  aldrig  saa  forkert  ad  i 
Hallerland,  hvad  Ret  har  saa  Geldern  til  at  blande 
sig  i  vore  Forhold? 

—  Her  er  Tale  om  Magt,  min  Ven,  ikke  om 
Ret.  Styret  deroppe  i  Hallerland  — 

Han  rystede  paa  Hovedet  med  et  Suk  og  op- 
gav at  fuldføre  Sætningen,  som  om  han  vilde  sige: 
den  menneskelige  Dumhed  er  ubegrænset;  vi  kan 
ikke  hjælpe  det;  lad  os  gaa  over  til  noget  andet. 

—  Det  var  altsaa  din  Fremtid,  vi  skulde  tale 
om.  —  Din  Eksamen  var  jo  ikke  af  de  fine. 

Jep  gjorde  en  Bevægelse  for  at  afbryde. 

—  Ja  ja  —  jeg  ved  det;  den  er  lige  akkurat, 
hvad  vi  i  min  Tid  kaldte  „første  Karakter",  — 
men  ikke  et  Point  at  give  bort.  Paa  en  Karriere 
som  Dommer  vil  det  derfor  være  klogest  at  re- 
noncere. Jeg  vilde  raade  dig  til  at  søge  ind  i  Mi- 
nisteriet for  indre  Forvaltning.  Der  er  alle  Foged- 
og  Skatteopkræverembederne  at  gaa  ud  i;  det  er 
gode  selvstændige  Stillinger,  som  ikke  lægger  stærkt 
Beslag  paa  Ens  Tid. 

Jep  vilde  atter  afbryde,  men  Onkel  Frits  hæ- 
vede forebyggende  Haanden. 

—  Jeg  har  talt  med  min  gamle  Ven,  Chefen  i 
Departementet  for  offentlig  Forsorg.  En  af  hans 
Fuldmægtige  gaar  ud  nu  til  Foraaret,  saa  bliver 
der  en  Assistentplads  ledig,  som  han  ikke  vil 
være  utilbøjelig  til  at  give  dig,  saafremt  du  maatte 
vise  dig  skikket.  Jeg  har  tænkt  at  tilbyde  dig  en 
Stilling  som  Volontær  her  i  Justitskontoret  saa 
længe.  Saa  vænner  Du  dig  til  Kontorluften  og 
slipper  for  at  gaa  ledig  i  Ventetiden,  hvad  der 
sikkert  vilde  falde  dig  svært,  —  du  er  jo  en  virk- 
som Natur.  Vi  har  en  lille  Ekstrakonto  til  Raadig- 
hed,  hvoraf  der  kan  bevilges  dig  halvtreds  Gylden 
om  Maaneden;  det  er  jo  meget  beskedent,  men  Ar- 
bejdet er  ogsaa  kun  fire  Timer  om  Dagen;  du  vil 
have  rigelig  Tid  til  at  dyrke  dine  literære  Til- 
bøjeligheder. 

Onkel  Frits  rokkede  paa  sit  lange  Hovede,  me- 

dens  de  blodløse  Læber  trak  sig  sammen  i  et 
fint  Smil,  der  lod  Jep  ane,  at  han  havde  hørt  om 
Sangen  til  Borgermødet. 

Det  var  altsaa  det  vigtige  Anliggende. 

Jep  havde  foldet  Hænderne  over  Knæet.  Han 
sad  tavs  og  saa  ind  i  Onkelens  Ansigt,  der 
laa  i  Skygge;  selv  var  han  i  fuldt  Lys  fra  de 
høje  gammeldags  Buevinduer. 

Medens  han  sad  saaledes,  med  Onkelens  dybe 
tørre  Stemme  i  sine  Øren,  gik  en  Mindelse  af 
Drømmen  paany  igennem  ham.  Det  var,  som  om 
den  havde  noget  at  gøre  med  de  høje  Buevin- 
duer, med  Onkelen,  ældet  og  bleget  i  den  højryg- 
gede Stol.  Den  Anelse  af  at  være  angreben  i  sit 
Inderste,  som  havde  overvældet  ham  for  lidt  si- 
den, kom  over  ham  paany;  men  samtidig  fik  han 
ondt  af  den  gamle  Mand,  der  sad  der  og  mente 
ham  det  saa  godt.  Han  havde  hjulpet  ham  til  en 
Eksamen,  —  nu  hjalp  han  ham  til  et  Levebrød. 
Og  alligevel  var  det  saa  rent  forkert  det  hele. 
Vidste  han  dog  blot  selv,  hvad  der  var  det  rig- 
tige —  kendte  han  blot  sin  egen  Vilje,  hvor  let 
havde  det  saa  ikke  været  at  svare. 

Synge  —  digte  —  men  det  var  ikke  Sang  alene 
—  det  var  noget  dybere  og  inderligere.  Men  det 
var  det  i  hvert  Fald  ikke:  at  sidde  fire  Timer 
paa  en  Stol  i  et  støvet  Kontor  og  øve  sig  i  noget, 
som  Hundreder  kunde  gøre  lige  saa  godt  eller 
bedre  end  han. 

Onkel  Frits  brød  den  lange  Tavshed.  Han  bøj- 
ede sig  fortroligt  frem  imod  ham  og  sagde: 

—  Husk  paa,  lille  Jep,  det  er  kun  fire  Timer 
—  kun  en  Trediedel  af  Dagen.  Selv  om  det  og- 
saa  senere,  naar  du  kommer  i  Embede,  bliver 
mere,  saa  vil  du  dog  altid  have  Aftenen  for  dig 
til  at  dyrke  Literatur  og  skrive  Digte  —  eller  hvad 
du  nu  vil.  Æstetik  er  en  smuk  Passion,  som  ikke 
skader  en  Embedsmand,  naar  han  iøvrigt  opfylder 
sine  Pligter.    Tværtimod. 

Kun  en  Trediedel!  —  Vilde  han  mon  have  Raad 
til  den  Trediedel,  naar  han  først  havde  fundet  ud,, 
hvilken  Vej  han  skulde  gaa?  —  Kunde  man  saa- 
ledes  være  et  med  en  Trediedel  af  sin  Tid  og  sin 
Evne  og  noget  andet  med  Resten?  —  Gerning 
og  Væsen  —  var  det  ikke  noget,  der  løb  sammen 
i  sig  selv?  —  Skærer  man  en  Ring  over,  saa  faar 
man  ikke  to  Ringe  ud  af  det,  men  to  Stumper  — 
Ringen  selv  er  væk. 

Jep  vilde  ikke  sige,  hvad  han  tænkte;  men  et 
Svar  maatte  han  give. 

—  Jeg  maa  have  Lov  til  at  betænke  mig  — 
sagde  han. 

Onkel  Frits  fæstede  det  samme  dybe  forskende 
Blik  paa  ham  som  før. 

—  Ja  —  sagde  han  —  betænk  dig  kun;  det  er 
ikke  mer  end  billigt. 

Han  strøg  sig  med  Haanden  over  Panden  og 
glattede  Brynene.  Saa  rejste  han  sin  lange  krogede 

Krop  af  Stolen,  lagde  Haanden  paa  Jeps  Skulder 
og  sagde  med  sine  blege  Øjne  fast  i  hans: 

—  Vogt  dig,  Jep,  for  de  saakaldte  „ideale  Krav". 
Husk  at  „alt  eller  ingenting"  er  en  Doktrin,  som 
sprænger  Livet.  Det  blev  din  stakkels  Faders 
ulykkelige  Skæbne.  Lad  mig  se,  du  drager  Lære 
af  den! 


JEP  var  sprunget  ind  i  den  straalende  Dag,  dir- 
rende af  Sans  og  Sind  efter  at  fylde  sig  med  Ver- 
den for  at  blande  dens  Liv  med  Livet  i  sin  egen 
Sjæl  og  give  det  øget  tilbage,  ja  øge  Livets  Sum 
med  Kraften  af  sit  eget  Hjertes  Slag;  men  fra 
Lovsangen  under  Solen  var  han  kommen  ind,  hvor 
der  var  mørkt  og  klamt.  —  Vogt  dig  for  de  saa- 
kaldte  „ideale  Krav"  —  var  det  da  virkelig  Livets 
Sum,  naar  det  hele  var  forbi  og  Regnskabet  skulde 
gøres  op? 

Nej  —  nej  —  den  krogede  Gamling  med  sit 
udslukte  Blik,  han  har  aldrig  været  ung,  aldrig 
følt  Hjertet  banke  livsaligt  mod  Verden;  det  er 
derfor,  jeg  aldrig  er  kommen  ham  ind  paa  Livet; 
bare  Ærefrygt  er  det  blevet  til.  Vilde  jeg  mon 
have  forsømt  at  besøge  ham  efter  Baderejsen, 
om  jeg  havde  holdt  af  ham  ganske  jævnt  og 
ligetil? 

Jep  huskede  den  Dag,  da  han  havde  set  Onke- 
len første  Gang;  det  var  paa  hans  Faders  Begra- 
velsesdag; han  var  fem  Aar  gammel  dengang. 
Den  gule  Kirke,  de  mange  Blomster,  Onkel  Frits 
saa  sort,  saa  sort,  som  han  stod  der  og  stak  Ho- 

vedet  frem  og  trøstede  Jeps  Moder,  der  græd  med 
Ansigtet  i  sine  Hænder. 

Jep  søgte  Billedet  frem  af  sin  Fader  for  at  sam- 
menligne de  to  Brødre.  Han  havde  søgt  det  saa 
tit,  men  han  kom  aldrig  videre  end  til  Fotografiet 
over  sin  Seng,  den  mørke  Profil  af  en  høj  mager 
Mand  med  alvorlige  Øjne,  som  han  var  bange  for. 

„Den  gale  Præst"  havde  de  kaldt  ham  i  Kniit- 
telhof;  men  han  havde  været  Herre  over  sit  Liv; 
han  var  død  paa  det,  som  han  levede  for. 

Han  var  af  sin  Fader  sat  til  Landvæsenet;  men 
han  vilde  være  Præst,  og  han  førte  det  igennem. 
Fem  og  tyve  Aar  gammel  begyndte  han  at  læse; 
da  han  var  tredive,  fik  han  Kald  og  giftede  sig 
med  en  fattig  Bondepige  i  sit  Sogn.  Det  var  et 
Kald  oppe  paa  Grænsen  af  Ødemarken,  som  in- 
gen anden  vilde  have. 

I  fem  Aar  kæmpede  han  mod  Ligegyldighed  og 
Mistro.  De  var  vant  til  at  se  med  skæve  Øjne  til 
Præsten,  der  kom  syd  fra,  fra  Hovedstaden,  fra 
det  fede  Land.  Kirken  stod  tom,  men  han  opsøgte 
dem  i  deres  fattige  Huse  og  tvang  dem  til  at  høre, 
hvad  han  havde  at  sige  dem. 

Han  var  fattig  med  de  fattige,  drev  selv  sin 
magre  Præstegaardsjord  og  undte  sig  kun  det  nød- 
tørftige. Og  da  han  ikke  vilde  tage  deres  Offer, 
saa  vidste  de  ingen  anden  Maade  at  lønne  ham 
paa  end  at  møde  i  hans  Kirke  og  skænke  ham 
Øren. 

Laurids  Bruun :  Det  hele 

Han  sejrede;  men  det  var,  som  om  den  Mistro 
og  Vrangvilje,  han  iiavde  fordrevet  af  Sindene, 
samlede  sig  ude  i  Ødemarken  til  et  levende  Væ- 
sen, der  rugede  over  sit  Nederlag  og  pønsede  paa 
Hævn,  til  den  endelig  fik  Bugt  med  hans  Skæbne. 

Det  var  sent  paa  Høsten,  der  kom  Bud  til 
Præsten  om  at  berette  en  døende  ved  Sognets 
yderste  Grænse.  Store  Regnskyl  havde  drevet 
Floden  over  dens  Bredder.  Den  gamle  Træbro, 
der  førte  Vejen  til  Sognets  nordlige  Del,  var  brudt 
sønder  af  Strømmen.  Budet  var  kommen  den  to 
Timers  Omvej  ad  Jernbanebroen.  Det  hastede; 
Præsten  tog  sin  Hest  for  at  ride  over  et  Vadested, 
som  kun  benyttedes  i  tørre  Somre. 

Landposten,  der  kom  forbi  langs  Aaen,  saa  ham 
tumle  med  Hesten;  den  vilde  ikke  ud  i  den  stride 
Strøm.  Han  raadede  fra,  men  Præsten  vilde  ikke 
høre.  Da  Posten  efter  en  halv  Times  Forløb  kom 
tilbage  fra  Udmarkshusene,  holdt  Præsten  der 
endnu;  Hesten  skælvede  over  Kroppen,  mens  han 
med  Pisken  og  Hælene  søgte  at  drive  den  frem. 
Det  gamle  Postbud  tøvede;  men  Præsten  ænsede 
ham  ikke;  saa  fortsatte  han  sin  Gang,  som  hans 
Pligt  var.  Et  Kvarter  efter  hørte  han  Hovslag  bag 
sig;  Hesten  kom  i  Firspring  langs  Floden  med 
Sadlen  tom  Han  vendte  om  og  søgte  langs  Bred- 
den, til  han  fandt  Præsten  trykket  af  Strømmen 
op  mod  Pillen  af  den  søndrede  Bro,  med  blodigt 
Hoved. 

Jep  tænkte  med  Bondens  Ord,  som  havde  kørt 
for  ham:  „Det  var  ligegodt  en  skøn  Død". 

Ja,  jeg  skal  drage  Lære  deraf,  tænkte  han  og 
var  atter  i  Nuet. 

Han  var  kommen  ned  til  Forstadsbanen.  Bag 
den  lave  Stationsbygning  holdt  det  elektriske  Tog 
rede  til  Afgang.  Folk  skyndte  sig  over  Sporvejs- 
linien,  Damer  og  Herrer  i  lyse  Dragter  under  den 
straalende  Sol.  Han  fulgte  sin  Indskydelse  og  tog 
Billet  ud  til  Skoven. 

Jep  strejfede  om  under  de  store  strenge  Graner, 
over  det  bløde  aargamle  Naaledække,  som  kvalte 
Lyden  af  hans  Skridt. 

Han  faldt  hen  i  Grublen  over  de  røde  Myrers 
Færd.  Han  satte  Foden  paa  deres  Landevej;  de 
kravlede  over  den.  Han  flyttede  en  vissen  Gren 
fra  Tuens  Bund;  den  rystedes  i  sin  Grundvold; 
det  var,  som  om  alle  Naalene,  hvoraf  den  var 
bygget,  blev  levende,  krængede  sig  ned  over 
Grenen  og  klædte  den  med  deres  Kroppe,  som 
vilde  de  suge  den  tilbage  paa  Plads.  —  Var  Tuen 
mon  Legemet  og  Myrerne  de  enkelte  Celler,  der 
i  Stedet  for  at  ligge  Væg  mod  Væg  i  et  tætsluttet 
Samfund,  havde  faaet  Ben  og  kunde  røre  sig  frit 
i  Stofskiftets  og  Forsvarets  Interesse? 

Sulten  overfaldt  ham.  Han  skyndte  sig  tilbage 
til  Lystpavillonen  ved  den  store  Indkørsel. 

Som  han  sad  der  og  spiste  under  en  gammel 
Hængeask,  hørte  han  sit  Navn  nævne. 

—  Jo  vist  er  det  ham! 

Et  Selskab  af  unge  kom  slentrende  op  imod 
ham  fra  den  store  Port  ind  til  Skoven. 

Det  var  Henrik  Muller,  den  forreste,  med  Pa- 
namahatten i  Haanden  og  den  harmonisk  spænd- 
stige Skikkelse  i  nyt  lysegraat  Tøj.  Hans  smukt- 
formede  Pande  glinsede  af  Varme  under  en  bug- 
nende lys  Haarfylde;  Øjnene  lo  til  Livet,  stærke 
og  indtagende.  Han  og  Jep  var  gamle  Kammerater 
og  havde  vedligeholdt  Venskabet,  selv  da  Studierne 
skilte  dem.  Henrik  studerede  Kemi  paa  den  poly- 
tekniske Højskole. 

Og  der  var  Ravn,  Medicineren,  som  havde  taget 
første  Del  i  Sommer  —  „sorte  Ravn",  som  han 
hed  for  sit  mørke  studsede  Overskæg  og  sine 
sydlandske  Øjenkugler, 

Efter  dem  kom  den  elegante  Rudolph  Winge, 
Assistent  i  Højesteret.  Han  bøjede  sit  aristokratisk 
lange  Ansigt  konverserende  ned  mod  en  ung  Pige, 
som  naaede  ham  til  Skulderen. 

Hun  smilede  frem  for  sig  med  Hovedet  bøjet 
tilbage  og  de  store  metalblaa  Øjne  drømmende 
vendt  mod  den  aabne  Skovslette,  der  skraanede 
ned  mod  den  lille  Sø,  som  laa  og  glinsede  af 
Aakander.  Hun  lyttede  til  det  nynnende  Kor  fra 
det  blinkende  Liv  i  Solen,  ikke  til  hans  halvhøje 
fortrolige  Tale. 

Jep  havde  aldrig  set  hende  før. 

—  Jeg  var  oppe  hos  dig  i  Formiddags  for  at 

faa   dig  med   —   sagde  Henrik  og  lagde  Armen 
fortroligt  om  Jeps  Nakke  —  hvor  var  du  henne? 

—  Hos  Onkel  Frits  —  efter  Ordre. 

—  Godt  eller  Skidt? 
Jep  tøvede  med  Svaret. 

—  Han  tilbød  mig  en  Stilling  deroppe. 

—  Godt  altsaa.    Til  Lykke! 

Winge  hilste.  Jep  rettede  sig,  paavirket  mod 
sin  Vilje  af  det  ironiske  Smil,  Assistenten  plejede 
at  vise  frem;  Jep  blev  aldrig  klog  paa,  om  det 
var  ærligt  eller  paataget.  Winge  var  Æstetiker  i 
de  Stunder,  han  fik  tilovers  fra  sin  Assistentger- 
ning, —  kritisk  ikke  produktiv.  I  alt,  hvad  han 
foretog  sig,  var  der  noget  halvt  nærværende,  som 
om  han  ikke  var  sikker  paa,  hvorvidt  det  ogsaa 
lønnede  sig  at  dvæle. 

—  Hvor  skal  I  hen? 

—  Det  er  mig,  der  bespises!  —  sagde  sorte 
Ravn  og  brystede  sig. 

—  Det  er  hans  Fødselsdag  —  forklarede  Henrik. 

—  Til  Lykke!  —  Jep  trykkede  hans  Haand. 

—  Et  kombineret  Afskeds-  og  Fødselsdagsgilde 
—  rettede  Henrik  —  Ravn  skal  til  Lægetjeneste 
i  Lejren;  han  har  selv  meldt  sig. 

—  Fik  du  det  ordnet  med  Stillingsmanden?  — 
spurgte  Jep,  som  Dagen  i  Forvejen  havde  truf- 
fet en  haandfast  og  mundrap  Slagtersvend  hos 
sin  Ven. 

Henrik  hørte  ikke  længer;  han  havde  sine  Øjne 

ved  den  unge  Dame   og   var   for  optagen   til   at 
huske  at  præsentere. 

Jep  havde  længe  mærket,  at  der  var  noget  i 
Vejen  med  Vennen;  det  var  altsaa  Forelskelse, 
—  og  saadan  saa  Genstanden  ud.  Hans  Øjne 
mødte  hendes;  Henrik  havde  omtalt  ham,  kunde 
han  se. 

Hun  vendte  sig  spørgende  mod  Ravn,  og  Me- 
dicineren præsenterede: 

—  Jep  Fejr,  cand.  jur.  fra  i  Sommer,  National- 
digter og  Arving  til  Majoratet  Onkel  Frits.  Og 
det  er  min  Kusine,  Grete  Funk,  ung,  skøn,  Stu- 
dent og  uformuende. 

Hun  rynkede  Brynene,  der  var  mørkere  end 
Haaret,  og  kneb  ham  eftertrykkeligt  i  Armen. 

Jep  lo  og  lod  sine  Øjne  glide  hastig  over  hen- 
des ranke  faste  Skikkelse. 

—  Havde  du  været  hjemme,  var  du  kommen 
til  Middag  paa  Skovly  —  sagde  Henrik. 

—  Hvor  har  du  faaet  Penge  fra?  —  igaar  var 
du  jo  ganske  blank. 

—  Enhver  betaler  for  sig  selv. 

—  Ogsaa  Hædersgæsten? 

—  Nej,  Ravn  reparteres.  Det  var  rart,  vi  traf 
dig,  saa  bliver  det  billigere  for  os  andre. 

Jep  protesterede,  og  Winge  rystede  paa  Hovedet 
med  et  overbærende  Smil.  Han  holdt  sig  tæt  ved 
Grete  Funk;  men  hun  trippede  utaalmodigt,  lagde 
sin  Haand  paa  Henriks  Arm,  og  sagde: 

—  Kom  nu,  ellers  faar  vi  ikke  danset. 
Skovestraden  var  en  Gang  om  Ugen  forbeholdt 

det  bedre  Publikum  med  Eftermiddagskoncert  og 
Dans  i  det  fri. 

—  Jeg  skal  hjem  med  Syvtoget  —  forklarede 
hun  til  Jep. 

Henrik,  der  var  stolt  af  sit  Ry  som  Danser 
slog  ud  med  Armen  og  gjorde  nogle  Valsetrin 
imod  hende. 

Hun  lo  med  sine  hvide  Tænder,  men  vilde  ikke 
ind  i  hans  Favn. 

—  Syvtoget  —  det  var  tidligt  —  sagde  Jep  og 
saa  spørgende  paa  hende. 

—  Jeg  skal  i  Residensteatret. 

—  Det  er  en  Dame,  som  tager  alting  med!  — 
erklærede  sorte  Ravn. 

—  Ja  —  naar  Moder  ikke  selv  kan  benytte  den 

—  jeg  elsker  „Faust". 

Ravn  gav  sig  til  at  synge  Siebels  Arie:  „Den 
Gang  du  smilte  glad  i  Uskylds  Dage". 

—  Der  er  vel  udsolgt  —  sagde  Henrik  og  saa 
eftertænksomt  paa  Jep. 

—  I  Formiddags  var  der  ingen  Plader  ude. 

—  Saa  gaar  jeg  med!  —  Henriks  Ansigt  lyste 
op  i  Beslutning. 

Grete  blev  rød  og  rankede  sig. 

—  De  kan  ikke  gaa  alene  tilbage  til  Stationen 

—  skyndte  Henrik  sig  at  forklare. 

—  Det  har  jeg  gjort  saa  tidt. 

Hun  er  bange,  tænkte  Jep,  at  vi  skal  tro,  det 
er  aftalt. 

—  Jamen  det  tillader  vi  ikke.  Jeg  følger  Dem, 
saa  kan  de  andre  fortsætte  deres  Udskejelser  til 
de  smaa  lyse  Morgentimer. 

—  Han  devoverer  sig!  —  lo  sorte  Ravn  og  gav 
sig  paa  Vej  uden  Hensyn  til  de  andre. 

Grete  slog  med  Hovedet.  Henrik  vilde  ikke 
høre  flere  Indvendinger,  han  skyndte  sig  at  tage 
Winge  under  Armen  og  skridtede  ud  efter  Ravn„ 
medens  Jep  betalte  sin  Regning. 

Han  og  Grete  Funk  kom  et  Stykke  bag  ved 
de  andre. 

—  Er  det  sandt,  at  De  er  Digter?  —  spurgte 
hun  og  saa  paa  ham  fra  Siden,  halvt  drillende, 
halvt  beundrende. 

—  Ikke  mere  end  De!  —  fornægtede  Jep  — 
det  er  en  af  Ravns  sædvanlige. 

I  det  samme  fortrød  han  det. 

—  Jeg  har  skrevet  en  Sang  til  Nationalmødet, 
det  er  det  hele. 

Hun  iagttog  ham  opmærksomt  fra  Siden,  som 
om  hun  ventede  sig  noget,  og  Jep  begyndte  straks 
at  fortælle.  Inden  han  vidste  af  det,  var  han  inde 
paa  Stemningen  fra  om  Morgenen.  Han  fortalte 
om  den  stakkels  trætte  Rekrut  med  de  sprukne 
Læber;  han  talte  sig  ivrig  og  varm;  naar  han 
saa  til  Siden,  mødte  han  det  stærke  Blik  fra  hen- 
des store  blaa  Øjne,  der  forskede  uafladeligt. 


41 


Han  fortalte  om  Bonden,  som  havde  kørt  for 
ham,  om  hans  store  Minder  fra  Træfningen  ved 
Langholt,  om  Løjtnanten,  som  havde  raabt:  „Paa 
dem,  Folk!",  til  Døden  kvalte  Ordet  i  hans  Mund, 
—  og  han  fortalte  om  den  besynderlige,  næsten 
længselsfulde  Tone  i  den  gamle  tørre  Stemme, 
da  Bonden  saa  til  Siden  ud  over  de  bugnende 
Høstmarker  og  sagde:  „Det  er  lige  godt  en  skøn 
Død.« 

Grete  havde  bøjet  Hovedet  og  taget  Øjnene 
til  sig.    Da  han  var  færdig,  sagde  hun: 

—  Det  var  min  Fader. 

Jep  standsede  forbløffet  og  søgte  efter  Navnet. 

—  Hedder  De  da  — ? 
Hun  saa  op  og  smilede. 

—  Funk  —  ja  —  det  hørte  De  jo. 

—  Undskyld,  jeg  lagde  kun  Mærke  til  Fornav- 
net. 

Han  greb  begge  hendes  Hænder  og  trykkede 
dem  heftig. 

Hun  saa  forbauset  og  spørgende  op  paa  ham; 
saa  trak  hun  sine  Hænder  til  sig  og  blev  rød  i 
de  skære  Kinder. 

—  Jeg  har  aldrig  set  ham  —  sagde  hun  —  jeg 
kom  til  Verden,  efter  at  han  var  falden. 

Hun  er  altsaa  enogtyve  Aar,  tænkte  Jep. 

De  var  sakket  bagud.  Henrik  havde  vendt  Ho- 
vedet efter  dem;  nu  standsede  han,  hvor  Vejen 
drejede  af  til  venstre,  og  vinkede. 

Grete  vinkede  tilbage,  at  de  bare  skulde  gaa 
videre. 

—  Vi  maa  skynde  os  —  sagde  hun  og  gik  til. 

Da  de  naaede  Omdrejningen  til  den  brede  Kon- 
gevej, som  gennemskar  Skoven  i  hele  dens  Længde, 
kom  en  Flok  Pigebørn  to  og  to  syngende  ned 
imod  dem.  Det  var  en  Skole  paa  Vej  mod  den 
store  Udgangsport,  knap  hundrede  Skridt  henne. 
Lærerinderne  gik  som  Officerer  i  Front  og  Flanke 
og  førte  Sangen  an. 

De  klare  alvorlige  Barnestemmer,  hvoraf  nogle 
allerede  havde  Kvindepræg,  gav  sig  troskyldig 
hen  i  Fædrelandssangens  højtidelige  Ord,  der 
tabte  sig  uden  Ekko  under  de  høje  kuplede  Kroner. 
De  hvide  Sommerkjoler  lyste  mod  Skovens  grønne 
Mørke  som  Liliekonvaller  mod  et  dunkelt  Haar. 

Jep  og  Grete  skraaede  over  Vejen  efter  Hen- 
rik og  de  andre. 

Jep  skottede  til  hende,  greben  af  Stemningen; 
hun  fulgte  den  hvide  Skare  med  straalende  Øjne, 
nynnende  med  paa  de  mindefyldte  Ord.  Jep  tænkte 
paa  hendes  Fader,  Helten  fra  Langholt;  han  saa 
ham  i  et  Syns  Klarhed  —  højt  til  Hest,  med 
Øjne  stærke  og  metalblaa  som  hendes,  uden  Cha- 
kot, den  venstre  Arm  dinglede  død  under  Ridtet 
og  Blodet  drivende  fra  Hestens  Bringe. 

Til  venstre  for  Skovporten  laa  et  lille  straatæk- 
ket  Vogterhus  under  en  aarhundredgammel  Lind. 
Paa   Bænken  foran  Huset  sad  Hegnsmanden  og 

røg  sin  Eftermiddagspibe  med  sit  Barn  paa  Skø- 
det. Han  sad  og  saa  paa  den  lyse  Flok,  som 
kom  ned  imod  ham,  og  glædede  sig  over  San- 
gen. Konen  kom  frem  i  Døren;  hun  stod  og  tør- 
rede sine  Hænder  i  et  Køkkenklæde,  mens  hun 
bøjede  sig  frem  mod  de  syngende  Børn.  En  lille 
hvid  Hund  for  ud  forbi  hende,  bjæffende  af  fuld 
Hals,  —  midt  ud  paa  den  brede  Vej,  som  om 
den  vilde  spærre  Passagen. 

I  det  samme  lød  der  Raab  og  Skraal  af  drukne 
Stemmer.  Jep  saa  en  Charabanc  i  stærk  Fart 
svinge  ind  gennem  Porten,  mens  Kusken  piskede 
sanseløst  paa  Hestene.  Midt  i  Porten  blev  de 
sky  og  satte  i  Firspring.  Kusken  mistede  Balan- 
cen, tabte  Tømmen  og  faldt  bagover  ned  i  Vog- 
nen, hvor  de  unge,  hylende  af  Fornøjelse,  halede 
ham  til  sig. 

Hegnsmanden  havde  rejst  sig.  Jep  læste  Faren 
i  det  hastige  Blik,  hvormed  han  maalte  Afstanden 
fra  Hestene  til  den  hvidklædte  Flok. 

Medens  Pigerne,  lammede  af  Skræk,  blev  staa- 
ende  tæt  sammen  midt  paa  Vejen,  lod  Hegsman- 
den  sit  Barn  falde,  kastede  Piben  og  for  ud  paa 
Vejen  mod  de  vilde  Heste. 

Da  de  var  lige  paa,  fik  han  fat  i  Tøjlen,  slæn- 
gede sig  til  Siden  og  løb  med.  Han  blev  slaaet 
omkuld,  men  slap  ikke  Taget.  Hængende  i  Tøj- 
len lod  han  sig  slæbe  langs  Jorden,  til   Dyrene 


44 


standsede  —  knap  en  Alen  fra  de  forreste  Piger, 
der  skreg  af  Angst. 

Hestene  slog  og  sparkede  for  at  komme  løs. 
Jep  saa,  at  Hegnsmanden  blev  ramt  i  Hovedet? 
han  faldt  sammen  uden  Bevægelse  og  blev  lig- 
gende. 

Skraalet  fra  Vognen  forstummede;  for  et  Øje- 
blik kvalte  Døden  hver  en  Lyd.  Saa  skar  et  Skrig, 
hjælpeløst  og  fortvivlet,  gennem  Skoven;  det  var 
Konen,  der  kom  styrtende  fra  Huset  og  kastede 
sig  hulkende  over  sin  Mand.  Den  lille  Pige,  der 
havde  stødt  sig  i  Faldet,  løb  klynkende  efter  Mo- 
deren, mens  Hunden  pibende  søgte  fra  den  døde 
til  de  levende  og  tilbage  igen. 

De  andre,  som  var  foran,  havde  vendt  sig  ved 
Skriget  og  styrtede  nu  til.  Winge  og  Henrik  tog 
fat  hver  fra  sin  Side  i  Tøjlen  paa  de  skælvende  Dyr. 

Winge  vendtfe  sig  bort  fra  Synet,  hvid  i  Ansig- 
tet af  Gru  for  Døden.  Ravn  skød  den  hulkende 
Kone  lempeligt  til  Side,  knælede  over  Hegnsman- 
dens  Lig,  vendte  det  blege  Hoved  om  mod  Ly- 
set og  stirrede  ind  i  de  brustne  Øjne.  Saa  lagde 
han  det  ned,  knappede  hans  Vest  og  Skjorte  op 
og  lagde  Øret  til  hans  Hjerte,  mens  alle  holdt 
Vejret.  Da  Ravn  omsider  rejste  sig,  læste  de  i 
hans  Ansigt,  at  der  var  intet  Haab. 

Den  lille  Pige  var  naaet  hen;  hun  ruskede  i 
sin  Faders  Haand,  som  endnu  var  knuget  om 
Tømmen. 

—  Far  —  klynkede   hun  —  Far  skal  komme! 
Konen   rev   hende   hæftigt   til  sig  og  trykkede 

hende  hulkende  op  til  sit  Bryst. 

Jep  bøjede  sig  over  Liget.  De  brustne  Øjne 
stirrede  paa  ham  med  et  lunt  Smil;  der  var  om 
Munden  et  Udtryk  af  Vished,  som  havde  han  nu 
Rede  paa  det  hele. 

Jep  rettede  sig  op,  greben  i  sit  Inderste.  Han 
mødte  Gretes  Blik,  idet  hun  vendte  sig  fra  Dø- 
den; det  var,  som  om  han  havde  sagt  noget,  der 
ramte  hende  personligt,  og  hun  ikke  vidste,  hvad 
hun  skulde  svare.  Hun  saa  bort  fra  ham  med 
skælvende  Læber,  vigende  ligesom  i  Selvforsvar, 
og  søgte  over  til  Henrik. 

Ravn  gik  henimod  den  lyse  Flok  af  Piger,  der 
stod  skælvende  paa  samme  Plet,  som  ventede  de 
en  Forklaring. 

Han  tøvede  et  Øjeblik,  mens  hans  sorte  Øjne 
gled  mønstrende  fra  den  ene  til  den  anden,  som 
vilde  han  undersøge,  hvad  de  var  værd. 

Saa  sagde  han  langsomt  og  højtideligt: 

—  Skønt  han  selv  var  ung  og  havde  Familie 
at  forsørge,  satte  han  Livet  til  for  at  frelse  Jer 
og  dem,  som  I  en  Gang  skal  give  Liv.  —  Sørg 
I  nu  for  hans  Kone  og  Barn. 

De  stirrede  forskræmte  paa  ham.  En  af  Læ- 
rerinderne pudsede  Næse  af  Bevægelse,  og  Pige- 
børnene gav  sig  pludselig  allesammen  til  at  græde. 

Ravn  vendte  sig   til  de  unge   Mennesker,   der 

var  komne  af  Vognen  og  skævede  brødefuldt  til 
den  døde.  Ulykken  havde  med  et  Slag  gjort  dem 
ædru;  han,  som  havde  været  Kusk,  græd  høj- 
lydt. 

—  Bær  ham  ind  i  Huset!  —  beordrede  Ravn. 

Da  det  var  gjort,  spurgte  han  dem  hver  især 
om  Navn  og  Adresse  og  noterede  det  op. 

Der  var  ingen  Telefon  i  Vogterhuset;  men 
Ravn  sagde  til  Konen,  at  han  vilde  underrette 
Politiet  paa  Vejen  hjem. 

Da  Jep  og  hans  Selskab  vendte  sig  for  at  gaa 
tilbage  ad  den  brede  Vej,  gik  Lærerinderne  dem 
grædende  forbi;  de  lod  Pigeflokken  staa,  bøjede 
Hovedet  hilsende  for  Ravn  og  gik  ind  i  Huset 
til  Enken  efter  den,  som  havde  givet  sit  Liv  for 
deres  Frelse. 

Døden  havde  krydset  deres  Vej;  Pustet  af  dens 
Aande  sad  endnu  i  deres  Hjerte;  de  kunde  ikke 
faa  Øjnene  fra  det  gaadefulde  Mørke,  som  saa 
pludselig  havde  slukket  Lyset  og  nu  slugte  deres 
Blik. 

Ingen  tænkte  mere  paa  Koncerten  og  Dansen. 
Grete  havde  mistet  Lysten  til  Teatret,  men  hun 
vilde  heller  ikke  blive  i  Skoven.  Hun  og  Henrik 
gik  sammen  foran,  og  de  andre  fulgte  dem  til 
Stationen.  De  var  tavse;  kun  Winge  talte  højt  og 
forceret  for  at  overdøve  Mindelsen  om  Døden; 
den  voldte   ham   en   næsten   fysisk  Lidelse;  han 

foreslog,  at  Ravn,  Jep  og  han  skulde  spise  til  Af- 
ten i  Pavillonen  ved  Floden;  og  da  Ravn  allige- 
vel maatte  spise  ude,  eftersom  hans  Værelse  paa 
Hospitalet  allerede  var  taget  i  Brug  af  Efterføl- 
geren, blev  det,  som  Winge  vilde. 

Efter  at  have  spist  blev  de  siddende  paa  Ve- 
randaen ud  til  Floden.  Winge  gav  Bourgogne  og 
Ravn  Cigarer.  Foruden  dem  var  der  kun  faa 
Gæster,  og  de  forsvandt,  efterhaanden  som  To- 
gene gik. 

Maanen  stod  rund  og  gul  over  den  høje  Bred 
paa  den  anden  Side.  Floden  saa  ud  som  en  uhyre 
Fisk,  der  flød  med  Bugen  i  Vejret  glinsende  af 
Sølvskæl.  Lysene  i  Villabyen  derovre  blegnede 
i  Maaneskinnet,  og  Himlen  hylledes  i  et  Skær  af 
Opal,  der  smeltede  Konturerne  ud  i  bløde  Linie- 
drømme. 

Da  det  var  Tid  for  det  sidste  Tog  til  Byen, 
foreslog  Winge,  at  de  skulde  blive;  Vinen  var 
endnu  ikke  drukken;  de  kunde  spadsere  hjemad 
Flodchausséen  i  den  dejlige  Nat. 

Jep  sad  og  stirrede  udover  Floden  og  hørte 
knap,  hvad  der  blev  sagt.  Det  stærke  Livsvejr  fra 
imorges  var  blæst  af  hans  Hjerte;  et  vegt  Mis- 
mod havde  afløst  Dødsstemningen  i  hans  Sind. 

Da  Ravn  nævnede  Nationalmødet,  tænkte  Jep 
paa  sin  Flagsang;  hvor  var  den  flov  og  tam! 

Hegnsmandens  blege  Ansigt,  Smilet  i  de  brust- 
ne  Øjne   med  dets  sikre   Forvisning  —  det  var 

det,  som  hang  i  hans  Hoved;  det  var  det,  som 
sugede  ham  læns  med  Oplevelsens  stærke  Dra- 
gen, —  som  gjorde,  at  han  følte  sig  tom  og  ringe 
og  ene. 

Mon  hans  Fader  havde  haft  det  samme  Smil  i 
i  sit  Øje,  da  han  laa  trykket  mod  Brostolpen 
af  den  rivende  Strøm?  —  Ogsaa  han  gav  jo  Li- 
vet for  andre,  frivillig  og  uden  Betænkning. 

Helten  fra  Langholt  med  den  dinglende  Arm, 
Grete  Funks  Fader,  —  smilede  han  ogsaa? 

Jep  saa  ham  for  sig  som  før,  højt  til  Hest  med 
de  luende  Øjne  — 

Der  var  ingen,  som  havde  bøjet  sig  over  ham, 
en  Feltlæge  maaske  —  men  ingen  havde  ligget 
hulkende  over  hans  Bryst.  Han  havde  en  Hu- 
stru —  og  et  Barn,  som  ventede  paa  Livet;  al- 
ligevel gik  ogsaa  han  i  Døden,  frivillig  og  uden 
Betænkning. 

—  Nu  maa  jeg  gaa  —  sagde  Ravn  —  jeg  skal 
møde  i  Morgen  Klokken  Seks  til  Øvelsestjeneste. 

—  Hvor  længe  skal  De  ligge  inde?  —  spurgte 
Winge. 

—  Det  ved  jeg  ikke;  men  faar  vi  Mobilisering, 
bliver  jeg  Reservelæge  med  det  samme;  det  har 
de  lovet  os  frivillige  —  det  er  derfor  vi  gaar 
med. 

Winge  sad  med  sin  smalle  hvide  Haand  un- 
der Kinden  og  stirrede  ind  i  Glasset  med  den 
dybt  røde  Vin. 

—  Jeg  vilde  nødig  være  i  Deres  Sted. 

—  Hvorfor? 

—  Alle  de  blodige  Saar  — 

Han  trak  Hovedet  gysende  til  sig. 

—  Og  Døden  —  føjede  han  sagte  til. 

—  Det  bliver  en  Vane  —  sagde  Ravn  og  lo. 
Winge   drog   Munden   sammen   i   Smerte;   det 

var  Hegnsmandens  brustne  Øjne,  han  saa. 

—  Det  er  sundt  at  se  paa  —  fortsatte  Ravn  — 
saa  er  det  ikke  saa  svært,  naar  man  skal  til  det 
selv. 

Winge  vendte  Hovedet  fra  ham  og  kastede  sig 
tilbage  i  Stolen. 

—  Hvorfor  ødelægge  Livet  ved  den  evige  Paa- 
mindelse  om  Døden?  —  Lad  os  dog  nyde  Her- 
ligheden ubeskaaret,  mens  vi  har  den. 

—  Det  er  Livet  selv,  som  paaminder  os.  De 
dør  et  Stykke  hver  Time  paa  Dagen  —  drillede 
Ravn  —  det  er  en  Livsbetingelse  for  Dem  at  dø. 

—  Døden  er  Summen  af  alt  stygt.  De  syn- 
gende Piger  i  den  lyttende  Skov  —  hele  den 
skønne  fredfyldte  Stemning  —  og  saa  pludselig 
den  frygtelige  Flænge  tværs  igennem  —  det  skæ- 
rende Skrig  — 

Atter  gøs  det  igennem  ham,  og  han  vendte  sig 
bort. 

—  Det  er  det  skønneste,  jeg  har  oplevet  — 
sagde  Jep  og  saa  op. 

De  vendte  sig  begge  imod  ham. 

Laurids  Bruun  :   Det  hele  4 

—  Jeg  troede,  De  sov  —  sagde  Ravn. 

I  det  samme  begyndte  det  at  kime;  det  var 
Kirkeklokker,  der  lød  tværs  over  Floden  i  den 
stille  Nat,  med  dæmpede  sørgmodige  Slag.  Straks 
efter  klemtede  det  tæt  bag  dem,  skingrende  og 
manende.  Endnu  en  Klokke  gav  sin  Stemme  fra 
en  af  de  smaa  Flodbyer  længere  nede.  Og  bag 
dem,  som  kunde  skelnes  enkeltvis,  lød  det  dumpe 
Ijerne  Kor  fra  alle  den  store  Bys  Taarne. 

Ravn  var  sprunget  op  ved  den  første  Lyd.  Han 
vidste  straks,  hvad  det  betød. 

—  Mobiliseringen!  —  sagde  han,  drak  sit  Glas 
ud  og  slyngede  det  over  Terrassemurens  Vinløv 
ned  i  Floden. 

Opvarterne  kom  til  Syne  i  Køkkenindgangen; 
bag  dem  de  hvidklædte  Køkkenpiger,  lyttende  ef- 
ter, hvad  der  var  paa  Færde. 

Ude   paa  Vejen   lød  højrøstet  Tale.    En  Vogn 
rullede  dundrende  ud  af  Porten.   Cykler  ringede. 
En  høj  Drengestemme  sang  Stumper  af  National-  j 
sangen,  mens  Klokkerne  blev  ved  at  mane. 

De  gik  ned  fra  Terrassen.  Deres  Opvarter  kom 
løbende,  forvirret  og  forpustet;  hans  Ansigt  var 
helt  forandret. 

—  Skal  De  med?  —  spurgte  Ravn. 

—  Ja  ^ —  og  jeg  er  lige  bleven  gift. 

Ravn  lo.  Winge  betalte;  de  skyndte  sig  ud  paa 
Vejen. 

Langt  nede  fra  Flodchausséen  lød  der  Rumlen 

af  en  tung  Vogn.  Spæde  Cykleklokker  greb  mun- 
tert ind  i  de  højtidelige  Klemt,  som  fik  Luften  til 
at  dirre.  Kvindesang  lød  fra  en  Villahave  ved 
Vejen,  og  der  var  Lyd  af  Døre  og  Vinduer,  som 
aabnedes  for  at  lukke  de  malmfulde  Klokke- 
røster ind. 

Et  Automobilhorn  hvæsede;  to  blændende  Lygte- 
øjne  for  dirrende  imod  dem,  —  et  Sus,  og  de 
var  borte. 

Ravn  og  Winge  gik  foran  i  ivrig  Tale.  Jep  kom 
langsomt  efter  med  Klokkeklemtet  rungende  helt 
ind  i  sit  Hjerte,  fortumlet  af  alle  de  Indtryk,  som 
havde  jaget  hverandre  denne  lange  Dag  for  til- 
sidst  at  trænges  sammen  i  ét  stort  oprindeligt 
Liv. 

Foran  Porten  til  Skoven  standsede  han.  Maane- 
lyset  sivede  ned  over  Vejen  derinde  under  de 
mægtige  mørke  Kupler.  Stilheden  lokkede  ham; 
han  gik  derind,  og  medens  han  vandrede  ad  den 
hvide  Vej,  saa  han  igen  de  trætte  graa  Soldater  i 
Landevejens  Støv,  —  den  unge  med  de  sprukne 
Læber  stirrede  atter  paa  ham  med  sit  hjælpeløse 
Blik,  —  Bonden  viste  ham  Arret  paa  sin  Hals  — 
og  han  saa  Helten  fra  Langholt  højt  til  Hest  med 
de  luende  Øjne  og  den  dinglende  Arm. 

Han  naaede  Omdrejningen,  hvor  han  havde 
tøvet  med  Grete  Funk,  da  Henrik  vinkede  til 
dem.  Han  gik  ad  den  brede  Vej  ned  imod  Hegns- 
mandens  Hus,  der  laa  midt  i  det  hvide  Lys,  liv- 

løst  og  uvirkeligt,  som  en  Drøm  ladt  tilbage  af 
den  Døde. 

Han  nærmede  sig  Stedet.  Vognen  var  der  ikke 
mere.  Han  standsede  ved  en  mørk  Plet,  som 
trodsede  Lyset  og  forraadte  Drømmen;  det  var 
Blodpølen  fra  den  Døde.  Idet  han  stirrede  paa 
den,  saa  han  igen  de  brustne  Øjne  i  det  hvide 
Ansigt;  opover  Tærsklen  af  hans  Sind  gled  et 
Spørgsmaal  ud  i  Ord: 

—  Naar  jeg  ligger  med  et  Skud  i  Hjertet,  vil 
jeg  saa  ogsaa  smile? 

Idet  Ordene  naaede  hans  Bevidsthed,  slog  en 
Bølge  ind  over  hans  Sind,  —  med  en  Kærlig- 
heds Styrke  slog  det  op  om  hans  Hjerte  og  kræ- 
vede hans  Liv.  Det  løste  for  Baand  i  hans  Indre, 
saa  at  hver  Fiber  i  hans  Legeme  strakte  sig  ud  i 
en  livsaligt  dulmende  Træthed. 

—  Ikke  digte  —  nej  leve  det  —  frivilligt  og 
uden  Betænkning. 

Han  havde  søgt  og  spurgt,  havde  tvivlet  og 
tøvet.  Kun  i  Drømme  var  det  kommet  ham  nær; 
men  det  slukkedes,  naar  han  vilde  gribe  det.  Nu 
var  Svaret  aabenbaret  ham. 

Han  gik  forbi  Hegnsmandens  Hus  gennem  den 
store  Port  med  Jubel  i  sin  Sjæl. 

„Det  er  kun  fire  Timer,  kun  en  Trediedel  af 
Dagen"  — 

Hvad  var  det? 

Aa  —  Onkel  Frits's  Stemme! 

Han  lo  højt  op  og  skyndte  sig  ind  mod  den 
store  By  ad  den  maanelyse  Vej. 

Nationalsangens  Ord  lød  igen  for  hans  Øre 
med  klare  alvorlige  Pigestemmer.  Klokkerne  greb 
Sangen  og  førte  dem  ud  over  det  hele  Land. 


SANKT  Anna  Kirkens  mægtige  Malmslag  over- 
døvede alle  Hovedstadens  Klokker.  Det  var, 
som  om  Byens  Pulsslag  var  forlagt  til  Luften; 
hvad  der  rørte  sig  paa  Gaden,  blev  mygt  og  ringe 
i  Forhold  til  Livet  deroppe. 

Paa  Vandværkets  Rundplads,  hvor  den  store 
Sporvejsgarage  laa,  var  en  Mængde  Mennesker 
samlede;  men  der  var  ingen  Strøm  imellem  dem; 
Begejstringen  havde  endnu  ikke  faaet  Luft. 

Under  Sporvejens  elektriske  Stander,  hvis  Bue- 
lys brændte,  skønt  det  var  langt  over  Midnat, 
trængtes  Folk  for  at  læse  den  Plakat,  der  var 
slaaet  op  paa  Granitfundamentet.  Nyankomne 
strømmede  til,  fik  at  vide,  at  det  kun  var  Mobili- 
seringsordren,  som  man  kendte  i  Forvejen,  og 
trængte  sig  skuffede  tilbage  mod  en  ny  Strøm. 

Der  var  unge  Karle  med  Bylt  paa  Ryggen  eller 
Vadsæk  i  Haanden,  friske  fra  Gaarde  i  Byens 
Omegn;  de  var  paa  Vej  til  Kasernen  og  tøvede 
for  at  spørge  Nyt  om,  hvad  de  gik  ind  til.  De 
fleste  var  alvorlige  og  gik  tavst  af  Vejen.  Saa 
snart  man   stimlede  sammen  om  dem  og  gjorde 

Mine  til  at  give  dem  et  Hurra,  trak  de  sig  sky 
tilbage  og  forsvandt  i  Mængden. 

Folk,  som  kom  indefra,  omringedes,  men  de 
vidste  intet  at  fortælle  uden,  hvad  de  havde  snap- 
pet op  paa  Vejen.  Man  snusede  begærligt  til  Ryg- 
terne og  lod  dem  saa  ligge;  alle  var  klar  over, 
at  ingen  kunde  vide  noget  rigtigt,  saa  længe  der 
endnu  ingen  Løbesedler  var  ude. 

Det  hed,  at  Gelderns  Tropper  havde  overskre- 
det Grænsen  ved  Kniittelhof  og  var  paa  Ilmarch 
ned  gennem  Hallerland  for  at  naa  Hovedstaden. 
Det  hed,  at  Lejren  ved  Bergwall  var  overrump- 
let og  Kongen  taget  til  Fange  med  hele  sin  Stab. 

En  Natpatrouille  kom  indefra,  paa  Vej  til  Felt- 
jægerkasernen  ude  ved  „Stigaf". 

—  Er  der  noget  Nyt?  —  spurgte  Folk,  idet  de 
gjorde  Plads. 

Korporalen  rystede  paa  Hovedet.  En  dristig  me- 
nig sagde  fra  Geleddet:  „Vi  ved  ikke  mere  end  L" 

Korporalen  saa  hvast  om  paa  ham. 

Nogle  Betjente,  der  kom  susende  paa  Cykle 
inde  fra  Byen  med  Ordre  til  Landfogderne  i  Om- 
egnen, raabte,  før  det  Spørgsmaal,  der  laa  i  Luf- 
ten, endnu  var  faldet:  „Vi  ved  ingenting." 

En  Militærordonnans  paa  Motorcykle  lod  sit 
Horn  bræge  fra  lang  Afstand  og  raslede  forbi  som 
et  Skud  gennem  den  smalle  Passage,  der  blev 
aabnet  af  de  forskræmte. 

Tørsten  efter  Nyt  blev  overvældende.  Folk  be- 

vægede  sig  uroligt  og  hidsede  hverandre  op;  vrede 
højrøstede  Enkeltstemmer  eksploderede  overSmaa- 
sukkene. 

—  Vi  er  ikke  Spioner  —  raabte  en  kraftig 
Stemme  efter  en  gnaven  Betjent,  der  saa  vredt 
til  Folk  i  Forbifarten  i  Stedet  for  at  svare. 

En  Automobil  varslede  dumpt  og  hæst  fra  Vand- 
værksgade. 

—  Det  er  en  af  Generalstabens!  —  raabte  den 
samme  Stemme.  —  Jeg  kender  den  paa  Vrælet. 
Lad  os  lukke  for  ham. 

Det  var  som  en  Gnist,  der  fængede.  Folk  stor- 
mede sammen  i  en  tæt  Masse,  hvor  de  to  dirrende 
Ildøjne  nærmede  sig. 

Den  gøede  igen,  hæst  og  vredt;  men  Folk  rørte 
sig  ikke.  Saa  standsede  den;  en  Chakot  rejste  sig 
fra  Bagsædet. 

—  Giv  Plads  der!  —  lød  det  kommanderende 
—  er  her  ingen  Politi? 

—  Javel,  Hr.  General  —  kom  det  tilbage  med 
den  samme  kraftige  Stemme,  som  havde  tændt 
Gnisten  —  men  hvorfor  maa  vi  ikke  faa  noget 
at  vide?  —  Det  er  os  Borgere,  som  betaler  baade 
med  Penge  og  Blod. 

—  „Det  er  rigtigt!"  —  „Hør!"  —  „Bravo!"         -, 
Officeren   vekslede  Ord    med  en   Kollega  paa    |l 

Forsædet,  som  rejste  sig  op,  vendte  Front  mod 
Mængden  og  raabte: 

—  Firerigsforbundet  har  i  Middags  forlangt  bin- 

dende  Tilsagn  fra  vor  Regering  om,  at  Nærings- 
pligtsloven  vil  blive  ophævet;  Svar  inden  firetyve 
Timer  ellers  Krig.  Kongen  har  svaret:  Vi  er 
Herrer  i  vort  eget  Land  og  lader  os  ikke  paa- 
tvinge fremmed  Regimente. 

Et  Øjebliks  aandeløse  Stilhed  —  den  Tid,  som 
Indtrykket  brugte  om  at  naa  ind  til  Bevidsthe- 
den; og  saa  —  lige  før  Udbruddet  —  den  over- 
ordnede Militærs  skingrende  Stemme: 

—  Kongen  leve! 

Den  eksploderede  —  de  Jange  Nattetimers 
Spænding  —  i  et  Tordenskrald  af  Hurraraab,  der 
blev  ved  at  rulle;  den  tause,  uroligt  bekymrede 
Masse  havde  pludselig  faaet  én  brølende  Mund, 

—  Leve  Hæren!  —  raabte  Jep;  hans  Stemme 
skar  ikke  igennem;  men  den  kraftige,  som  stod 
tæt  ved,  hørte  det,  tog  Raabet  op  og  slyngede  det 
ud  af  al  sin  Kraft. 

Tordenen  rullede  paany. 

—  Giv  saa  Plads!  —  kommanderede  Officeren. 
Automobilhornet   stødte   sine   hæse   Gøen   ud; 

Mængden  veg,  raabende  og  svingende  med  Hat- 
ten mod  de  militære,  som  hilste  med  Haanden 
til  Chakoten.  Idet  Vognen  gled  tæt  forbi  Jep, 
ramte  Buelyset  fra  den  høje  Sporvejsstander  no- 
get blankt  i  Oberstens  Øjne. 

Strømmen  slog  sammen  efter  Automobilen,  og 
Torvet  blev  til  en  Kube. 

Der  var  en  tre  fire  Stemmer  spredt  i  Massen, 

der  hver  for  sig  istemte  Nationalsangen.  De  nær- 
meste tog  den  op;  i  næste  Øjeblik  skyllede  en 
varm  Bølge  gennem  dem  alle  paa  samme  Tid  og 
rungede  ud  i  Fædrenes  Sang  af  én  fælles  Mund. 
—  Biernes  summende  Kor  om  den  truede  Kube. 

Jep  blev  løftet  af  Bølgen,  baaren  i  Flok  som 
paa  Nationalmødet  forleden,  da  de  sang  hans  egen 
Sang  til  Flaget,  men  stærkere  og  rigere. 

Efter  Sangen  lød  der  nye  Leveraab  for  Kongen 
og  Hæren.  Saa  slappedes  Begejstringen;  Træthed 
fulgte  paa  Ophidselsen.  Klokken  slog  to  fra  Vand- 
værkets Taarnur;  man  huskede  paa  Arbejdsdagen 
imorgen,  og  Strømmen  begyndte  at  sprede  sig. 
Nogle  søgte  ad  Landevejen  ud  til  Villaerne  og 
Gaardene,  andre  tilbage  til  Byen  og  andre  igen 
forbi  Sporvejsgaragen  ned  imod  Flodchausséen. 

Der  taltes  kun  om  det  ene.  Folk  vendte  og 
drejede  den  store  Nyhed,  pressede  den,  sled  den 
ud  for  at  fylde  den  paany  med  spidsfindige  og 
fantastiske  Muligheder,  avlede  af  krænket  Natio- 
nalfølelse i  ophidsede  Sind. 

—  Lad  dem  komme  —  lød  det  højrøstet  — vi 
er  parate! 

—  Kongen  venter  dem  deroppe  med  hele  sin 
Stab.  Det  er  bare  at  dreje  Kanonerne  den  rigtige 
Vej! 

—  Gamle  Bergwall  skal  nok  holde  —  der  er 
arbejdet  paa  Voldene  i  de  sidste  tre  Uger  baade 
Nat  og  Dag! 

—  Lad  dem  bare  komme! 

Jep  var  naaet  over  til  Hjørnet  og  drejede  ad 
Vandværksgade  ind  mod  Byen. 

Et  Par  Huse  nede  havde  et  lille  Beværtnings- 
sted aabent  endnu;  det  var  Nattesæde,  men  Poli- 
tiet havde  andet  at  tage  Vare  og  Værten  løb  Risi- 
koen. Ved  Smaabordene  under  Buelampen  var 
der  fuldt  af  indkaldte;  man  havde  truffet  Kendin- 
ger og  slog  sig  nu  ned  om  et  Glas  01  paa  Vej 
til  Kasernen. 

En  bredbringet  Mand  med  rødt  Overskæg  i  et 
pluskævet  Ansigt  stod  med  Hatten  i  Nakken  og 
førte  det  store  Ord. 

Jep  standsede  og  hørte  til. 

—  „Lad  dem  bare  komme!"  —  vrængede  han 
efter  en  Borger,  der  gik  forbi  med  sin  Kone  og 
Datter  —  det  kan  I  sagtens  sige,  som  sidder 
hjemme  og  dækker  Jer. 

—  Ved  I,  hvad  jeg  er  fuld  af?  —  Han  saa  sig 
udfordrende  omkring  og  traf  tilfældigt  Jeps  Øjne. 

—  01!  —  kom  det  fra  en  dyb  Bas. 

—  Det  er  rigtigt  —  men  for  hvis  Penge?  — 
Han  greb  ned  i  Lommen  og  rakte  en  Haandfuld 
Sedler  frem  mod  Jep  —  Stillingspenge!  —  Jeg 
stiller  for  en  bedre  Herre,  som  ikke  „har  Tid" 
selv.  — 

—  Opvarter,  01  over  det  hele! 

Jep  genkendte  Slagtersvenden,  han  havde  truffet 
hos  Henrik  iforgaars;  ogsaa  den  rødskæggede  fik 

en  Mindelse,  fæstede  sine  smaa  taagede  Øjne  paa 
ham  og  anstrengte  sin  Hukommelse. 

—  Er  den  Herre  ikke  ogsaa  af  dem,  som  ikke 
har  Tid  selv? 

Jep  rettede  sig. 

—  Der  er  ingen,  der  stiller  for  mig. 

—  Naa  ikke?  —  kanske  De  har  overliggende 
Tæer? 

Alle  saa  paa  Jep;  nogle  lo;  Opvarteren  rakte 
ham  Øllet  i  det  samme. 

—  Nej  Tak!  —  sagde  Jep  og  vilde  gaa;  men 
da  Slagteren  gjorde  et  Skridt  frem,  blev  han  staa- 
ende;  de  skulde  ikke  tro,  han  var  bange. 

—  Han  er  nok  Lungepiber,  skal  I  se  —  eller 
spatbenet  —  Skaal! 

Slagteren  stak  Øllet  ud  i  et  Drag,  strøg  det 
vaade  af  Skægget  med  Bagen  af  sin  Haand  og 
fortsatte : 

—  Ja,  for  Storborgerne  —  de  skal  nok  sørge 
for,  at  deres  Sønner  har  en  Fejl  at  blive  kasseret 
paa;  den  kender  vi.  Føj  for  Satan!  —  han  spyt- 
tede ud  til  Siden  og  brystede  sig  mod  Jep  —  vi 
skal  ogsaa  nok  besørge  det  alene.  Kom  bare  med 
Sølvtøjet,  saa  ska'  vi  dække  Jer,  alle  I  Mors  Drenge 
og  Fars  Sønner.  Hils  ham.  Deres  lille  pæne  Kam- 
merat, og  sig  ham,  at  Peter  Jensen  er  ikke  bange 
for  Krudtet.  Jeg  har  gaaet  arbejdsløs  i  tre  Maane- 
der,  fordi  jeg  kom  til  at  pille  ved  Mestersvenden 
—  og  forresten  saa  drikker  jeg,  som  De  vel  nok 


61 


ka'  se  —  men  hvad  det  angaar  at  slaa  til,  saa 
ska'  det  blive  ordentlig  besørget.  Han  kan  stole 
paa,  at  han  ska'  faa  noget  for  sin  Fars  Penge.  Der 
skal  falde  rigelig  med  Øretæver  oppe  paa  gamle 
Bergwall.  Og  skulde  der  ogsaa  være  en  Kugle  til 
mig,  saa  spiller  det  ingen  Rolle,  om  der  er  en 
fordrukken  Slagtersvend  mindre  paa  Torvet.  Der 
er  ingen  Enke  at  forsørge  paa  bagefter  —  saa 
det  ska'  han  ikke  angre  paa,  Kandidaten  —  eller 
hvor  meget  han  er.  —  Føj  for  Satan  som  De  ser 
ud!  —  Sikken  en  Kulør  i  Ansigtet.  De  har  vist 
faaet  ondt  af  at  lugte  til  Mobiliseringen.  De  skulde 
ta'  og  gaa  hjem  til  Deres  Mor. 

Alle  lo.  Jep  var  krænket;  men  pludselig  slog 
hans  Stemning  over;  han  saa  det  komiske  i  Situ- 
ationen og  lo  højt  op  med  de  andre. 

—  Hvad  griner  du  af?  —  spurgte  Slagteren  og 
stak  fornærmet  Hovedet  frem. 

—  Af  det  samme  som  du.  For  der  er  ingen, 
der  skal  møde  for  mig;  jeg  er  frivillig. 

—  Naa  Slagter  —  raabte  Bassen  fra  før  — 
hvad  siger  du  til  den? 

—  Han  er  meget  bedre  end  som  du  —  dril- 
lede en  anden  —  han  gaar  med  uden  at  tage 
Penge  for  det. 

—  Det  er  Løgn!  —  siger  jeg. 

Jep  greb  Lejligheden  til  at  forsvinde. 

—  Farvel  og  paa  Gensyn  i  Lejren!  —  sagde 
han,  lettede  paa  Hatten  og  gik. 

Slagteren  summede  sig  lidt;  saa  raabte  han  efter 

Jep: 

—  Hov  du  Krigskammerat  —  gi'r  du  ikke  en 
Omgang? 

—  Jo,  naar  vi  mødes  deroppe  —  raabte  Jep 
tilbage. 

—  Det  er  et  Ord  —  jeg  skal  nok  hitte  dig. 
Stik  saa  af  —  og  Farvel  med  dig! 

Det  var  begyndt  at  lysne,  inden  Jep  kom  hjem. 

Han  naaede  lige  at  faa  Støvlerne  af,  saa  kastede 

han  sig  dødtræt  paa  Sengen  og  faldt  straks  i  Søvn. 

Da  Jep  vaagnede,  var  det  højt  op  paa  Dagen. 
Skønt  hans  Hoved  værkede  som  efter  en  gen- 
nemsviret  Nat,  hvilede  der  en  Følelse  af  Tryghed 
og  Ligevægt  i  hans  Sind.  Han  havde  en  underlig 
højtidelig  Fornemmelse  af  at  have  naaet  et  Maal; 
han  sagde  til  sig  selv,  at  han  jo  tværtimod  skulde 
til  at  begynde;  men  det  hjalp  ikke. 

Han  sprang  op  og  gik  til  Vinduet.  Der  laa  Tor- 
vet og  stirrede  paa  ham  med  et  ganske  nyt  An- 
sigt. 

Det  var  ikke  længer  en  Bunke  spredte  Enkelt- 
heder, som  hans  Blik  tog  fat  og  lod  falde  igen, 
efterhaanden  som  det  flakkede  rundt,  —  det  var 
et  enigt  hele,  der  steg  ham  levende  i  Møde  og 
krævede  ham  med  en  Virkelighed,  i  hvilken  alt 
det  tilfældige  var  gleden  af 

Ikke  den   sædvanlige   rolige  og  ligelige  Strøm 

forbi  Sankt  Anna  Kirkens  høje  Portal  til  Hjørnet, 
hvor  det  brede  Mosaik-Fortov  delte  sig  i  to,  et 
som  førte  til  Residensteatrets  Buegange  ligeover- 
for, et  andet  til  Dronningegade  i  det  østlige  Hjørne 
af  Torvet.  I  Dag  gik  Færdslen  pludselig  i  Stykker 
og  klumpede  sig  ligesaa  pludselig  sammen  igen  — 
udenfor  Kiosken  med  dens  Telegrammer  —  midt 
ude  paa  Torvet,  hvor  en  stor  sort  Generalstabs- 
Automobil  kom  jagende  tværs  over  med  to  Offi- 
cerer. 

Jep  blev  staaende  længe  og  spejlede  i  Livet 
dernede  den  Forandring,  der  var  foregaaet  med 
ham  selv.  Medens  hans  Øjne  fulgte  Strømmen, 
dvælede  hans  Sind  ved  Dagen  i  Gaar  —  den 
hvide  Pigeflok,  de  vilde  Heste,  Hegnsmanden  og 
hans  Smil  i  Døden.  Han  genoplevede  det,  men 
uden  Smerte.  Han  saa  det  fra  denne  Side  af  Be- 
slutningen, med  den  Lykke  og  Ro,  som  Indsky- 
delsen havde  samlet  i  hans  Sjæl;  og  han  undrede 
sig  over,  at  Konen  havde  hulket  saa  utrøsteligt; 
havde  hun  ikke  faaet  Øje  paa  Smilet? 

Jep  gav  sig  god  Tid  til  at  klæde  sig  paa;  han 
havde  ikke  noget  at  haste  efter;  det  hele  gik,  som 
det  skulde;  han  smilede  ad  den  Utaalmodighed, 
som  før  i  Tiden  —  aa  det  var  jo  i  Gaar  endnu 
—  havde  jaget  ham  gennem  Paaklædningens  Ked- 
sommelighed. 

Underligt  saa  al  Ting  gik  af  sig  selv  i  Dag. 
Ingen   Overvejelse  sinkede   ham   med  sin   Tvivl. 

Næppe  rørte  hans  Tanke  ved  Dagen,  før  han 
vidste,  hvad  han  vilde.  „Vilde"  og  „skulde"  — 
de  enedes  saa  mærkeligt.  Da  han  gik  ned  ad 
Trappen,  vidste  han  straks,  at  han  gik  til  Onkel 
Frits. 

Han  styrede  Vejen  tværs  over  Torvet,  forbi 
Kiosken,  hvor  der  ikke  var  kommen  noget  Nyt 
—  det  var  bare  Telegrammet,  som  Officeren  havde 
kundgjort  fra  sin  Automobil  i  Aftes,  og  saa  Mo- 
biliseringen. 

Der  var  fuldt  af  indkaldte,  som  —  med  alvor- 
lige Miner,  de  der  var  ene,  med  lystige  Miner, 
de  der  var  i  Flok  —  skyndte  sig  afsted  i  deres 
lange  Fedtlædersstøvler  med  Tøjet  i  Bylt  eller 
Vadsæk. 

Foran  Generalstaben  holdt  en  Automobil.  Chauf- 
føren sad  og  læste  sin  Avis,  medens  han  ventede; 
Jep  saa  intet  usædvanligt;  men  han  troede  at  høre 
en  ustandselig  Telefonringning  der  inde. 

Idet  han  gik  opad  Appellationsrettens  Trappe, 
hørte  han  Nationalsangen  blive  sunget  nede  ved 
Teatret.  Det  var  en  Flok  indkaldte,  som  havde 
været  paa  Mønstringsdepotet  og  faaet  Militærtøjet 
udleveret  og  nu  skulde  til  Kasernen. 

Bare  de  vilde  tage  mig  til  Kavalleriet,  tænkte 
Jep.  Han  var  en  god  Rytter;  da  han  var  Dreng, 
havde  han  hængt  paa  en  Hest  i  alle  Ferierne, 
som  han  tilbragte  hos  sin  Faders  Avlskarl,  der 
var  bleven  ved  Præstegaarden. 

Onkel  Frits  sad  som  sædvanlig  dukket  over 
sine  Akter.  Det  Varselsraab,  alle  Klokker  havde 
kimet  ud  over  Landet,  syntes  ikke  at  have  naaet 
hans  Øren. 

—  Naa,  har  du  saa  betænkt  dig?  —  spurgte 
han  med  Skyggen  af  et  Smil  om  den  indfaldne 
Mund  og  viste  Jep  til  Sæde  med  sin  lange  tørre 
Haand. 

Men  Jep  satte  sig  ikke.  Naar  jeg  bliver  staaende 
—  tænkte  han  —  vil  den  gamle  indse,  at  al  Un- 
derhandlen er  overflødig. 

—  Ja  —  svarede  han  og  søgte  en  Indledning. 

—  Og  hvad  Resultat  er  du  saa  kommet  til? 
Den  overbærende  Tone  løste  Jeps  Tunge. 

—  Jeg  melder  mig  som  Frivillig. 

Den  gamle  saa  op,  som  om  han  ikke  var  vis 
paa  at  have  hørt  rigtig,  og  ventede  paa,  at  der 
skulde  komme  en  Forklaring. 

Jep  gengældte  tavst  hans  Blik. 

Der  gled  en  Skygge  af  Træthed  over  Onkelens 
Ansigt;  den  smalle  Mund  stivnede  i  sine  Folder; 
idet  han  lænede  sig  tilbage  mod  Rygstødet,  saa 
det  ud,  som  om  han  faldt  sammen. 

—  Sæt  dig! 

Jep  satte  sig  tøvende. 

Onkelen  vendte  sine  blege  Øjne  lige  imod  ham 
med  det  samme  forskende  Blik  som  i  Gaar.  Jep 
følte  ogsaa  nu,  at  han  tænkte  paa  sin  Broders 
ulykkelige  Skæbne  —  paa    „de  saakaldte  ideale 

Krav";  han  mærkede,  at  han  blev  rød  i  Kinderne 
og  undveg  Blikket. 

—  Jeg  kan  meget  vel  sætte  mig  ind  i  din  Stem- 
ning —  begyndte  Onkel  Frits  med  svag  Stemme 
—  det  eklatante  Retsbrud  har  jo  rystet  os  alle, 
og  Vreden  slaar  hos  Folk  i  din  Alder  saa  let 
over  i  Begejstring.  Mobiliseringen  —  alle  de  unge 
raske  Mænd,  der  styrter  afsted  mod  det  samme 
Maal  —  det  drager  og  lokker,  naar  man  er  ung 
og  varmblodig.  Stemningen  er  jo  ogsaa  et  karak- 
terdannende  Moment  af  væsentlig  Betydning,  alt- 
saa  paa  sin  Vis  værdifuld  —  det  gælder  blot  om, 
at  man  ikke  lader  sig  rive  med  af  den,  at  man 
ikke  tillader  den  at  overdøve  Fornuften. 

Han  gjorde  en  Pavse  og  saa  ufravendt  paa 
Jep,  som  næsten  havde  ondt  af  den  gamle,  der 
sad  der  og  famlede  med  sine  Vaaben  uden  at 
vide,  hvor  han  skulde  vende  dem  hen;  han  var 
jo  saa  langt  fra  sin  Modstander;  en  Generation  og 
en  Livsanskuelse  var  der  imellem  dem. 

—  Du  mener  altsaa,  kan  jeg  forstaa,  at  du  tje- 
ner dit  Fædreland  bedst  ved  frivillig  at  udsætte 
dig  for  at  blive  skudt  ned. 

Jep  tav  stadig. 

—  Og  hvad  kan  du  saa  yde  til  Opvejelse  af 
Risikoen  for  dit  Liv,  for  Tabet  af  den  Samfunds- 
kapital,  om  jeg  saa  maa  sige,  som  er  anbragt  i 
dig?  —  Er  du  vant  til  Strabadser,  kan  du  sove 
paa   aaben   Mark   midt  om   Vinteren  —  kan   du 

følge  med  paa  Marchen  under  fuld  Oppakning, 
kan  du  gøre  Jordarbejde  paa  Fæstningen,  uden  at 
du  kommer  til  at  ligge  under  —  du  som  er  uvant 
med  legemligt  Arbejde?  —  Hvad  Nytte  er  du  til, 
maa  jeg  spørge,  hvis  du  falder  Ambulancen  til 
Byrde?  —  Den  Slags  smaalige  Betragtninger  har 
du  naturligvis  ikke  skænket  en  Tanke.  —  Du 
kunde  maaske  være  meget  brugbar  ved  Intendan- 
turen. Men  der  er  hundrede  andre,  som  gør  det 
ligesaa  godt,  og  der  bliver  sikkert  ingen  Mangel 
paa  Mandskab  i  den  Militærgren.  Og  for  alt  det 
ringe,  som  du  kan  præstere  i  Felten,  vil  du  for- 
sømme det  offentlige  Arbejde,  der  gøres  til  alles 
Bedste,  og  som  ikke  standser,  fordi  man  slaas; 
det  Arbejde,  som  du  ved  Opdragelse  og  Studier 
er  kaldet  til  —  og  som  det  er  lykkedes  at  bringe 
dig  op  til  med  et  forholdsvis  godt  Resultat,  — 
men  ikke  uden  Ofre  —  det  maa  du  vide,  Jep  — 
ikke  uden  Ofre. 

Den  gamle  gjorde  atter  en  Pavse,  mens  hans 
blege  Øjne  forskede  efter  Virkningen  af  Ordene. 
En  ufrivillig  Munterhed  greb  Jep  ved  Tanken  om 
det  offentlige  Arbejde,  som  saa  daarligt  kunde 
undvære  ham,  —  „kun  fire  Timer,  lille  Jep,  kun 
en  Trediedel  af  Dagen"  —  men  han  beherskede 
sig  og  var  stadig  tavs. 

—  Har  du  tænkt  paa  din  Mor,  som  ikke  har 
andre  end  dig  og  som  sidder  oppe  i  Kniittelhof 
og  venter  paa,  at  du  skal  gøre  hende  Glæde  for 

al  hendes  Omsorg?  —  Har  du  Lov  at  formørke 
hendes  Liv  ved  uden  tvingende  Grund  at  udsætte 
dig  for  den  øjensynligste  Fare?  —  Om  mig  selv 
vil  jeg  ikke  tale  —  nej  —  skønt  ogsaa  jeg  har 
ventet  mig  noget  andet. 

Jep  havde  Munden  fuld  af  Indvendinger  — 
Henvisningen  til  hans  Moder  var  et  Flankeangreb, 
som  virkede;  men  han  turde  intet  sige  for  ikke 
at  røbe  sin  Bevægelse. 

Onkel  Frits  troede  Modstanden  svækket  og 
skyndte  sig  at  afgøre  Slaget, 

—  Naturligvis  skal  vi  forsvare  vort  Fædreland, 
om  fornødent  med  vort  Liv,  men  det  er  ikke  mit 
eller  dit  Liv,  ikke  deres  Liv,  der  er  kaldede  til 
en  Gerning  af  højere  Art;  det  vilde  være  et  ufor- 
svarligt Spild  af  Kraft  og  Værdi. 

Jep  kunde  ikke  holde  sig  længer. 

—  Et  Liv  er  ikke  mere  end  et  Liv  —  sagde 
han  —  vi  skal  jo  dog  alle  dø. 

—  Hvis  det  endda  var  en  Krig,  der  gjaldt  vor 
Eksistens  som  Nation  —  fortsatte  Onkel  Frits 
uden  at  agte  paa  hans  Indvending  —  og  hvis  vi 
havde  nogen  rimelig  Udsigt  til  at  sejre,  saafremt 
alle  — 

—  Aa,  det  er  ingen  Handel.  Det  er  noget,  man 
gaar  med  til,  uden  at  spørge  om  Prisen,  fordi  — 
jeg  ikke  kan  andet  —  fordi  jeg  er  lykkelig  ved 
det.  Og  desuden  — 

Jep   tøvede;   der   foresvævede  ham  noget,  som 

han  havde  vanskeligt  ved  at  forme  i  Ord,  noget 
saa  inderligt,  at  han  betænkte  sig  paa  at  blotte 
det  for  den  gamle  Mand,  der  var  saa  langt,  langt 
borte. 

Onkel  Frits  ventede  med  Smerte  og  Angst  i  sit 
Blik;  men  da  det  ikke  blev  til  mere,  bøjede  han 
sig  frem  imod  Jep  og  dæmpede  Stemmen,  som 
var  han  bange,  at  nogen  anden  skulde  høre  ham: 

—  Jeg  havde  en  god  Ven,  som  jeg  lærte  at 
kende  gennem  din  Fader  —  de  var  jævnaldrende 
og  Studiefæller  —  en  overlegen  Begavelse  var  han, 
hvem  ogsaa  vi  ældre  ventede  os  meget  af.  Da  Fem- 
Aarskrigen  kom,  blev  han  greben  af  Stemningen 
og  vilde  med;  jeg  gjorde  alt  for  at  rive  ham  løs, 
men  det  var  forgæves.  Tværtimod  forsøgte  han 
at  overtale  mig  til  at  gøre  ham  Følgeskab,  skønt 
jeg  var  over  ti  Aar  ældre.  Vi  skiltes  halvt  som 
Uvenner,  fordi  det  ikke  lykkedes.  —  Hvad  blev 
Resultatet?  —  Jeg  fik  dog  en  Gærning  i  Livet,  stor 
eller  ringe  —  jeg  fyldte  dog  en  Plads,  gjorde  et 
Arbejde  til  Gavn  for  Landet  —  medens  han,  der 
var  kaldet  til  at  udrette  det  største,  han  blev  fæl- 
det som  en  blandt  de  Titusender,  der  kun  har 
Livet  at  miste.  Hvad  betød  vel  hans  Død  i  Sam- 
menligning med,  hvad  hans  Liv  kunde  være  ble- 
vet for  det  Land,  han  ofrede  sig  saa  blindt?  — 
Tænk  over  det,  Jep,  hvad  betød  vel  hans  Død? 

—  Maaske  det  allerstørste! 

Jeps   Øjne   tindrede;    han   tænkte   paa    Hegns- 

mandens  hvide  Ansigt  med  Smilet  i  det  brustne 
Blik. 

—  Endnu  den  Dag  i  Dag  maaske  —  det  ved 
ingen. 

Den  gamle  saa  forbavset  op  paa  ham  og  sagde 
ikke  mere;  han  forstod  at  det  var  spildt.  Med  et 
Suk  lænede  han  sig  mod  Stolen  og  stirrede  langt 
tilbage.  Han  tænkte  paa  sin  Ungdomsven;  det  var, 
som  om  den  høje  Skikkelse  stod  levende  der  i 
Stuen  og  saa  paa  ham  med  det  samme  gaadefulde 
Blik  i  de  mørke  Øjne,  som  da  de  skiltes.  „Maa- 
ske det  allerstørste!"  —  hvor  havde  Jep  det  fra? 
Drømme,  tænkte  han  og  slog  det  hen.  Han  suk- 
kede dybt,  rakte  Haanden  ud  i  mod  Jep  og  sagde: 

—  Du  maa  selv  tage  Ansvaret;  du  er  jo  fuld- 
myndig. Lov  mig  kun  et  —  hvis  du  senere  skulde 
faa  Betænkeligheder,  saa  føl  dig  ikke  i  ungdom- 
melig Halsstarrighed  bunden  ved  dine  Ord  i  Dag. 

—  Det  lover  jeg  dig.  Onkel  Frits. 

Jep  trykkede  hans  Haand  varmere,  end  han 
nogensinde  havde  gjort  det  før;  han  vidste  det 
ikke  selv,  for  hans  Tanker  var  ikke  derved; 
men  den  gamle  mærkede  det;  han  saa  undseelig 
op  og  sagde: 

—  Gaa  saa,  lille  Jep,  —  og  Vorherre  være 
med  dig! 

Nej,  det  er  ingen  Handel,  gentog  Jep  ved  sig 
selv,  da   han  stod   paa   den   brede  Trappe   foran 

Retfærdighedens  Gudinde  og  saa  ud  over  den 
solbeskinnede  Plads. 

Ikke  noget  Regnestykke  om  en  Arm  eller  et 
Ben  —  eller  en  Trediedel.  Hegnsmanden  tænkte 
ikke  paa,  hvad  det  kostede.  Han  løb  til  og  gjorde, 
hvad  der  skulde  gøres.  Alle  hans  Kræfter,  ja  hele 
hans  Væsen,  samlede  sig  af  sig  selv  ligesom  i  en 
Brod  —  og  Brodden  førte  han  mod  Døden,  som 
om  Livet  i  de  syngende  Pigers  Hjerte  slog  i  hans 
egen  Puls,  saa  det  egentlig  var  i  Selvforsvar,  han 
handlede,  da  han  kastede  sig  mod  de  vilde  Heste. 

Jep  studsede  ved  Tanken  — 

Er  Livet  kun  ét  —  en  eneste  Strøm,  der  bre- 
der sig  i  Millioner  af  Smaakanaler,  men  i  Farens 
Stund  under  Spændingens  Tryk  svulmer  op  som 
en  Flod  og  bryder  voldsomt  igennem  fra  Hjerte 
til  Hjerte? 

Indskydelsen  igaar  Aftes  —  var  det  Livets 
store  Strøm,  der  pludselig  brød  ind  over  mit 
Hjerte  for  at  bane  sig  Vej  igennem  mig,  selv  om 
den  snævre  Kanal,  som  mit  Legeme  er,  skal 
sprænges  derved? 

Før  var  jeg  kun  Tilskuer,  nu  er  jeg  greben  og 
ført;  nej,  det  er  mig  selv,  som  er,  som  trues  og 
som  vil;  og  jeg  vil  det,  som  Livet  vil  i  mig,  fordi 
Livet  og  jeg  er  blevet  et.  Saa  er  det  vel  det,  vi 
kalder  Fædrelandskærlighed  —  at  Livets  store 
Strøm  gør  sin  Nød  til  de  enkeltes  Nød,  sit  Nød- 
værge til  mit  Nødværge.  Er  det  mon  saaledes  med 

al  Kærlighed,  at  det  er  Livet,  der  under  ny  Spæn- 
ding bryder  sig  Vej  fra  Hjerte  til  Hjerte  og  ener 
de  enkeltes  Sind?  —  Er  mon  al  Kærlighed  bare 
Egenkærlighed  i  en  fælles  Selvopholdelses  Tjene- 
ste, der  ofrer  det  mindre  for  det  større,  det  en- 
kelte for  det  fælles?  —  Og  jeg,  der  nu  er  greben 
af  denne  stærke  Strøm  —  som  en  Myre,  der  er 
bleven  sig  Tuens  Liv  bevidst  som  sit  eget  —  er 
jeg  mon  derved  viet  ind  til  en  højere  Virkelig- 
hed, en  større  Helhed? 

Han  forstod  med  et  den  Tryghed,  der  var  over 
ham,  da  han  vaagnede  imorges.  Han  følte,  hvor- 
ledes hans  eget  Liv  veg  bort  fra  de  tusind  uvæ- 
sentlige Tings  Overflade  for  ligesom  at  spidse  sig 
til  mod  et  eneste. 

Han  gik  over  Pladsen  langs  den  indhegnede 
Plæne,  hvis  Rabatter  stod  fulde  af  højrøde  Pelar- 
gonier. Idet  han  vilde  skraa  over  til  Generalstabs- 
palæet  for  at  melde  sig  i  Mobiliseringskontoret, 
lød  der  Hesteklapren  og  Raab  nede  fra  Hoved- 
gaden, som  afgrænsede  Torvet;  det  var  en  Afde- 
ling lette  Husarer,  der  travede  forbi  med  blin- 
kende Hjelme,  medens  Folk  standsede  og  viftede 
og  raabte  „Leve  Hæren". 

Jeg  kan  melde  mig  siden,  tænkte  han,  og  skyndte 
sig  ned  imod  Strøget. 

I  Butiksdørene  stod  de  handlende  og  saa  langt 
efter  Husarerne  med  Bekymring  og  Begejstring 
kæmpende  i  deres  Ansigt.  En  og  anden  lukkede 

—  der  blev  dog  ingen  Handel  i  Dag  —  og  løb 
derhen  for  at  spørge  Nyt. 

Strømmen  gik  mod  „Fædrelandets"  og  „Frem- 
ads"  Telegramhaller  paa  Mønttorvet. 

Der  var  sort  af  Mennesker  udenfor  de  store 
Udstillingsvinduer.  Folk  trængte  paa  for  at  komme 
nær  nok  til  at  læse  de  opslaaede  Plakater.  De 
bageste  og  de  gamle,  hvis  Syn  ikke  rakte,  spurgte 
sig  frem.  „Der  er  ikke  noget  Nyt"  lød  det  til- 
bage. 

Folk  sukkede  af  Spænding;  man  kunde  ikke 
holde  sig  stille;  Uroen  gav  sig  Luft  i  en  Summen 
og  Brummen,  som  var  Torvet  en  uhyre  Kedel, 
hvori  det  boblede  op  fra  Bunden. 

Oppe  paa  „Fædrelandets"  Balkon  aabnedes 
Glasdøren.  En  af  Bladets  Redaktører,  en  lille 
Mand  med  bart  Hoved,  hvis  store  graa  Haar  be- 
vægede sig  i  Vinden,  traadte  frem  og  hævede 
Armen  til  Tegn  paa,  at  han  vilde  tale. 

Folk  pressede  paa  ude  fra  for  bedre  at  høre. 
Nogle  Damer  gav  sig;  et  Barn  skreg  højt;  andre 
tyssede  vredt  tilbage.  Hans  høje  Stemme  skar 
gennem  Støjen,  og  alt  blev  stille. 

—  Ledningen  til  Hallerland  er  optagen  af  Re- 
geringen og  Militæret;  den  ventes  frigiven  hvert 
Øjeblik.  Saa  snart  vi  faar  Telegrammer,  vil  de 
øjeblikkelig  blive  ophængt.  —  Lad  os  samles  i 
et  „Leve  Kongen  og  Hæren!" 

Han  kastede  Hovedet  tilbage,  saa  det  graa  Haar 

daskede  ham  om  Ørerne,  slog  Haanden  op  mod 
Himlen  og  ledede  Hurraraabene. 

Spændingen  forløstes  i  et  Brøl  af  Stemmer,  der 
i  Begyndelsen  raabte  hver  for  sig,  men  efterhaan- 
den  som  de  fik  Luft,  gled  sammen  i  en  fælles 
Takt. 

Først  nu  naaede  Jep  saa  langt  frem,  at  han 
kunde  læse,  hvad  der  stod  paa  Plakaterne. 

„Æren  har  sejret.  De  som  ventede,  at  vi  uden 
Sværdslag  fejgt  skulde  bøje  os  for  Overmagten 
og  vende  den  anden  Kind  til,  er  bleven  beskæm- 
mede. Kongens  djærve  Afvisning  har  vakt  en 
Storm  af  Begejstring  over  Landet.  Fast  besluttede 
paa  at  værne  vor  frie  Selstændighed  vil  vi  rejse 
os  som  en  Mand  og  drive  Fjenden  tilbage  i  det 
Øjeblik,  han  vover  at  sætte  Foden  paa  Hallerlands 
dyrekøbte  Jord.    Kongen  og  Hæren  leve!" 

Da  Redaktøren  var  forsvunden  bag  Glasdøren 
og  Raabene  forstummede,  spredte  Mængden  sig 
for  at  faa  Luft,  men  ikke  længere  bort,  end  at 
man  hurtig  kunde  være  tilbage,  naar  en  Haand 
kom  tilsyne  i  et  af  de  store  Vinduer  og  begyndte 
at  løsne  Papiret  for  at  give  Plads  for  et  nyt. 

Gamle  Mænd,  som  havde  været  med  i  Fem- 
aarskrigen,  stod  med  blanke  Øjne  og  opfriskede 
dyrebare  Minder.  Mange  Kvinder  græd  og  lagde 
ikke  Skjul  derpaa.  Ved  Siden  af  Jep  stod  en  gam- 
mel hvidhaaret  Kone  støttet  til  en  ung  Piges  Arm. 
Hun  stirrede  uafladeligt  op  mod  Vinduet.  Medens 

Taarerne  løb  stille  ned  ad  hendes  rynkede  Kinder, 
aabnedes  hendes  smalle  Læber  sig  i  et  forklaret 
Smil.  Hun  gav  Liv  til  en  eneste  Søn,  tænkte  Jep; 
nu  tager  Strømmen  ham,  og  hun  ved  ikke,  om 
hun  skal  være  glad  eller  bedrøvet.  Jep  tænkte 
paa  sin  Moder;  han  huskede,  hvad  Onkel  Frits 
havde  sagt,  og  Taarerne  kom  ham  i  Øjnene.  Han 
saa  igen  paa  den  gamle  Kone;  ogsaa  gennem  hende 
gaar  Strømmen,  tænkte  han;  men  den  unge  Piges 
Ansigt  er  mørkt  og  vredladent;  det  er  Sønnens 
Forlovede,  tænkte  han;  hun  føler  sig  bedragen, 
for  hun  har  endnu  ingen  Minder  med  ham,  og 
hun  vil  ikke  slippe. 

Jep  pressedes  op  mod  to  ældre  Mænd,  der 
havde  fundet  sig  et  Rygstød  ved  en  af  de  store 
elektriske  Standere. 

Han  hørte  den  ene  med  lav  Stemme  sige: 

—  Men  kan  Bergwall  holdes? 

Ordet  slog  ned  i  Jep.  Han  følte,  at  det  var 
dette  Spørgsmaal,  der  bævede  i  alles  Sind;  man 
havde  Sky  for  at  udtale  det,  —  som  laa  der  en 
Svækkelse  allerede  deri;  derfor  kom  det  med 
halv  Stemme,  kun  bestemt  for  den  ene  sikre  Ven. 

Jep  vendte  Hovedet;  det  var  en  Herre  med  en 
graa  hængende  Knebelsbart,  der,  engang  havde 
haft  militær  Rejsning.  Et  blaat  sørgmodigt  Blik 
ramte  Jep  fra  et  gammelt  luvslidt  Ansigt  uden 
Karakter  i  Furerne;  Holdning  og  Dragt  bar  det 
samme  Præg  af  Ælde  uden  indre  Oplevelse.  Jep 

mindedes  Bonden,  der  kørte  for  ham  igaar,  de 
stive  Kindfurer  i  det  stædige  Ansigt;  de  samme 
Ord,  som  Bonden  havde  sagt,  faldt  af  sig  selv  fra 
hans  Læber. 

—  Det  skal  holdes!  —  sagde  Jep  med  et  Blik 
saa  hvast  i  den  gamles,  at  han  trak  Hovedet  til 
sig.  Et  Øjeblik  stirrede  han  halvt  stødt,  halvt  for- 
legen paa  de  unge  Øjne;  saa  var  det,  som  om 
Ansigtet  ved  et  Pres  indefra  pludselig  blev  yngre; 
der  kom  Liv  i  det  sløve  Blik;  han  rettede  sig  op, 
og  Jep  mærkede  hans  Haand  paa  sin  Skulder. 

—  Det  var  ret!  —  sagde  han  og  nikkede  — 
saadan  skal  det  være! 

Medens  Jep  førtes  ud  ad  med  Strømmen,  mær- 
kede han  paa  sig,  at  den  gamle  fulgte  ham  med 
Blikket,  og  da  han  vendte  Hovedet,  mødte  han 
igen  de  blaa  Øjne.  Den  gamle  nikkede  til  ham, 
og  han  nikkede  tilbage. 

Pludselig  pressedes  der  voldsomt  paa  udefra, 
og  alles  Øjne  rettedes  mod  det  samme  Maal.  Jep 
førtes  atter  tilbage;  i  det  store  Vindu  blev  Pla- 
katen fjernet  og  en  ny  klæbet  op. 

—  Hvad  er  det?  —  hvad  staar  der?  —  lød  det 
fra  dem,  som  ikke  kunde  naa  at  se. 

Hidsig  Hyssen,  et  Øjebliks  Tavshed,  —  saa 
læstes  der  højt  fra  forskellige  Sider  paa  samme  Tid. 

„Tredie  Gelderske  Armékorps  er  trukket  sam- 
men ved  Konstantinsborg.  Marchordren  var  ud- 
stedt,  inden   vor  Konges   Svar  endnu   forelaa.    I 

Lobet  af  otteogfyrretyve  Timer  kan  hele  Styrken 
være  ved  Bergwall." 

Der  fulgte  ingen  Larm,  kun  aandelos  Forvent- 
ning —  som  vidste  man,  at  nu,  da  der  endelig 
var  gaaet  Hul,  nu  maatte  der  komme  mere. 

Og  det  kom  straks  efter.  Atter  bølgede  Mæng- 
den. Der  pressedes  paa,  saa  Kvinderne  gav  sig 
og  Børnene  skreg.  En  Plakat  blev  hængt  op  i 
et  Vindu  til  venstre,  der  gabede  tomt. 

„Efter  et  i  Nat  afholdt  Krigsraad  har  Kongen 
besluttet,  at  Bergwall  skal  holdes  for  enhver 
Pris."  — 

„Hurra"  og  „Bravo"  og  „Kongen  leve"  afbrød 
Læsningen.  Raabene  dode  hen  i  Gisp,  medens 
Øjnene  hang  tryllede  fast  ved  de  sorte  Tegn  paa 
den  hvide  Dug,  og  Læberne  føjede  Ordene  sam- 
men, til  et  nyt  levende  Billede  steg  frem  i  Tusen- 
ders  Fællesbevidsthed. 

„  —  Der  har  i  flere  Uger  været  arbejdet  med 
feberagtig  Hast  paa  at  sætte  den  gamle  Fæsming 
i  Forsvarsstand.  Der  mangler  endnu  kun  nogle 
Sikringsarbejder  af  mindre  Betydning  paa  den 
indre  Voldlinie.  Infanteriet  er  beordret  til  at  bistaa 
Ingeniørerne." 

Saa  kom  Udlosningen  af  Sindenes  Højspæn- 
ding: et  vældigt  Vejr,  der  bragede  los  over  den 
store  Plads  og  kastedes  tilbage  fra  de  syvetages 
Karréer,  som  indesluttede  Mønnon,'et  paa  alle 
Sider. 

Først  var  det  Raab  uden  Ord;  saa  spredte 
Vejret  sig  i  Hurraer  og  „Lever"  for  Kongen  og 
Hæren  og  Landet,  indtil  Bølgerne  gled  sammen 
i  én  stor  Spænding,  der  brød  sig  i  et  tusendstem- 
migt  Kor  —  Nationalsangen. 


Tep  skulde  just  til  at  følge  Strømmen  op  gen- 
J  nem  Sankt  Anna  Gade,  da  der  lød  Trompet- 
stød fra  den  modsatte  Side  af  Torvet. 

Der  hvor  Gaden  mundede  ud,  blinkede  det  i 
Solen  fra  høje  gyldne  Hjelme.  Hvide  Standere 
viftede,  som  var  det  en  Flok  Duer,  der  baskede 
med  Vingerne  i  Færd  med  at  staa  op. 

—  Kyrassererne!  —  lød  det  fra  Mund  til  Mund. 

Folk  veg  tilbage.  Hurraerne  overdøvede  Trom- 
peterne. Kvinder  vinkede  med  Lommetørklæder, 
og  Mænd  svingede  med  Hatten;  et  Tog  af  civile 
marcherede  i  Spidsen,  stolte  og  strunke,  skilte  fra 
Eskadronen  ved  en  Række   af  mørkeblaat  Politi. 

Nationalsangen  løftede  sig  enstemmigt  og  takt- 
fast i  den  tindrende  klare  Septemberluft. 

Jeps  Øjne  straalede;  det  jublede  i  hans  Hjerte: 
,Jeg  er  med  —  jeg  er  med".  —  Ja,  det  var  den 
store  Livets  Strøm,  som  havde  samlet  alle  disse 
spredte  Sind  i  en  eneste  vældende  Vilje.  Det  var 
den,  som  straalede  af  det  faste  Blik  i  de  før  saa 
flakkende  Øjne.  Det  var  den,  som  bar  dem  frem 
over  Pladsen  i  Sang. 

Uden    Brud  og  Vrede   ordnede  Toget  sig  ko- 

lonnevis,  da  det  fra  Torvet  pressedes  ind  i  Sankt 
Anna  Gade.  Automobiler  og  Hestevogne  standsede, 
da  de  mødte  Toget,  holdt  et  Øjeblik  stille,  medens 
Kusk  og  Herskab  blev  grebet  af  den  samme  Strøm; 
saa  vendte  de  om  og  kørte  langsomt  tilbage  i 
Spidsen  af  Toget. 

Der  sad  de  højt  til  Hest  —  Kyrassererne  — 
med  lysende  Øjne  under  den  blanke  Hjelm  og 
det  gyldne  Brystharnisk  skudt  frem,  uovervinde- 
lige i  deres  Festglæde,  rykkende  frem  til  Sejr 
eller  Fald.  „Aut — Aut"  —  „Enten— Eller"  var 
Insigniet  paa  deres  Fane;  Johan  den  Store  havde 
givet  dem  det  efter  Sejren  ved  Konstantinsborg. 

De  kom  fra  Kasernen  og  drog  gennem  Byen 
for  at  slutte  sig  til  Lejren  ved  Grænsen. 

Jep  var  ret  ud  for  Obersten,  da  de  naaede  ned 
til  Kirken. 

Han  saa  op  til  Huset,  hvor  Henrik  boede.  Der 
var  Folk  i  alle  Vinduer,  —  lysklædte  Damer,  der 
viftede  og  raabte  til  Soldaterne. 

Jo  —  det  var  Henrik,  som  laa  i  Vinduet  der- 
oppe paa  anden  Sal.  Jep  raabte  hans  Navn,  svin- 
gede med  Hatten  og  søgte  at  fange  hans  Blik, 
Det  lykkedes;  og  Henrik  vinkede  ham  til  sig  med 
begge  Hænder,  som  havde  han  noget  vigtigt  at 
sige  ham. 

Jep  forstod  med  et,  hvad  det  var. 

Han  vil  med  —  Henrik  gaar  med  —  det  er 
det,  han  vil  sige  mig. 

Jep  banede  sig  Vej  til  Gadedøren.  Medens  han 
stormede  op  ad  Trapperne,  tænkte  han  paa  Slag- 
tersvendens haanende  Ord  om  Fars  Sønner  og 
Mors  Drenge.  Hvad  vilde  han  mon  sige,  hvis  han 
mødte  sin  Stiller  deroppe  i  Lejren? 

Jep  lo.  Hvor  Henrik  vist  ærgrede  sig  over  Stil- 
lingspengene,  som  var  smidt  ud  til  ingen  Nytte, 
naar  han  nu  selv  gik  med.  Saa  kom  han  i  Tanker 
om,  at  Henrik  jo  ikke  vidste,  at  han  —  Jep  — 
vilde  melde  sig. 

Aa,  det  er  det,  han  vil  —  tænkte  han  og  got- 
tede  sig  —  det  er  derfor,  han  absolut  vil  have 
mig  op:  han  tror,  jeg  gaar  rundt  og  digter  i  det 
—  ligesom  sidst;  og  nu  vil  han  overtale  mig  til 
at  gøre  Alvor  deraf  i  Stedet  for  Vers. 

Henrik  maa  jo  komme  til  Ingeniørerne,  tænkte 
han  —  og  Ravn,  som  allerede  var  paa  Vej  til 
Lazarettjeneste  —  Skade  at  de  saadan  skulde 
spredes;  mon  de  vilde  mødes  i  Felten  — ? 

Henrik  var  Velhaver.  Han  havde  to  Stuer  med 
Entré  hos  en  Modehandlerinde,  en  hel  lille  Lej- 
lighed for  sig. 

Da  Jep  naaede  op,  ventede  Henrik  ham  i  den 
aabne  Dør. 

Hvor  han  saa  lykkelig  ud,  som  han  stod  der 
i  Morgen  jakke  med  Snorebesætning  —  den  Laps! 
De  indtagende  Øjne  straalede  i  det  glade  elsk- 
værdige Ansigt  —  „Deres  pæne  Kammerat!" 

Ja  Henrik  er  smuk  —  han  havde  aldrig  set  det 

som  i  Dag.  —  Tænk,   at  det  har  gjort  ham  saa 
lykkelig! 

Jep  lo  til  ham,  Henrik  greb  ham  i  Armen  og 
trak  ham  ind. 

—  Jeg  har  noget  at  fortælle,  kan  du  tro!  — 
kom  det,  før  de  endnu  var  inde. 

Jep  nikkede  til  Glæden  i  hans  Øjne. 

—  Jeg  var  hjemme  hos  dig  lige  nu;  hvor  var 
du  henne? 

Uden  at  afvente  Svaret  fortsatte  han: 

—  Du  ved  ikke,  hvor  jeg  er  glad! 

Jep  anede  det;  han  nikkede  og  smilede,  men 
han  vilde  ikke  sige  det  endnu. 

Jep  lod  sig  falde  ned  i  Sofaen.  I  det  samme 
brød  Trompeterne  løs  et  Stykke  længere  fremme 
i  Gaden.  Det  skrattede  op  mod  de  aabne  Vin- 
duer, og  Sangen  tog  fat  igen.  Tusender  uskolede 
Stemmer  overdøvede  Hestenes  Trampen  paa  As- 
falten og  den  taktfaste  Gang  af  de  civile  Ge- 
ledder. 

Jep  sprang  op  og  drog  Henrik  med  sig.  De 
lagde  sig  i  Vinduet  og  nød  det  herlige  Syn. 

—  At  vi  skulde  opleve  det!  —  sagde  Jep 
stille. 

Henrik  havde  ingen  Ro  paa  sig. 

—  Ja,  det  er  kønt  —  sagde  han  hen  i  Vejret 
—  men  kom  nu  og  hør. 

Jep  lænede  sig  mod  Vindusposten  og  lukkede 
Øjnene:    han    mindedes    Natten    igaar,    da    han 

stod  i  Skoven  paa  den   hvide  Vej  og  Indskydel- 
sen faldt  over  ham. 

—  Kom  nu! 

Henrik  trak  ham  med  sig  hen  til  Sofaen. 

—  Kan  du  ikke  gætte? 

Jep  saa  paa  ham  med  straalende  Øjne. 

Aa  jo,  men  han  vilde  ikke  røbe  det;  han  vilde 
høre  Henrik  sige  det  med  sin  egen  begejstrede 
Stemme.  Og  ikke  et  Ord  om  Pengene!  Jep  havde 
altid  taget  Henrik  for  pengekær,  trods  hans  Vel- 
stand. 

—  Jo  vist  kan  du  gætte  det  —  hvorfor  ler  du 
ellers? 

—  Ler  jeg?  —  spurgte  Jep  og  blev  alvorlig; 
det  var  slet  ikke  hans  Hensigt  at  le. 

—  Kom  saa  med  det! 

—  Jeg  har  forlovet  mig. 

Jep  sagde  ingenting;  han  var  altfor  forbløffet 
Han  ledte  i  sine  Tanker,  til  han  huskede  fra  igaar: 
Henrik  var  jo  forelsket. 

Det  var  altsaa  det  hele.  Jep  saa  forlegent  paa 
ham:  at  han  kunde  have  Tanker  for  saadanne 
Narrestreger  i  saa  alvorlig  en  Stund. 

Henrik  opdagede  det  ikke.  Han  sad  med  røde 
Kinder  og  lysende  Øjne  og  levede  det  igennem 
igen. 

—  Det  var  igaar  Aftes,  i  Teatret  —  hun  var 
i  en  forunderlig  Stemning,  —  ude  af  Ligevægt, 
som  jeg  aldrig  har  set  hende,  lystig  og  melankolsk 

imellem  hinanden.  Jeg  tror,  det  var  Ulykkestil- 
fielde:  —  ham  Hegnsmanden,  hun  ikke  kunde 
dqqye.  Men  Musikken  —  hun  elsker  Musik  — 
him  kan  Faust  ud  og  ind,  —  der  i  Havescenen 
gpdb  Steoiningen  hende  saa  stærkt,  at  hun  fik 
Taarer  i  Øjnene.  Det  var  ogsaa  vidunderligt,  de 
har  aldrig  sunget  saadan  før,  hverken  han  eller 
hun.  Og  du  —  saa  kom  vi  begge  paa  én  Gang 
tfl  at  tBsakc  paa,  at  her  sad  vi  —  Henrik  og 
CiTEte  —  saa  nær  ved  hinanden  —  og  der  paa 
den  anden  Side  Rampen  stod  Heinrich  og  Greth- 
da&L  Jeg  nævnede  det  —  og  hun  saa  paa  mig, 
som  htm  aldrig  har  set  I  det  Øjeblik  bestemte 
feg,  at  taften  skulde  det  Ta»%.  Jeg  lagde  min  Haand 
paa  hendes,  og  hun  lod  den  ligge.  Bagefter,  da 
jeg  hil^pt  h^ide  hjem  —  det  var  i  Buegangen  — 
saa  6k  jeg  det  endelig  sagt.  Hun  standsede  for  at 
se  paa  m^  mider  Lygten  og  spurgte,  om  det  var 
mit  Alvor.  Da  jeg  forsikrede  hende,  ved  du  hvad 
hmi  saa  sagde:  »jeg  troede,  De  vilde  ofre  Dem 
fiw  Deræ  Videnskab ".  Jeg  har  jo  gjort  Kur  længe, 
fortalt  hende  det  altsammen  —  om  mine  Planer  og 
min  Opfindelse  og  alt  det.  Jeg  sagde,  at  det  ingen 
Fremgai^  havde  —  at  jeg  ikke  fik  noget  ud 
af  mit  Arbejde,  naar  jeg  ikke  var  sikker  paa,  at 
hun  vilde  være  min;  saa  spurgte  hun  alvorligt: 
, Holder  De  virkelig  mere  af  mig  end  af  Deres 
OjÆndelse?'  —  Du  kan  tænke,  hvad  jeg  svarede. 
Hwn  stod  lidt  og   saa   paa   mig  —  „Saa  vil   jeg 

nok!"  sagde  hun.  Da  jeg  tog  hende  om  Livet  og 
kyssede  hende,  gav  hun  sig  til  at  le  —  .Hvor- 
for ler  du?"  spurgte  jeg  —  -Fordi  vi  er  for- 
lovede". 

Hvor  kan  han  sidde  og  fortælle  alt  det  til  en 
anden,  tænkte  Jep  og  saa  forlegen  bort.  Aa  hvad, 
til  sin  bedste  Ven!  —  Jep  vilde  saa  gerne  for- 
svare ham,  han  vilde  saa  nødig  skuffes:  men  det 
hjalp  ikke.  Jep  følte  sig  fattig  og  ene;  de:  van 
som  om  den  stærke  Strøm  pludselig  slap  Taget  i 
hans  Hjerte. 

Atter  lød  Trompeterne  op  til  dem  —  nu  var  det 
svagt  og  fjernt.  Jep  ønskede,  at  han  var  bleven 
dernede. 

—  Tænk  dig  —  lige  som  hun  havde  sagt  det 
og  vi  gik  der  i  Buegangen  med  hinanden  i  Haan- 
den,  saa  var  det,  at  det  begv'ndte  at  kime  fra 
alle  Klokkerne  —  det  var  vidunderligt  skønt! 

Jep  sad  og  lyttede  mod  den  store  Strøm,  til 
Henrik  blev  opmærksom  paa  hans  Tavshed. 

—  Hvad  tænker  du  paa?  —  spurgte  han. 

—  Paa  det,  jeg  havde  at  sige  dig. 

Tonen  var  saa  egen,  saa  alvorlig.  Henrik  saa 
op  og  studsede  over  den  Forandring,  der  var 
sket  med  Jeps  Ansigt;  nu  saa  han  den  først. 

—  Hvad  er  det? 

—  Jeg  melder  mig  som  frivillig. 

Jep  greb  hans  Blik  og  holdt  det  fast,  til  Hen- 
rik sprang  op  og  gav  sig  til  at  løbe  frem  og  til- 

bage  over  Gulvet,   som  han  plejede,   naar  noget 
gik  ham  paa  Livet. 

—  Du  er  jo  gal!  —  raabte  han  og  standsede 
—  lige  som  du  har  faaet  Eksamen  og  din  Onkel 
vil  skaffe  dig  en  Stilling  —  aa,  du  er  jo  gal! 

Han  gav  sig  atter  til  at  løbe. 

—  Det  faar  du  ikke  Lov  til!  —  sagde  han  og 
standsede  igen. 

—  Det  maa  du  ogsaa  gøre!  —  sagde  Jep  ind- 
trængende, næsten  bedende. 

—  Jsg?  —  Henrik  saa  forbløffet  paa  ham,  veg 
saa  ud  for  det  stærke  Lys  fra  Jeps  Øjne,  blev 
rød  i  Kinderne  af  Iver  og  raabte  op: 

—  Og  min  Opfindelse?  —  Jeg  har  lige  faaet 
mit  eget  Laboratorium  og  har  det  ikke  længere 
end  til  Jul.  Du  maa  jo  være  gal! 

Atter  løb  han  et  Stykke,  standsede  saa  igen  og 
sagde  i  en  krænket  Tone: 

—  Du  ved  jo,  jeg  har  stillet  for  mig;  det  ko- 
stede mig  ottehundrede  Gylden. 

Jep  fulgte  ham  med  Blikket,  hvor  han  gik  og 
stod. 

—  Hvor  tror  du,  du  kan  holde  ud  at  sidde 
hjemme,  naar  vi  andre  er  med? 

—  Jeg  har  min  Gerning  at  passe. 

Henrik  slog  med  Hovedet  og  glattede  sin  Jakke. 
Saa  fik  han  sit  elskværdige  Friskfyrsmil  igen. 
Han  tog  Jep  i  Frakkeopslagene  og  rystede  ham. 

— Det  er    jo  vanvittigt,  Jep! 

—  Er  du  bange  for  dit  Skind? 
Henrik  slap  Taget  og  blev  rød. 

—  Saa  brug  dog  din  Forstand  —  sagde  han 
irriteret  —  jeg  har  stillet  en  Mand,  som  gør  den 
Slags  Arbejde  hundrede  Gange  bedre  end  jeg. 
Min  Opfindelse  —  den  kan  ingen  hjælpe  uden 
jeg  selv.  Der  er  der  ikke  noget,  der  hedder  at 
stille. 

Jep  trak  Vejret  dybt.  Skuffet  i  sit  Inderste  skot- 
tede han  til  Henrik,  der  igen  var  begyndt  at  løbe 
op  og  ned. 

Det  er  min  bedste  Ven,  tænkte  han  bittert,  og 
han  forstaar  ikke.  mere  af  det  hele  end  Onkel 
Fritz. 

—  Og  jeg,  som  lige  er  bleven  forlovet!  — 
Henrik  standsede  og  saa  krænket  paa  ham  — Jeg 
har  slet  ikke  Lov  til  det,  selv  om  jeg  vilde.  Men 
det  forstaar  du  ikke,  fordi  der  ikke  er  nogen,  du 
holder  af,  uden  dig  selv  og  de  luftige  Stemninger, 
der  regerer  dig.  Du  digter,  Jep,  det  er  Sagen  med 
dig. 

Henrik  gav  sig  igen  til  at  løbe.  Saa  hørte  han 
—  Døren  stod  paa  Klem  —  at  der  var  nogen  i 
Entréen.  Han  gik  hen  og  lukkede  op. 

—  Nej,  er  det  dig?  —  jublede  han  og  for  ud. 
Der  stod  Grete  Funk  og  tøvede  i  Entrédøren. 

—  Men  kom  dog!  —  han  tog  hendes  Hænder 
og  trak  hende  ind  —  det  er  bare  Jep;  han  ved 
det  hele. 

Jep  sprang  op  af  Sofaen.  Grete  bøjede  Hovedet 
til  Hilsen  uden  at  se  paa  ham  og  trak,  rød  i  Kin- 
derne, sine  Hænder  til  sig. 

—  Døren  stod  aaben  til  Trappen  —  sagde  hun 
undskyldende  —  og  Klokken  vilde  ikke  ringe; 
men  saa  hørte  jeg.  De  havde  Fremmede  — 

—  De?  —  Henrik  saa  bebrejdende  paa  hende. 

—  Naa  saa  „Du"  da. 

Grete  lo  og  fandt  sig  selv  igen.  Hendes  Blik 
løb  hastigt  over  Jep,  der  glemte  at  ønske  til  Lykke. 

Underlig  saa  fjærn  og  fremmed  hun  syntes  ham 
nu;  igaar  havde  de  dog  talt  fortroligt  sammen, 
indtil  Ulykken  i  Skoven  standsede  dem. 

Henrik  drejede  en  Stol  om  til  hende.;  hun  satte 
sig  og  sagde  smilende: 

—  Hvor  I  var  højrøstede! 

Henrik  havde  glemt  Jeps  Galskaber  for  at  se 
paa  Grete;  nu  huskede  han  og  tog  igen  paa  Veje. 

—  Vil  du  tænke  dig  —  Jep  gaar  med! 
Grete   saa   uforstaaende   fra   den    ene    til   den 

anden. 

—  Han  melder  sig  som  frivillig.  Ifjor  har  han 
det  Svineheld  at  trække  sig  fri,  medens  jeg  maa 
betale  en  Stillingsmand  i  dyre  Domme  —  og  nu 
kommer  han  og  siger,  han  vil  med! 

Grete  saa  om  mod  Jep.  Hun  saa  paa  ham,  til 
hendes  Øjne  duggedes.  Saa  vendte  hun  Hovedej 
og  rødmede  svagt. 

—  Ja  er  det  ikke  Vanvid?  —  appellerede  Hen- 

rik  —  og  vil  du  tænke  dig,  saa  forlanger  han,  at 
jeg  skal  løbe  fra  mit  Arbejde  —  fra  Opfindelsen  — 
og  gøre  ligesaa. 

Han  vendte  sig  til  Jep: 

—  Spørg  Du  Grete,  hvad  hun  siger  til  det. 
Hun  undveg  Jeps  Blik   og   saa   ned  i  Skødet, 

hvor  hendes  Fingre  arbejdede  nervøst  med  Taske- 
laasen,  aabnede  og  lukkede  den. 

—  Ja,  hvad  siger  du?  —  sagde  Henrik  og 
lagde  sin  Haand  paa  hendes. 

—  Spørg  ikke  mig  —  sagde  hun  uden  at  se 
op  og  tog  Haanden  til  sig  —  jeg  er  Part  i  Sagen. 

Henrik  lo. 

—  Der  kan  du  høre  —  det  sagde  jeg  ogsaa 
til  ham  —  det  har  man  ikke  Lov  til,  naar  man 
har  forlovet  sig. 

Det  trak  nervøst  over  hendes  Bryn. 

—  Min  Fader  faldt  jo  i  Krigen!  — 

—  Ja  du  ved,  hvad  det  vil  sige  —  triumferede 
Henrik  —  men  Jep  faar  heller  ikke  Lov.  Det 
skal  hans  Onkel  nok  sørge  for. 

—  Jeg  har  talt  med  ham  idag. 

—  Hvad  sagde  han? 

—  At  jeg  selv  maatte  tage  Ansvaret. 

—  Men  han  raadede  dog  fra  af  alle  Kræfter? 
Jep  rejste  sig.  Lad  det  være  nok  nu,  tænkte  han. 

—  Du  har  endnu  ikke  prøvet  det;  men  før 
eller  senere  kommer  det  ogsaa  til  dig  —  og  du 
gaar  med,  ligesom  jeg,  fordi  du  kan  ikke  andet. 


90 


Han  vendte  sig  mod  Grete  og  sagde  hæFtigt: 
De,   som   er  Datter  af  Helten  fra  Langholt,  — 
hvor  kan  De  forsvare  at  holde  Henrik  tilbage? 

Grete  rettede  sig  op  og  saa  paa  ham  med  be- 
drøvede Øjne. 

—  Jeg  holder  ham  ikke  tilbage  —  hvor  kan 
De  sige  det? 

Henrik  saa  forbavset  og  usikkert  paa  hende; 
han  vilde  tale,  men  hun  lod  ham  ikke  komme 
til;  hendes  Øjne  veg  ikke  fra  Jeps. 

—  Jeg  synes,  at  Henrik  skal  gøre  som  De,  — 
hvis  han  kan  —  føjede  hun  sagte  til  og  tog  Blik- 
ket til  sig. 

—  Aa  du  ved  ikke,  hvad  du  siger! 

Henrik  var  krænket  i  sin  Egenkærlighed,  skuffet 
i  sin  Forfængelighed,  oprørt  i  sin  nye  Værdighed. 

Han  sprang  op,  men  før  han  fik  Luft,  havde 
hun  rejst  sig. 

—  Jeg  maa  gaa  —  sagde  hun  —  vi  skal  spise 
tidlig;  Moder  bliver  vred,  naar  jeg  kommer  for 
sent  til  Middag. 

—  Farvel! 

Hun  rakte  Haanden  frem  til  Henrik,  som  tog 
den  og  slap  uden  endnu  at  have  fundet  Ord  til 
at  holde  hende  tilbage. 

Saa  vendte  hun  sig  modjep,  tøvede  et  Øjeblik 
med  sit  Blik  i  hans,  som  om  hun  vilde  sige  ham 
noget,  men  bøjede  saa  Hovedet  til  Farvel  og  gik  ud. 

I  Entréen   vendte   hun   sig  og  saa   tilbage   paa 

ham  med  store  Øjne,  mens  hun  sagde  Farvel  til 
Henrik,  der  fulgte  hende  ud  paa  Trappen. 
Da  Henrik  kom  ind,  sagde  Jep: 

—  Hun  forstod  det, 

—  Aa,  hun  ved  ikke,  hvad  det  drejer  sig  om 
—  Henrik  greb  ophidset  sin  Papirkniv,  der  laa 
ligefor,  og  kastede  den  henad  det  store  firkantede 
Skrivebord  midt  i  Stuen  —  som  alle  unge  Piger 
er  hun  greben  af  Øjeblikkets  Stemning  —  al  den 
Parade  med  blinkende  Hjælme  og  Trompeter  og 
Nationalsang,  —  men  vent,  til  der  er  gaaet  nogle 
Dage  og  Byen  kommer  i  de  gamle  Folder  igen  — 

—  Det  tror  jeg  ikke! 

—  Saa  lad  være  —  men  det  er  mig,  der  er 
Manden  —  det  er  mig,  der  har  Ansvaret  —  og 
jeg  lader  mig  lede  af  Fornuft,   ikke  af  Stemning. 

Han  stillede  sig  op  lige  foran  Jep  og  saa  ham 
kampberedt  i  Øjnene. 

—  Tror  du,  vi  kan  staa  os  mod  Firerigsfor- 
bundet? 

Jep  svarede  ikke. 

—  Tror  du,  Bergwall  kan  holdes? 

Jep  saa  smerteligt  paa  ham,  men  han  sagde  intet. 

—  Naa,  hvad  nytter  det  saa?  —  hvad  hjælper 
det,  om  jeg  gaar  derop  til  Kanonføde  sammen 
med  de  andre?  —  Hvis  du  vil  vide  min  Mening, 
saa  skulde  Kongen  have  nægtet  at  underskrive 
den  umulige  Lov.  De  har  jo  Ret  deroppe  — 
raabte  han  hidsigt  —  hvad  skal  vi  med  de  social- 

istiske  Optøjer?  —  Vi  skulde  selv  have  slaaet 
dem  ned  i  Tide,  saa  havde  vi  ikke  risikeret,  at 
Geldern  stak  sin  Næse  ind  og  tilbød  at  tage  Affære. 
Jep  vilde  ikke  tro,  at  den,  han  havde  kendt  og 
holdt  af  i  saa  mange  Aar,  virkelig  kunde  mene 
det,  som  han  sagde  det.  Det  var  Skuffelsen  over 
Gretes  Ord,  der  gjorde  ham  saa  hidsig;  han  var 
ikke  sig  selv;  saa  snart  det  for  Alvor  gik  løs, 
vilde  Henrik  forstaa  og  blive  greben,  som  han 
selv  var  bleven  det.  Alligevel  maatte  Jep  be- 
kæmpe sig  for  ikke  at  slynge  ham  de  Ord  i  An- 
sigtet, der  brændte  ham  paa  Tungen. 

—  Du  redder  dit  Skind  —  nøjedes  han  med 
at  sige  —  men  du  sætter  noget  til,  som  er  mere 
værdt.  Naar  vi  andre  gaar  i  Krigen,  sidder  du 
tilbage  med  halveret  Personlighed,  —  og  det  vil 
det  Arbejde,  som  du  mener  dig  saa  uundværlig 
for,  ogsaa  nok  faa  at  mærke. 

—  Farvel! 

Jep  gik  mod  Døren  uden  at  række  ham  Haan- 
den.  Henrik  tøvede;  han  vilde  kalde  ham  tilbage; 
men  han  kunde  ikke  faa  sig  til  at  sige  det  for- 
sonende Ord.  Jep  følte  paa  sin  Ryg,  hvad  der 
bevægede  sig  i  Vennen;  han  ventede  ved  Døren; 
men  der  kom  ikke  andet  end  „Farvel";  saa  gik 
han  ud  og  lukkede  efter  sig. 

Jep  strejfede  om  paa  Gaden  i  dybeste  Mismod. 
Først  nu  bagefter  mærkede  han,  hvor  nær  Skuf- 


93 


felsen  med  Henrik  var  gaaet  ham  til  Hjerte.  Det 
værste  var,  at  der  sad  en  Brod  af  Henriks  Ord 
igen  i  hans  Sind. 

Ja,  hvad  Nytte  er  det  til?  —  Hvad  Gavn  kan 
jeg  gøre?  —  Tvivlen  sneg  sig  ind  imod  hans 
Vilje. 

Naar  jeg  ikke  en  Gang  kan  faa  min  bedste 
Ven  til  at  følge  mig  —  hvor  vil  det  saa  lykkes 
mig  at  paavirke  andre. 

Det  havde  foresvævet  ham  at  tale  til  de  unge, 
opflamme  sine  samtidige  til  at  melde  sig  som 
han. 

Altsaa  ikke  engang  det  havde  han  i  sin  Magt. 
Jo  én  maaske  —  Grete  Funk,  men  hun  er 
Kvinde. 

Hvad  Henrik  havde  sagt,  det  var  jo  Onkel 
Frits  paa  en  anden  Maade:  fra  deres  egen  Tid 
og  paa  Nutidssprog. 

Har  de  da  virkelig  Ret?  —  Er  det  alligevel 
et  Regnestykke  —  om  Risiko  og  Gevinst —  „En 
Trediedel"? 

Han  tænkte  paa  Hegnsmanden  og  Smilet  i 
hans  Øjne  —  han  tænkte  paa  Helten  fra  Lang- 
holt; men  Billedet  glødede  ikke  mere  i  hans  Indre. 

Den  har  sluppet  Taget  i  mit  Hjerte,  den  store 
Livets  Strøm  er  gaaet  udenom  og  har  ladet  mig 
ligge.  Var  der  alligevel  ingen  Vej  igennem  mig? 

En  bitter  Afmagtsfølelse  tyngede  ham,  saa  hans 
Knæ  rvstede  derved. 

Han  var  naaet  ud  paa  den  anden  Side  af  det 
store  Torv  —  helt  ned  til  Sankt  Anna  Bro,  hvor 
Flodparken  begyndte. 

Han  satte  sig  paa  Rundbænken  foran  Indgan- 
gen og  stirrede  trøstesløst  frem. 

Pludselig  overvældede  Sulten  ham.  Han  saa 
op  til  Kirkeuret  —  Klokken  var  tre  Kvarter  paa 
Fire;  han  havde  ikke  faaet  andet  end  den  kolde 
Morgenkaffe  med  en  Krydder  til;  Dagens  Spæn- 
ding havde  taget  ham,  saa  han  hverken  havde 
haft  Tid  eller  Tanke  for  at  spise. 

Det  er,  fordi  du  er  sulten  —  tænkte  han  —  at 
du  ser  saa  sort  paa  det  hele;  naar  du  faar  spist, 
kommer  du  nok  til  Hægterne  igen. 

Alligevel  blev  han  siddende  og  rugede  over  sine 
Tanker. 

Du  maa  skynde  dig,  tænkte  han,  ellers  faar  du 
ikke  meldt  dig  i  Dag;  du  kan  spise  i  Parkrestau- 
ranten. 

Men  Mismodet  lammede  ham;  han  fik  sig  ikke 
rejst. 

Den  elektriske  Sporvogn  kørte  op  paa  Rund- 
pladsen, skrigende  i  Kurven,  og  satte  nogle  Kvin- 
der og  Børn  af,  som  vilde  ind  i  Parken. 

—  Goddag  igen!  —  lød  en  kendt  Stemme. 

Det  var  Grete  Funk,  der  kom  fra  Indgangslaagen. 

Jep  læste  i  hendes  Blik,  hvor  nedslaaet  han 
saa  ud,  og  fik  sig  mandet  op;  men  det  var  for 
silde.     Hun  havde  set  ind  og  forstaaet. 

—  Skal  De  ogsaa  ind  i  Parken?  —  spurgte 
han  i  en  ligegyldig  Tone  og  vendte  sig  mod  Ind- 
gangen. 

Hun  fulgte  ved  hans  Side  uden  at  svare.  Han 
opgav  at  forstille  sig;  hans  Ansigt  fik  igen  det 
trætte  Udseende. 

Da  de  var  komne  indenfor,  sagde  hun: 

—  De  maa  ikke  tabe  Modet  —  og  saa  op  paa 
ham  fra  Siden. 

Hvad  ved  hun  om  mig,  tænkte  han,  rejste 
Hovedet  og  forsøgte  at  smile. 

—  Hvorfor  ski'lde  jeg  tabe  Modet?  —  spurgte 
han  og  saa  frimodig  ud. 

Hun  lod  sig  ikke  narre  — 

—  Jeg  skal  nok  faa  ham  med  —  sagde  hun 
—  hvis  ikke  —  hun  tøvede  og  betænkte  sig  — 
alle  dem,  jeg  kender,  skal  jeg  faa  med  —  jeg 
kender  mange. 

Der  var  noget  i  hendes  Stemme,  der  pludselig 
førte  hende  nær  —  som  igaar  Aftes,  da  de  stod 
sammen  over  Hegnsmandens  Lig. 

Ved  Gangstien,  der  drejede  af  til  venstre,  var 
der  et  Pæleskilt:  „Til  Parkrestauranten!"  stod 
der  med  en  pegende  Haand  under. 

—  Jeg  har  ikke  smagt  Mad  siden  imorges  — 
sagde  han  —  vil  De  ikke  med  ind? 

—  Nej  Tak! 

Jep  vendte  sig  for  at  følge  hende  tilbage.  Jeg 
kan  spise  nede  i  Gaden,  tænkte  han. 

—  De  maa  ikke  følge  mig.  Jeg  kan  se,  hvor 
sulten  De  er. 

Han  gjorde  ikke  Forsøg  paa  at  nægte  det. 
Han  stod  og  saa  paa  hendes  skære  Kinder  under 
det  store  fulde  Blik.  Det  lysebrune  Haar  var  paa 
den  ene  Side  gledet  mod  Øret;  hendes  Læber 
stod  aabne  og  rørte  sig  for  Aandedrættet;  hendes 
Hage  var  rundet  i  en  fast  og  fyldig  Bue,  blød  af 
hvide  Dun. 

—  Farvel!  —  sagde  han  og  rakte  hende  Haan- 
den. 

Idet  hun  tog  den,  følte  han,  at  hun  tænkte: 
„Ses  vi  mon  ikke  mere?" 

—  Naar  melder  De  Dem? 

—  Saa  snart  jeg  har  spist,  kører  jeg  ind  til 
Mobiliseringskontoret. 

Hun  tøvede  endnu;  hendes  Ansigt  var  blegt  og 
alvorligt. 

—  Hvornaar  skal  De  saa  afsted? 

—  Forhaabentlig  straks.  Ventetiden  er  det 
værste. 

Hvorledes  skal  jeg  holde  ud  at  gaa  her  i  Byen, 
hvis  Strømmen  har  forladt  mig,  tænkte  han;  det 
dybe  trætte  Mismod  prægede  paany  hans  Ansigt. 

—  Hvis  alle  var  som  De  —  sagde  hun  og  saa 
ham  fast  i  Øjnene  —  saa  skulde  vi  nok  sejre. 

Der  straalede  Varme  og  Styrke  fra  hendes 
Øjne  over  i  ham. 

—  Tak!  —  sagde  han  og  rødmede. 

—  Har  De  ingen  Søstre?  —  spurgte  hun. 

—  Nej. 

—  Og  heller  ingen  Brødre? 

Han  rystede  smilende  paa  Hovedet. 

—  Jeg  har  en  Moder,  som  bor  i  Kniittelhof. 

—  Ved  hun  det? 

—  Ikke  endnu. 

Jep  tænkte  paa  Onkel  Frits's  Ord  imorges  og 
vendte  Hovedet  bort. 

—  Saa  er  De  ganske  alene? 

—  Det  er  jeg. 

Hun  saa  paa  ham  med  store  Øjne;  hendes 
Bryst  bevægede  sig  stærkt.  Saa  spurgte  hun 
uden  Forlegenhed,  med  lav  Stemme: 

—  Maa  jeg  komme  og  sige  Dem  Farvel? 
Han  saa  spørgende  paa  hende;  han  vidste  ikke, 

hvad  hun  mente.  Saa  følte  han  Varmen  strømme 
fra  hendes  Blik  som  før;  i  det  samme  forstod  han. 

—  Ja,  vil  De?  —  sagde  han  med  pludselig 
Glæde  og  greb  hendes  Haand. 

Hun  lod  ham  beholde  den  og  spurgte  med  sit 
Blik  fast  i  hans: 

—  Hvis  jeg  ikke  skulde  træffe  Dem  forinden, 
vil  De  saa  sende  mig  et  Kort  —  bare  to  Linier 
—  hvad  Dag  og  Time  De  rejser,  og  hvor  jeg 
kan  træffe  Dem.  Vi  bor  i  Johans  Allé  Nr.  5. 

—  Det  vil  jeg!  —  Farvel,  Frøken  Grete! 

—  Farvel! 

Hun  slap  hans  Haand,  men  stod  endnu  et  Ø']e- 

blik  og  saa  paa  ham  med  sine  store  Øjne  fyldt 
til  Randen.  Saa  vendte  hun  sig  hurtig  og  gik  uden 
at  se  sig  tilbage. 

Hvor  hun  pludselig  blev  bleg,  tænkte  han  og 
skyndte  sig  hen  til  Restauranten. 

Begivenhederne  udviklede  sig  med  feberagtig 
Hast.  Som  Telegrammet  havde  spaaet,  var  Fjen- 
den ved  Grænsen  allerede  otteogfyrretyve  Timer 
efter  Udfordringen.  Det  blev  klart  for  alle,  at  det 
ikke  var  Æren  og  Selvstændigheden  alene,  som 
stod  paa  Spil,  —  ikke  Hallerland,  det  drejede  sig 
om;  det  var  selve  Moderlandets  Eksistens,  som 
var  truet. 

Alt,  hvad  der  syd  for  Hovedstaden  fandtes  af 
disponible  Tropper,  blev  skyndsomst  dirigeret 
nord  paa.  Byen  var  fuld  af  Militær  paa  Gennem- 
march;  Centralstationen  og  Nordbanestationen  var 
afspærrede  for  civile.  Tog  afgik  hvert  Kvarter,  og 
Baneterrænet  lignede  en  befæstet  Lejr.  Ogsaa 
Flodvejen  var  tagen  i  Brug.  Fra  Gasværksbroen 
helt  op  til  Sankt  Anna  Bro  i  Byens  Centrum  laa 
Militærets  store  Transportpramme  rede  til  Af- 
gang i  en  lang  Række,  to  og  to.  De  smaa  Slæbe- 
dampere havde  Fyr  under  Kedlen;  Flodmotorer 
tøffede  op  og  ned  mellem  Broerne  med  Office- 
rer og  Ordonnanser. 

Jep  kom  til  andet  Feltjægerregiment.  Som  aar- 
gammelt  Medlem  af  „Universitetets  Skarpskytter" 

slap  han  for  Øvelseslejren;  han  blev  indrulleret 
til  Felttjeneste  og  fik  Uniform  og  Vaaben  udle- 
veret med  det  samme. 

Fra  det  Øjeblik,  han  havde  meldt  sig,  var  et- 
hvert Mismod  forsvundet  af  hans  Sind.  Den  Fø- 
lelse, han  havde  haft  Morgenen  efter  Mobilise- 
ringsdagen,  at  hans  Tilværelse  veg  tilbage  fra 
Overfladen  for  at  spidse  sig  til  mod  et  eneste, 
blev  stærkere  for  hver  Time,  der  gik.  Det  meste 
af,  hvad  han  før  havde  givet  Agt  paa  som  for- 
nødent eller  væsentligt,  gik  han  nu  ligegyldigt 
forbi  og  undrede  sig,  at  det  nogensinde  havde 
haft  Tag  i  hans  Sind. 

Hans  Kompagni,  der  hørte  til  de  nyformerede 
Hovedstadstropper,  laa  paa  Grund  af  Pladsmangel 
ikke  paa  Kaserne;  men  Rekrutterne  stillede  tre 
Gange  om  Dagen  i  Feltjægerkasernens  Gaard  til 
Appel  og  Eksercits. 

Fjerdedagen  efter  Mobiliseringen  kom  Turen 
til  andet  Regiment.  Tredie  Kompagni  skulde 
møde  Klokken  Seks  om  Eftermiddagen  ved  Gas- 
værksbroen  for  at  gaa  om  Bord  i  Pram  Nr.  16. 

Først  ved  Fire- Tiden  huskede  Jep  det  Løfte, 
han  havde  givet  Grete  Funk. 

Han  sendte  hende  et  Ekspresbrev  og  satte 
hende  Stævne  ved  Hovedindgangen  til  Flodpar- 
ken, hvor  de  havde  truffet  hinanden  sidst.  Gen- 
nem Parken  var  der  kun  tyve  Minutters  Gang 
til  Gasværksbroen. 

7* 

Jep  kom  med  Sporvognen,  som  var  fuld  af 
menige.  Han  saa  hende  sidde  paa  Rundbænken, 
hvor  han  selv  havde  siddet  forleden;  hun  havde 
en  lysgrøn  Sommerkjole  paa  med  hvid  Krave  og 
hvide  Ærmer. 

Hun  spejdede  ud  mellem  Soldaterne,  men  Uni- 
formen gjorde,  at  hun  ikke  kendte  ham.  Først  da 
han  vinkede,  fik  hun  Øje  paa  ham,  og  hendes 
Ansigt  lyste;  hun  rejste  sig  hurtig  og  gik  ham 
rødmende  i  Møde. 

Da  hun  havde  mønstret  Uniformen,  gik  de  ind 
gennem  den  store  Laage.  Hun  talte  højt  og  lo 
meget,  som  var  hun  bange  for  at  være  stille; 
hendes  Ansigt  var  i  uafladelig  Bevægelse;  Jep 
kendte  hende  ikke  rigtig  igen.  Han  maatte  for- 
tælle alt,  hvad  der  var  hændet  ham  i  hans  nye 
Tilværelse.  Han  spurgte  til  Henrik,  men  fik  intet 
Svar;  maaske  hun  ikke  havde  hørt  det. 

Men  da  han  naaede  til  Øjeblikket  —  at  han 
om  en  halv  Time  skulde  være  om  Bord  —  saa  gik 
Talen  pludselig  i  Staa;  og  de  gik  stille  ved  hin- 
andens Side  under  Alléens  gamle  Linde,  der  alle- 
rede var  begyndt  at  skifte  Farve;  nu  og  da  svir- 
rede et  gulnet  Blad  til  Jorden,  løsnet  før  Tiden. 

Hun  gik  med  Hovedet  lidt  tilbage  og  stirrede 
frem  for  sig  som  hin  Dag  i  Skoven,  Han  skot- 
tede til  hende  fra  Siden;  hendes  Læber  var  luk- 
kede, men  det  dirrede  i  dem.  Hvad  tænkte  hun 
mon  paa? 

Han  vilde  gerne  bryde  Tausheden,  være  mun- 
ter og  stærk,  men  han  fandt  intet  at  sige.  Plud- 
selig slog  den  Tanke  ned  i  ham:  Mon  vi  nogen- 
sinde mødes  igen? 

Som  om  hendes  Hjerte  havde  lyttet  til  hans, 
vendte  hun  sit  Ansigt  op  imod  ham  i  det  samme. 
I  hendes  Øjne,  der  var  store  og  blanke,  læste 
han  sit  eget  Spørgsmaal;  hendes  Læber  aab- 
nede  sig,  som  om  hun  havde  noget  paa  Hjerte 
at  sige  ham,  men  hun  fik  det  ikke  frem.  Hun 
vendte  Hovedet  bort  og  førte  Haanden  op  til 
Kinden;  maaske  var  der  en  Lok  at  stryge  bort. 

Han  gav  sig  til  at  tale  om  Udsigterne  for  Kri- 
gen. Hun  hørte  paa  ham  med  bøjet  Hoved  og 
saa  op  for  i  Blikket  at  give  ja  til  hans  Ord  og 
være  enig  med  ham  i  Sind  og  Tanke. 

Da  han  ikke  vidste  mere  at  sige,  blev  det  atter 
tavst  imellem  dem. 

Hun  standsede  og  saa  ud  over  Parken,  som 
om  hun  ret  vilde  indprente  sig  Stedet.  Han  spej- 
dede rundt,  men  fandt  intet  særligt  at  beundre. 

—  Vil  De  sende  mig  et  Brev?  —  spurgte  hun 
—  at  jeg  kan  vide,  hvorledes  De  har  det. 

Deres  Øjne  mødtes;  hun  saa  paa  ham  uden  Sky. 

—  Det  vil  jeg  gerne  —  men  saa  skal  De 
svare. 

Hendes  Læber  aabnede  sig  atter,  som  om  hun 
vilde  sige  noget,  hun  havde  paa  Hjerte;  men  det 
blev  ikke  til  Ord. 

—  Jeg  skal  være  glad  —  sagde  hun,  som  var 
det  noget,  hun  nær  havde  glemt  —  De  er  jo 
lykkelig  ved  det  —  er  De  ikke? 

—  Jo  —  sagde  han  og  tænkte  det  efter. 

—  Jeg  er  glad  over,  at  jeg  er  med  —  at 
Strømmen  gaar  igennem  mig. 

Aa  —  det  forstaar  hun  ikke,  tænkte  han,  hun 
ved  jo  ikke,  hvad  der  hændte  mig  den  Nat. 
Men  hun  forstod  det  dog. 

—  Saa  lad  os  le  og  være  glade!  —  sagde  hun 
og  smilede  op  til  ham  som  et  godt  Barn  —  De 
skal  give  mig  en  Present,  naar  De  kommer  til- 
bage. 

—  Ønsk  Dem  noget  af  mig  —  saa  skal  jeg  se, 
om  jeg  kan  gætte  det. 

—  Ja  —  nikkede  hun  —  jeg  vil  tænke  paa  det 
hver  Aften  Klokken  Elleve,  naar  jeg  er  kommen 
i  Seng,  —  nej,  det  er  for  sent,  i  Felten  sover  de 
tidlig  —  Klokken  Ti  vil  jeg  tænke  paa  Dem. 
Tænk  saa  De  paa  samme  Tid  paa  mig. 

—  Vil  De  love  mig  det?  —  spurgte  hun  og 
blev  pludselig  alvorlig. 

—  Ja,  hver  Aften  Klokken  Ti  —  lovede  han  - 
hvis  jeg  er  vaagen  —  og  hvis  jeg  ikke  glemmer 
det  for  Krigen  —  føjede  han  leende  til. 

Hun  saa  op  paa  ham,  og  atter  læste  han  i 
hendes  store  blanke  Øjne:  Vil  vi  nogensinde 
mødes  igen? 

De  var  naaet  til  Parkens  Ende.  Der  nede  laa 

Floden,  graa  og  tung  i  sit  Leje  af  Sten.  Langsomt 
gled  den  frem  mod  det  Maal,  hvorpaa  hele  Lan- 
det stirrede.  Om  en  Time,  ja  om  en  halv,  gled 
han  med,  gennemstrømmet  af  det  fælles  Liv  — 
som  en  Myre,  der  er  sig  Tuens  Liv  bevidst  som 
sit  eget. 

Hun  gik  et  Par  Skridt  til  Side  for  at  komme 
fri  af  Alléens  sidste  Træer,  der  hindrede  Udsig- 
ten. Hun  saa  ud  over  Floden,  op  mod  Nord, 
hvor  Bergwall  laa;  hendes  Læber  dirrede  af  det, 
som  rørte  sig  i  hendes  Sjæl.  Han  stirrede  paa 
hendes  Profil,  der  tegnede  sig  ren  og  skarp  mod 
den  lyse  Efteraarsluft,  og  i  det  samme  tænkte 
han  —  som  ved  en  Indskydelse  —  paa  hendes 
Fader.  Han  saa  ham  højt  til  Hest,  med  Øjne 
stærke  og  metalblaa  som  hendes,  uden  Chakot, 
den  venstre  Arm  dinglende  død  og  Blodet  dri- 
vende fra  Hestens  Bringe. 

Et  Kirkeur  slog.  Han  for  sammen  og  saa  paa 
sit  Ur;  det  viste  tre  Kvarter. 

—  Nu  er  det  Tid!  —  sagde  han. 

Hun  vendte  Hovedet  imod  ham.  Hun  var  meget 
bleg;  de  store  Øjne,  mørke  mod  det  hvide  An- 
sigt, spurgte  imod  hans.  En  højtidelig  Forventning 
svævede  imellem  dem,  ingen  af  dem  vidste  imod 
hvad. 

—  Jeg  maa  gaa!  —  sagde  han  og  maalte  Vejen 
ned  til  Broen,  hvor  han  kunde  skimte  Soldaterne 
i  Grupper  foran  det  hvide  Brystværn. 

—  Ja  —  sagde  hun  og  fulgte  Retningen  af  hans 
Blik.  Saa  bøjede  hun  Hovedet,  og  da  hun  atter 
saa  op,  straalede  hendes  Øjne  med  fugtig  Glans. 
Hun  tog  en  Ring  af  sin  Finger  og  rakte  ham  den; 
hendes  Læber  skælvede;  nu  fik  hun  det  frem, 
som  hun  havde  paa  Hjerte. 

—  Det  er  min  Faders  Signetring;  den  blev 
sendt  os  af  den  fjendtlige  Læge,  som  fandt  hans 
Lig.  Jeg  har  altid  troet,  at  der  var  Lykke  ved 
den.  Vil  De  bære  den  i  Krigen? 

Jep  vilde  spørge,  takke,  men  han  var  for  be- 
væget. Han  rakte  Haanden  frem;  hun  tog  den  og 
satte  Ringen  paa  hans  Finger.  Idet  han  bøjede  sig 
og  kyssede  hendes  Haand,  vendte  hun  Hovedet 
bort  og  lukkede  Øjnene,  at  ingen  Taarer  skulde 
falde. 

—  Tak!  —  hviskede  han. 

En  Dampfløjte  manede  fra  Floden.  Han  rev 
Uret  op;  der  var  kun  syv  Minutter  tilbage. 

—  Farvel!  —  sagde  han. 

Hun  vendte  sig  imod  ham,  drog  Hovedet  til- 
bage og  tog  ham  op  i  sit  Blik  for  sidste  Gang. 
Taarerne  løb  ned  ad  hendes  Kind,  men  hendes 
Læber  smilede. 

Han  vendte  sig  paa  Skrænten  i  Løbet  og  raabte 
tilbage: 

—  Lev  vel! 

Hun  strakte  Armene  imod  ham;  hun  kunde, 
ikke  tale. 

Jep  sprang  om  Bord  i  sidste  Øjeblik. 

Da  Prammen  kom  fri  af  Broen,  saa  han  hist 
oppe  foran  den  mørke  Allé  hendes  lyse  Skikkelse 
mod  den  synkende  Sol.  Han  brød  sig  Vej  ud  i 
Agterstavnen  og  viftede  med  sit  Lommetørklæde. 

Jo  —  hun  saa  det;  hun  viftede  igen. 

Da  Floden  svingede  og  Prammen  gled  bag  den 
høje  Brink,  som  skjulte  Vejen  for  hans  Blik, 
stod  hun  der  endnu.  Det  var  det  sidste  Glimt. 


Kære  Grete  Funk! 

Jeg  lovede  Dem  et  Brev  fra  Felten,  og  det  skal 
De  faa;  det  er  blot  ikke  rigtig  „Felten"  endnu;  thi 
andet  Feltjægerregiment,  altsaa  ogsaa  dets  første 
Bataillon,  hvori  jeg  udgør  Nr.  45  af  tredie  Kom- 
pagni, ligger  endnu  i  gamle  Hallerland  og  venter 
paa,  at  der  skal  blive  Brug  for  os. 

Det  er  idag  nøjagtig  Maanedsdagen,  siden  jeg 
sagde  Farvel  til  Dem  i  Flodparken.  Jeg  vilde 
ønske.  De  kunde  se  Interiøret  —  her  hvor 
jeg  ligger  og  skriver  til  Dem.  Jeg  „ligger" 
nemlig  —  af  den  nærliggende  Grund,  at  Stol 
og  Bord  er  ukendte  Begreber  paa  „Svederiet". 
Det  er  Feltjægerkasernens  lange  gamle  Gym- 
nastikhus, vi  bebor.  Kasernen  er  overfyldt;  der 
maatte  skaffes  Plads  uden  om  til  de  to  nyfor- 
merede  Kompagnier;  og  vi  fik  altsaa  „Svederiet", 
som  det  hedder  her  fra  Arilds  Tid  med  et  virkelig 
betegnende  Udtryk.  Her  sover  vi  —  250  Mand  — 
i  fire  lange  Rader  med  nummererede  Længde- 
og  Tværgader  imellem,  medens  Officererne  bor  i 
Telte  paa  Exercerpladsen  udenfor.  I  de  første 
Dage  sov  vi  paa  Halm  med  alt  Tøjet  paa,  rede 

til  „øjeblikkelig  Udrykning";  men  da  Øjeblikket 
havde  strakt  sig  over  en  Uge,  blev  vi  forsynede 
med  Madratser  (gamle  Gymnastikmadratser  fra 
Depotet)  og  fik  Lov  til  at  arrangere  os  med  Kap- 
pen og  vort  reglementerede  Uldtæppe,  som  vi 
kunde  og  vilde,  altsaa  til  at  gaa  rigtig  i  Seng,  hvis 
vi  da  kunde  holde  Varmen.  Nu  har  vi  atter  nær- 
met os  „Øjeblikket";  vi  har  Ordre  til  kun  at  lægge 
Trøjen;  men  da  det  samtidig  er  bleven  ikke  saa 
lidt  koldere,  kom  Ordren  ganske  tilpas.  Man 
mærker,  hvormeget  nordligere  vi  er  her  end  hjem- 
me i  Hovedstaden;  saa  snart  det  lufter  af  Nord, 
gaar  Temperaturen  et  Par  Grader  ned;  maaske 
er  det  Bjergenes  Nærhed. 

Jeg  ligger  altsaa  her  paa  min  Madrats  og  skri- 
ver til  Dem  med  Tornystret  som  Skrivebord  og 
i  Lyset  fra  den  store  Lygte  ude  paa  Pladsen,  der 
skinner  ind  gennem  det  lave  Buevindue  —  „Sve- 
deriet" var  nemlig  oprindelig  Dragonhestestald. 
Rundt  om  mig  pustes  der  og  stønnes  og  snor- 
kes. 

Klokken  er  Ti,  ja  nu  er  den  lidt  over;  men  da 
jeg  tog  Papiret  frem,  var  den  Ti;  og  jeg  har  Lov 
til  at  tro,  at  Deres  Tanker  er  hos  mig  i  dette  Øje- 
blik. Jeg  har  tænkt  paa  Dem  hver  Aften  Klokken 
Ti,  som  jeg  lovede,  undtagen  efter  en  anstren- 
gende Manøvredag,  da  faldt  jeg  i  Søvn  ved  Otte- 
tiden og  sov  ud  i  et  Træk  til  Reveillen,  som  om 
De  aldrig  havde  været  til;  men  jeg  ærgrede  mig 

grundigt  og  tænkte    saa   meget   mere   paa   Dem 
næste  Aften. 

Hver  Morgen  marcherer  vi  ud  til  den  store 
Skovslette  Øst  for  Byen;  den  er  indrettet  til 
Øvelsesplads  og  afspærret  for  Civilister.  Vi  mar- 
cherer og  danner  Skyttekæde,  løber,  spreder  os, 
søger  Dækning  i  Grøfter  og  bag  Hegn,  kaster 
os  i  Løbegrave,  sigter  og  skyder,  gaar  frem  og 
forfølger,  eller  trænges  haardt  af  Fjenden  og  gaar 
tilbage,  til  vi  finder  en  ny  Dækning  at  bide  os 
fast  i.  Nogle  af  os  markeres  til  at  blive  paa  Val- 
pladsen, indtil  Ambulancen  kommer  og  finder  os. 
Vi  har  haft  kombinerede  Terrænøvelser  med  frem- 
skudte Kavalleripatrouiller,  der  virker  sammen  med 
Aeroplaner  til  Opstilling  af  Feltartilleriet  og  Be- 
stemmelse af  Afstandene.  Det  er  godt  nok,  men 
det  vilde  være  bedre,  om  Fjenden  ikke  altid  var 
usynlig.  De  fleste  er  for  nøgterne,  til  at  den  rette 
Stemning  kan  komme  op;  det  evige  Komediespil, 
alt  det  løse  Krudt,  svækker  Interessen.  Der  er  et 
gnavent  Træk  i  mange  skikkelige  Bondeansigter, 
som  om  de  tænkte,  at  de  havde  bedre  Ting  at 
tage  sig  til  hjemme  paa  Gaarden,  hvor  det  nu 
kniber  med  at  faa  Høsten  i  Hus,  saalænge  det 
bare  gaar  til  med  Leg  og  Komediespil.  Ogsaa  hos 
Officererne  kan  man  spore  Utaalmodigheden  efter 
Fjenden,  det  er  som  en  Længsel.  Man  ved  kun, 
at  han  ligger  der,  et  halvt  hundrede  Kilometer 
nord  paa  og  holder  Øje  med  Bergwall;  alle  un- 

drer  sig  over,  hvad  han  tøver  efter,  da  vi  dog 
gør  Stillingen  stærkere  for  hver  Dag,  der  gaar. 
Nogle  mener,  at  han  vil  friste  os  til  Udfald,  andre 
at  han  venter  paa  Efteraarstaagen,  den  plejer  at 
melde  sig  paa  denne  Tid,  stærk  og  vedholdende 
heroppe. 

Det  er  saa  lidt,  vi  faar  at  vide  om,  hvad  der 
foregaar  ved  Fronten.  Nu  og  da  slaas  et  magert 
Telegram  op  paa  Raadhusporten;  Aviserne  er  under 
Censur  og  indeholder  derfor  alle  det  samme;  men 
det  er  tydeligt,  at  de  oppe  i  O.fficersklubben,  der 
straaler  af  Lys  i  alle  Vinduer  til  langt  ud  paa 
Natten,  faar  adskilligt  mere  at  vide.  Naar  vi  ser 
dem  gaa  fra  Middag,  Officererne,  kan  vi  aflæse 
Stemningens  op-og-ned;  det  er  en  hel  Skala: 
højrøstet,  munter,  nedstemt,  tavs,  gnaven,  skum- 
mel. Det  er  forkert,  at  de  menige  ikke  holdes 
underrettede;  i  Stedet  for  at  bringe  Soldaterne  til 
at  føle  sig  som  levende  Celler  i  det  store  Legeme, 
som  Myrer  i  en  Tue,  tvinger  man  dem  til  at 
tænke  paa  deres  egen  private  Nummer-Bekvem- 
melighed, gør  dem  kolde  overfor  det  hele,  uimod- 
tagelige for  den  store  Fællesstrøm;  de  slaar  sig 
til  Ro  ved,  hvad  Øjeblikket  kan  give:  Mad  og 
Drikke,  Tobak,  Kortspil,  Pralerier  og  mer  eller 
mindre  tvivlsomme  Historier  fra  det  intimeste 
Privatliv,  Revyviser  og  lignende;  kun  sjældent 
hænder  det,  at  en  alvorlig  Sang  slaar  igennem  og 
for  et  Øjeblik  samler  Sindene. 

Jeg  har  fornyet  et  Bekendtskab.  Det  er  Slag- 
teren. Jeg  saa  ham  første  Gang  oppe  hos  Henrik^ 
da  de  forhandlede  om  Pengene  —  han  er  nemlig 
Henriks  Stillingsmand;  Mobiliseringsnatten  saa 
jeg  ham  igen  udenfor  en  Beværtning  mellem  en 
Mængde  indkaldte;  han  kendte  mig,  raabte  mig  . 
an,  før  jeg  kunde  komme  udenom,  og  forsøgte  at  | 
aale  mig  som  Repræsentant  for  Storborgerne;  og 
saa  vil  Skæbnen,  at  han  nu  er  min  Rodekam- 
merat og  Fløjmand.  „Er  du  der,  Kammerat?"  — 
var  der  en,  der  sagde  om  Bord  i  Prammen,  idet 
han  anbragte  sin  Kødklump  af  en  Næve  paa  min 
Skulder,  saa  jeg  var  ved  at  synke  i  Knæ.  Saa 
snart  vi  var  kommen  i  Land,  maatte  jeg  give  01 
til  ham  og  et  større  Antal  „Drenge",  der  fulgte 
ham  trofast. 

Slagteren  —  han  hedder  aldrig  andet  —  fører 
an  i   Delingen,   ja   næsten   i   hele   Kompagniet,   i   i 
Kraft  af  Styrke,  Talegaver  og  en  vis  militær  Rask- 
hed. Selv  Løjtnanten  har  indset,  at  man  maa  for- 
holde sig  til  ham.  Korporalen,  hvis  Forfængelighed 
det  er  at  være  dannet  Menneske  —  han  taler  Bog-  å 
sprog   og   kopierer  Kaptejnen,   lige   til   at   dukke    « 
melankolsk  med  Hovedet  og  misse  med  Øjnene, 
naar  han  modtager  en  Melding,  —  gaar  udenom 
ham,  hvor  han  kan. 

Naar  Slagteren  gaar  i  Krig,  er  det  af  flere 
Grunde;  han  lægger  ikke  Skjul  paa  nogen  af  dem; 
først  er  det,  fordi  han  har  „spadseret"  i  et  Par 

Maaneder  og  været  helt  nede  ved  Bunden,  saa 
Krigen  kom  ham  lige  til  pas;  dernæst  er  Sagen 
jo  god  nok:  Geldern  vil  tampe  os,  fordi  „vi  Ar- 
bejdere har  for  meget,  vi  skal  have  sagt"  i  Haller- 
land; det  er  altsaa  Storborgerne  mod  Arbejderne. 
Det  er  han  med  paa,  og  naar  man  saa  tilmed 
faar  Penge  for  at  slaa  løs,  er  det  jo  en  rigtig  god 
Forretning.  Det  gælder  bare  om  at  „lave"  den, 
saa  man  ikke  faar  mere  at  bestille,  end  „hvad 
man  er  fæstet  til",  som  han  kalder  det.  Lige  saa 
flink  han  er  til  Øvelser  og  alt  det,  lige  saa  af- 
visende stiller  han  sig  til  ethvert  civilt  Arbejde. 
Forleden  fik  vi  Ordre  til  at  rydde  den  gamle 
Geværfabrik,  som  skal  omdannes  til  Lazaret;  vi 
maatte  flytte  Maskindele  og  bære  Drejerbænke 
over  til  Depotet.  Slagteren  asede  og  stønnede  og 
tabte  alt,  hvad  han  fik  i  Hænderne  lige  for  Øj- 
nene af  Løjtnanten,  der  stod  og  bed  Tænderne 
sammen  af  Raseri,  fordi  han  ikke  kunde  blive 
klar  over,  om  det  var  Alvor  eller  Komediespil. 
Selv  er  han  utrolig  ubehjælpsom.  Løjtnant  Lepaque, 
vant  fra  lille  til  Opvartning  paa  hver  en  Finger; 
jeg  har  gaaet  paa  Danseskole  med  ham  engang 
som  Dreng.  Han  er  et  Racemenneske  af  æld- 
gammel Slægt,  med  blegt,  noget  deformt  Ansigt, 
stort  Baghoved  og  en  smal,  lidt  skæv  Mund,  der 
kan  smile  saa  fint  og  saa  ædelt;  men  han  er  sene- 
stærk og  spændstig,  rask  og  sikker  som  en  Jockey. 
—  De  andre  tog  hurtig  efter  Slagteren;  og  da  tilsidst 


112 


en  mægtig  Kiste  fuld  af  kasserede  Bøsseløb,  som 
vi  var  seks  Mand  om  at  bære,  gled  fra  os,  fordi 
Slagteren  lod,  som  han  snublede  og  slap  For- 
hjørnet, saa  Kisten  gik  i  Gulvet  med  et  Brag,  der 
rystede  Huset,  følte  Løjtnanten  sig  endelig  over- 
bevist. 

—  Lad  Kisten  staa!  —  kommanderede  han  og 
for  afsted  for  at  melde,  at  det  var  „teknisk"  Ar- 
bejde, som  der  maatte  Fagfolk  til. 

—  Det  er  det,  jeg  siger,  den  Kiste,  man  ikke 
kan  løfte,  skal  man  lade  staa  —  sagde  Slagteren 
fromt  —  og  det  er  man  jo  heller  ikke  fæstet  til. 

Saa  sank  han  og  „Drengene"  ned  i  Grin  og 
havde  det  rart  paa  Kisten  med  en  Rulle  Skraa 
paa  Omgang,  til  Korporalen  kom  flyvende  med 
et  ondt  Glimt  i  Øjnene  og  paa  eget  Ansvar  gav 
hele  Delingen  en  Omgang  Extra-Exercits.  Slag- 
teren havde  mærket  sig,  at  jeg  ikke  vilde  være 
med;  jeg  havde  slæbt  trofast;  siden  har  han  haft 
et  godt  Øje  til  mig  og  snakker  om  „Storborger- 
drenge" og  „Grosserersønner".  Om  Aftenen  fik 
han  Hævn  over  Korporalen.  Han  fik  smuglet  01 
ind  paa  „Svederiet",  og  da  det  var  drukket,  bar 
han  alle  Flaskerne  over  i  Korporalsvagten;  da 
Kaptejnen  kom  paa  sin  Ekspeditionsrunde,  var 
han  lige  ved  at  falde  over  Flaskerne.  Korporalen, 
som  havde  Vagt,  kom  ud;  Kaptejnen  bandede, 
talte  Flaskerne,  raabte  forarget  op  om  Krostue  og 
slet  Eksempel  for  Mandskabet;  og  da  Korporalen 

endelig  fik  frem,  at  han  ikke  anede,  hvor  Fla- 
skerne var  kommen  fra,  gik  han  bort  med  et  ra- 
sende „Det  er  Løgn"  i  sine  Øjne. 

Kaptejn  Balkh  er  høj  og  mager,  lidt  duknakket, 
med  store  melankolske  brune  Øjne;  der  er  noget 
underlig  rastløst  over  ham,  som  blev  han  aldrig 
færdig  med  et  eller  andet,  der  trykker  hans  Sind. 
Han  tager  sig  samvittighedsfuldt  af  Folkene,  men 
er  alligevel  ikke  afholdt;  de  forstaar  ham  ikke. 
Den  lille  Løjtnant  kan  de  bedre  med,  til  Trods 
for  at  han  af  Fødsel  staar  dem  langt  fjernere.  Det 
er  Jockeyen  i  ham,  de  beundrer;  han  er  ubændig 
hidsig,  og  naar  det  gaar  løs,  saa  det  smælder  om 
Ørene  med  Eder  og  fantastiske  Skældsord,  er  det 
morsomt  at  se,  hvor  de  ryster  for  den  lille  Mand, 
disse  store  stærke  Karle.  Selv  Slagteren  stikker 
Piben  ind. 

Vor  Oberst  er  enestaaende,  og  han  er  forgudet. 
De  skulde  se  ham  komme  gallopperende  paa  sin 
røde  Fuks  ned  imod  Fronten,  tæt  og  fast  i  Sadlen, 
som  var  han  og  Hesten  ikke  til  at  skille  ad.  Ho- 
vedet kastet  tilbage  med  den  korte  Næse  hvast 
i  Vejret,  det  graa  Overskæg  smukt  spidset  over 
de  sammenbidte  Læber;  inde  under  de  graabu- 
skede  Bryn  gnistrer  det  af  Liv  fra  spillende 
mørke  Øjne,  som  ser  hver  Knap,  der  er  mat, 
hver  Strop,  der  er  skæv.  Og  trods  Strengheden 
alt  det  Humør,  som  strutter  af  hans  lille  sluttede 

Krop!  Hans  runde  faste  Hage  er  næsten  det  mest 
udtryksfulde  ved  ham.  Han  er  ladet  med  Elektri- 
citet; naar  han  smiler,  er  det,  som  stod  der  Gni- 
ster ud  af  ham;  hvert  Ord,  han  siger,  slaar  ned. 
De  skulde  høre  ham  tage  Kommandoen  med  sin 
høje  skrattende  Stemme;  det  kan  nok  være,  der 
er  Appel;  og  De  skulde  se,  hvor  han  nyder  det, 
hvor  hans  Øje  lyser  for  hver  flot  Præstation;  saa 
er  det,  Smilet  eksploderer,  og  Udladningen  slaar 
igennem  os  alle;  jeg  vilde  nødig  være  den  Fjende, 
der  ligger  i  Vejen,  hvor  han  kommer  op  i  Spidsen 
for  sit  Regiment. 

Generalerne  og  Staben  ser  vi  ikke  meget  til; 
men  det  er  sandt,  hvad  jeg  læste  i  en  Avis  —  det 
var  en  Korrespondance  fra  Manøvreiejren,  lige  før 
Krigen  brød  ud  —  at  de  fleste  er  gamle.  Der 
stod:  „Generalerne  kappes  med  Bergwails  Volde 
i  Brøstfældighed,  og  i  disse  Gammelmandshænder 
skal  altsaa  Landets  og  Hærens  Skæbne  betroes". 
—  Lad  os  haabe,  at  Obersterne  til  Gengæld  er 
af  Oberst  Denners  Type  allesammen. 

Undertiden  er  jeg  nedtrykt,  mismodig,  saa  jeg 
ikke  kan  sige  Dem  det.  Det  er,  som  var  enhver 
Begejstring  forsvunden  af  mit  Sind;  jeg  tænker 
med  Vemod  paa  de  Dage,  da  den  store  Strøm 
greb  mig  saa  voldsomt  og  formede  mig  efter  sin 
Vilje  i  et  eneste  Øjeblik;  det  er,  som  om  den  nu, 
Dag  efter  Dag,  siver  ud  og  lader  mig  ydmyget  og 

ringe  tilbage;  jeg  synes,  at  mit  Liv,  som  pludselig 
spidsedes  til  og  gik  i  Dybden,  atter  spreder  sig  i 
lutter  tom  og  ligegyldig  Overflade.  Det  er  svært 
at  bevare  Følelsen  af  at  betyde  noget  for  sit  Land 
og  for  dets  Velfærd  under  denne  halve  Uvirk- 
somhed mellem  ligeglade  Kammerater,  for  hvem 
det  hele,  Maalet,  forflygtiges  i  en  Række  løse  Øje- 
blikke, som  det  gælder  om  at  udnytte  til  sin  lille 
private  Bekvemmelighed,  —  den  forkuende  Ven- 
ten paa  noget,  der  fuldbyrdes  et  Steds  i  Rummet, 
uden  at  jeg  har  nogen  Indflydelse  derpaa,  ja  uden 
at  min  Vilje  vejer  til  blot  et  Atom  i  det  hele.  Jeg 
søger  til  Minder  for  at  holde  mig  oppe  under 
dette  ulidelige  Tryk  paa  mit  Sind.  Ringen,  De 
gav  mig,  er  min  Trøst;  jeg  ser  paa  den  og  tænker 
paa  ham,  der  bar  den.  Er  det  ikke  mærkeligt  — 
fra  den  første  Gang,  jeg  hørte  om  Deres  Fader, 
da  den  gamle  Bonde  paa  Vejen  fortalte  mig  om 
Helten  fra  Langholt,  har  jeg  set  ham  saa  levende 
for  mig,  som  om  jeg  havde  kendt  ham;  jeg  er 
ked  af,  at  jeg  ikke  bad  Dem  om  at  vise  mig  hans 
Billede;  jeg  er  vis  paa,  at  det  er,  som  jeg  ser 
ham.  Jeg  tænker  paa  Hegnsmanden  i  Skoven 
—  paa  Smilet  i  hans  brustne  Blik  —  og  paa  det 
Udtryk  i  Deres  Ansigt,  da  vore  Øjne  mødtes  over 
hans  Lig  —  ved  De,  at  Deres  Læber  skælvede, 
at  Deres  Blik  veg  ud  for  mit,  ligesom  i  Uvilje? 
Hvad  tænkte  De  mon?  Derpaa  grunder  jeg  ofte. 

8* 

Lev  vel,  Grete  Funk,  maaske  ses  vi  ikke  mere. 
Jeg  tænker  paa  Dem  hver  Aften  Klokken  Ti,  som 
jeg  har  lovet  —  og  mange  mange  Gange  foruden. 
Jeg  vilde  ønske,  jeg  havde  kendt  Dem  før. 

Jep  Fejr. 


NOGLE  Dage  efter  marcherede  andet  Feltjæger- 
regiment  nord  paa. 

Det  var  skinnende  klart  Vejr;  midt  paa  Da- 
gen brændte  Solen.  Henimod  Aften  stod  Re- 
gimentet ved  Foden  af  den  lange  lave  Bjerg- 
ryg, foran  hvilken  Bergwall  ligger  og  forsvarer 
de  let  tilgængelige  Passer.  Der  blev  holdt 
Rast  i  Skoven,  der  strækker  sig  op  ad  Bjerg- 
hældet; alt  blev  gjort  rede,  som  var  det  Maalet 
at  sætte  sig  fast  til  Dækning  af  Passerne  paa 
denne  Side;  men  det  var  en  Maske  af  Hensyn 
til  den  fjendtlige  Recognoscering;  i  Virkeligheden 
gjaldt  det  Bergwall.  Der  skulde  brydes  op  og 
Marchen  fortsættes  om  Natten,  for  at  man,  uset 
fra  Luften,  kunde  være  i  Bergwall  før  Daggry, 
medens  Fjenden  troede,  at  Styrken  endnu  laa 
Syd  for  Bjerglinien,  dækket  af  Skoven  mod  Ob- 
servation ovenfra;  man  havde  Ordre  til  ikke  at 
beskyde  de  fjendtlige  Aeroplaner,  som  maatte  lade 
sig  se  eller  høre,  for  ikke  paa  noget  Punkt  at 
røbe  sin  Stilling. 

Ved  Midnat  begyndte  Opstigningen.  I  vidtstrakte 
Sigsaglinier  —  ad  den  brede  Chaussée,  der  nylig 

var  macadamiseret  —  gik  det  i  Mulm  og  Mørke 
op  over  Pashøjden  og  ned  paa  den  anden  Side. 

Det  var  endnu  Nat,  da  Jeps  Kompagni  mar- 
cherede gennem  Byen  Bergwall,  som  breder  sig 
paa  Bjergets  sidste  flade  Skraaning  ned  imod 
Lavlandet. 

Byen  laa  og  sov  som  i  dybeste  Fred;  kun 
Skildvagterne  ved  den  gamle  Byport  vidnede  om 
Krigstilstanden. 

Løjtnant  Lapaque  orienterede  Mandskabet,  idet 
de  marcherede  mellem  de  mørke  lave  Husræk- 
ker i  den  døde  Gade. 

Inde  bag  en  Forhave  laa  et  stateligt  toetages 
Hus;  der  var  Lys  i  Stuen  og  i  et  Par  førstesals 
Vinduer;  en  høj  Flagstang  tegnede  sig  over  Taget 
som  en  sort  Streg  mod  det  første  blege  Skær  i 
Øst.  Foran  Laagen  præsenterede  to  Skildvagter 
Gevær. 

—  Der  ser  I  Hovedkvarteret;  det  er  Byens 
Kommuneskole.  Der  er  Lys  endnu  hos  Stabs- 
chefen —  han  pegede  mod  Vinduerne  paa  før- 
ste Sal. 

Der  var  noget  trygt  i  at  vide,  at  Manden  for 
det  hele  vaagede,  medens  alle  andre  sov.  Jep 
syntes,  han  kunde  se  ham  bøjet  over  sine  Kort 
og  Papirer;  maaske  fuldbyrdede  hans  Hjerne 
Landets  Skæbne  i  dette  Øjeblik. 

De  kom  forbi  en  høj  mørk  Bygning  med  en 
Stentrappe  midt  for;  det  saa  ud  som  et  gammelt 

Palæ;  „Hotel  Bergwall"  skelnede  Jep  af  de  store 
forgyldte  Bogstaver  over  Sideporten. 

De  naaede  Kirken,  hvis  fire  Spidstaarne  pegede 
mod  Himlen  som  kæmpemæssige  Blyanter;  den 
laa  lidt  tilbage  i  en  omgitret  Have  med  mange 
hvide  Gravsten.  Lige  overfor  paa  Torvet  var  der 
et  anseligt  Bindingsværkshus  med  et  gammelt  Træ 
paa  hver  Side  af  Døren,  og  under  dem  to  hvid- 
stribede Skilderhuse. 

—  Der  bor  den  kommanderende  —  sagde  Løjt- 
nanten og  hilste  de  præsenterende  Skildvagter. 

Jep  huskede  fra  en  Vindusudstilling  det  farve- 
trykte Billede  af  den  lille  hvidhaarede  Excellence 
—  et  skarpt  glatraget  Ansigt  med  en  knudret 
Tænkerpande  og  et  roligt  prøvende  Blik  under 
høje  Bryn.  Generalen  havde  udmærket  sig  som 
Regimentskommandør  i  Femaarskrigen  ved  klar 
og  præcis  Vurdering  af  en  Stillings  Fortrin  og 
Mangler,  ved  sin  Evne  til  at  vælge  netop  det 
gunstigste  Øjeblik  for  en  Aktion.  Ham  skyldtes 
det  bevingede  Ord,  som  var  almindelig  kendt 
blandt  Officererne:  „Kunsten  at  sejre  bestaar  i 
aldrig  at  aabne  eller  modtage  et  Slag,  uden  man 
er  vis  paa  at  sejre."  Det  var  alt,  hvad  Jep  vidste 
om  den  Mand,  gennem  hvem  den  store  Fælles- 
strøm  nu  brød  Vej  for  sin  Vilje. 

Et  Stykke  længere  fremme  laa  der  bag  en 
Række  Allétræer  en  statelig  hvid  Bygning  med 
tætsiddende  høje  Vinduer. 

—  Det  er  „Fogedhuset",  hvor  Amtsdommeren 
holdt  Rettergang  i  gamle  Dage.  Der  skal  Kongen 
bo,  hvis  han  kommer  hertil. 

Da  Kompagniet  svingede  ud  gennem  Byens  Port, 
laa  Lavvandet  foran  dem  dækket  af  en  hvid  Rim- 
taage.  Hist  og  her  stak  en  Poppel  igennem  og 
rakte  Hals  op  i  den  blege  Himmel;  et  Bondetag 
flød  paa  Taagen  som  Skroget  af  en  Pram. 

Det  dæmrede.  Taagen  bævede  i  Øst,  bølgede, 
begyndte  at  briste  og  løse  sig  fra  Jorden  i  søn- 
derrevne Flige;  i  Aabningen  efter  den  skimtedes 
langt  ude  en  graa  spærrende  Masse,  kantet  af 
mørke  Punkter;  det  var  Bergwall  og  dens  Ka- 
noner. 

Der  blev  kommanderet  Løb;  for  naar  Taagen 
lettede,  vilde  man  fra  Luften  kunne  se  det  mar- 
cherende Regiment  som  en  Række  Myrer  kry- 
bende langsomt  henover  Jorden,  og  Manøvren 
vilde  være  mislykket. 

En  halv  Time  efter  gjorde  Regimentet  Holdt 
paa  Alarmpladsen. 

Der  blev  kommanderet  Rør,  ogjep  saa  sig  for- 
bavset om.  Han  havde  ventet  et  Terræn  fyldt 
af  Telte  og  Heste,  Ammunitions-  og  Transport- 
vogne; men  de  stod  paa  en  øde  tiltrampet  Mark 
bag  en  Skanserække,  hvor  Konstablerne  laa 
med  deres  Karabinpyramider  foran  sig  og  sov  paa 
Halm  i  lave  Skure,  gravede  ind  i  Skansegrunden. 

Obersten  kom  ned  langs  Fronten  paa  sin  røde 

Fuks,  med  den  vagthavende  Stabsofficer,  til  hvem 
han  havde  afleveret  sit  Regiment,  paa  venstre 
Side. 

De  talte  ivrigt  sammen;  Jep  saa  af  de  raske 
Hovednik  og  hurtige  Haandbevægelser,  at  Ober- 
sten var  vred.  Lige  ud  for  Jep  smeldede  Ordet 
„Skandale"  fra  hans  Mund,  mens  Stabsofficeren 
trak  beklagende  paa  Skulderen. 

Obersten  gjorde  en  favnende  Bevægelse,  som 
om  han  samlede  hele  Mandskabet  i  sin  Haand  og 
krævede  Ledelsen  til  Regnskab  for  en  Uret,  der 
blev  øvet  imod  det. 

Jep  forstod  med  et:  det  var  en  Skandale  at 
byde  Landets  Sønner  saa  slette  Nattekaar;  hvor 
var  Teltene,  hvor  var  Barakkerne? 

Vreden  fængede  i  Jeps  Sind  fra  Gnisten  i 
Oberstens  Øjne;  men  straks  efter  afløstes  den  af 
en  blussende  Hengivenhed  for  ham,  som  holdt 
der  paa  sin  røde  Hest  og  værgede  for  sine  Børn. 

Regimentet  blev  i  Delinger  spredt  bag  Skan- 
serne. Folkene  kastede  sig  trætte  og  søvnige.  De 
færreste  gav  sig  Tid  til  at  skrabe  Halm  sammen 
til  et  Leje;  de  lagde  sig  med  Hovedet  paa  Tor- 
nystret og  faldt  straks  i  Søvn;  nogle  enkelte  fik 
Madposen  frem  og  huggede  i  sig  med  glubsk  Sult. 
Ogsaa  Jep  havde  kastet  sig;  men  det  stigende  Lys 
hindrede  ham  i  at  sove,  skønt  han  var  dødtræt, 
og  Fødderne  smertede.  Han  skottede  til  Slagteren, 
som  ugenert  havde  skudt  sig  ind  paa  Halmen  un- 

der  Halvtaget  mellem  to  af  de  sovende  Skanse- 
soldater og  allerede  snorkede  om  Kap  med  dem. 

I  Øst,  hvor  Taagen  nu  helt  havde  lettet,  sitrede 
Horisonten  af  gyldent  Lys;  om  faa  Minutter  vilde 
Solen  bryde  Linien,  og  Revellien  skratte  ned 
gennem  Rækkerne. 

Jep  stod  op  og  gav  sig  til  at  undersøge  Skan- 
sen. Skildvagten  deroppe  vendte  Hovedet  imod 
ham.  Jep  nikkede;  han  nikkede  igen  og  bad  om 
en  Skraa  efter  forsigtigt  at  have  set  sig  om. 

Jep  havde  ingen;  men  en  Cigar  havde  han  haft 
tilovers  igaar  ved  Afmarchen.  Da  han  fandt  den 
frem,  var  den  knækket;  han  havde  ligget  paa 
den.  De  lo  begge  to. 

—  Jeg  turde  jo  alligevel  ikke  ha'  røget  den  — 
trøstede  Skildvagten  sig. 

—  Har  I   set   noget  til   Fjenden?   —   spurgte 

Jep. 

—  Nej  —  hans  Vedetter  ligger  bag  Grænsen, 
Han   pegede   med  Hovedet  ud   over  den  vide 

Slette,  hvis  Synskreds  lukkedes  af  Grænsesko- 
vens bølgende  mørke  Linie. 

—  Hvor  er  Infanteriet?  —  spurgte  Jep  videre; 
han  havde  forgæves  søgt  efter  de  Tropper,  som 
de  skulde  forstærke  eller  afløse. 

—  Tredie  er  paa  Forposttjeneste;  og  femte  ar- 
bejder paa  den  indre  Linie  sammen  med  Ingeni- 
ørerne. 

Han  vendte  sig  og  pegede  med  Blikket  i  Ret- 

ning  af  Bergwall.  Derinde,  hvor  Taagen  havde 
lettet,  halvvejs  mod  Byen  Bergwall,  fik  Jep  Øje 
paa  en  Række  mørke  Ujævnheder  i  Terrainet  og 
Spidsen  af  nogle  Officerstelte. 

—  Jeg  troede,  Fæstningsarbejdet  var  færdigt  — 
sagde  han  skuffet  —  det  staar  der  i  Bladene. 

—  Ja  —  og  Løgn  er  det. 

Skildvagten  trak  haanligt  paa  Munden  og  slog 
et  Slag  til  Siden  med  Hovedet  vendt  mod  Sletten, 
for  at  man  ikke  fra  Korporalsvagten  skulde  se, 
at  han  talte  med  nogen.  Da  han  kom  tilbage,  sagde 
Jep  bekymret: 

—  Det  tror  de  fuldt  og  fast  i  Hovedstaden. 

—  Den  ydre  Linie  er  færdig  —  indrømmede 
Skildvagten  —  Graven  og  Oversvømmelsen  er  i 
Orden,  Pigtraaden  og  Sprængningerne. 

Hans  Blik  pegede  atter  ud  over  Sletten;  Jep 
vovede  sig  op  ad  Trappen,  til  han  fik  Hovedet 
over  Brystværnet;  han  saa  i  det  stigende  Lys,  at 
Sletten  var  død.  Ingen  Kreaturer  var  der  at  se, 
skønt  Efteraarsgræsset  endnu  stod  frodigt  og  grønt. 
En  Bondegaard  laa  i  Grus;  Vejen,  der  førte  ind 
til  den  fra  Markerne,  var  spærret  af  Ruinerne  af 
den  sprængte  Portlænge.  Af  den  store  gamle  Have 
var  kun  nogle  spredte  Smaabuske  tilbage;  alle  de 
gamle  Træer  var  fældede;  hist  og  her  stak  en 
tiloversbleven  Stav  af  Havegærdet  i  Vejret  som 
Korspinden  paa  en  Fattigmands  Grav.  Sletten  var 
bar  og  fejet,  som  var  en  Orkan  gaaet  over  den. 

saa  langt  Øjet  rakte.  Chausséen  gik  bred  og  hvid 
ad  den  befæstede  Dæmning  over  Voldgraven;  i 
en  lang  lige  Linie  gennemskar  den  Sletten  og 
tabte  sig  mod  det  mørke  Skovbryn  i  Horisonten; 
hist  ude  paa  begge  Sider  af  Vejen  fangede  en 
hvid  Teltby  de  første  Solstraaler. 

—  Der  er  Forpostlejren  —  sagde  Skildvagten, 
der  fulgte  Retningen  af  hans  Blik. 

—  Er  det  der  vi  skal  afløse? 

—  Det  er  det  vel  nok,  —  hvis  I  ikke  skal  hen  og 
grave. 

I  det  samme  skrattede  Reveillen,  fjærnt  og 
nær,  i  Øst  og  Vest.  Rundt  omkring  fra  Skanse- 
barakkerne  lød  Stønnen  og  Gaben;  man  strakte 
sig  en  sidste  Gang  mod  Brædderne,  vred  Lem- 
merne mod  Solen  med  Søvnen  endnu  svidende  i 
Laagene.  En  begyndte  at  synge  —  det  var  en 
Morgensalme;  en  anden  fløjtede  drillende  en  Re- 
vymelodi imod  den  fromme;  nogle  morgengnavne 
bandede  baade  Sangen  og  Fløjten.  De  først  fær- 
dige sarte  i  Løb  til  Marketenderiet,  medens  de 
hægtede  Bæltet  om  sig;  det  lange  hvide  Telt  laa 
skjult  bag  en  Række  Proviantvogne.  I  faa  Øje- 
blikke var  Sletten  levende  af  Larm  og  Lys. 

Jeps  Regiment,  der  havde  marcheret  hele  Nat- 
ten, fik  Extrahvile  i  den  Halm,  Artilleristerne  havde 
varmet  til  dem. 

Jep  trykkede  sig  op  i  Hjørnet  og  forsøgte  at 
sove;  der  var  otte  Mand  i  samme  Skur  som  han; 

Slagteren  havde  hævdet  sin  Plads  fra  før  og  be- 
herskede Snorkningen. 

Jep  saa  fra  Skurets  Mørke  ud  i  Lyset  over 
Sletten,  hvor  Kompagnier  marcherede  og  Office- 
rer kom  ridende  enkeltvis  eller  to  og  to.  Ambu- 
lancesoldater med  hvidt  Bind  om  Armen  holdt 
Øvelser  med  Baarer  og  Vogne;  mon  Ravn  var 
imellem  dem?  —  En  Række  Kanoner  kom  buld- 
rende med  seks  Spand  langt  ude  ad  Vejen  fra 
Bergwalls  Depoter;  Ammunitionsvogne  kørtes  ind 
i  dækkede  Stillinger  bag  Batterierne.  Artillerister 
holdt  Øvelser  med  Sigtning,  Afstandsbestemmelse, 
Indstilling  og  Ladning,  men  der  blev  ikke  givet 
Ild.  En  Afdeling  Feltartilleri  havde  Hurtigheds- 
manøvre  et  Stykke  borte  paa  Sletten.  Kanonerne 
kom  raslende,  saa  hurtigt  Hestene  kunde  trække 
dem.  En,  to,  tre  blev  der  protset  af;  om  og  om 
igen  —  det  var  ikke  hurtigt  nok,  Jep  kunde 
høre  Kommandoraabene  og  Underofficerernes 
hvasse  arrige  Belæringer.  De  mange  brogede  Lyde 
gled  sammen  i  hans  Øren;  Søvnen  nærmede 
sig  med  sagte  Fjed;  han  sank  dybere  og  dybere 
og  var  næsten  henne,  da  han  vaktes  af  en  Sam- 
tale i  sin  umiddelbare  Nærhed. 

Det  maatte  være  et  Par  Artilleriofficerer,  som 
var  gaaet  ned  fra  Voldgangen  ad  Trappen  her  og 
nu  hvilede  sig  et  Øjeblik  paa  Jordbænken  op  til 
Gavlen  af  Skuret. 

—  Nej  —  lød  det  med  Fornuftens  ubarmhjer- 

tige  Stemme,  naar  den   skærer  gennem  en  skøn 
Illusion  —  den  kan  ikke  holdes. 

Der  fulgte  en  teknisk  Forklaring,  hvoraf  Jep 
forstod,  at  noget  manglede  paa  Vestfronten,  hvor 
Enceinten  rundede  ind  mod  Bjerglinien  ■ —  noget 
med  Oversvømmelsen  og  den  lave  Vandstand  i 
Floden  paa  Grund  af  den  tørre  Sommer  —  at 
det  var  denne  Mangel,  der  søgtes  bødet  ved  Spær- 
ringsarbejder  og  Minegange  hist  ovre  til  højre, 
hvor  Jep  havde  set  Ujævnheder  i  Terrainet,  og 
hvor  Skildvagten  havde  peget  hen,  da  han  talte 
om  Gravning. 

—  Fjenden  ved  det  jo  lige  saa  godt  som  vi  — 
fortsatte  Stemmen  —  Satans  ogsaa,  at  vi  ikke 
kan  faa  hans  Flyvere  pillet  ned! 

—  Det  kan  vi  takke  Landdagen  for  —  kom 
det  med  en  anden  Stemme,  der  næsten  slog  over 
af  Forbitrelse  —  de  Herrer  skulde  puttes  i  Trøjen 
og  anbringes  midt  i  Hullet  med  fri  Udsigt  til  Fjen- 
dens Haubitzere,  saa  var  det  Spærringsfort  ved- 
taget paa  fem  Minutter  —  og  de  gamle  Aeropla- 
ner havde  været  kasserede  med  det  samme.  Nu 
er  det  for  silde. 

Saa  fuldt  af  vred  og  bitter  Sorg  lød  det  „for 
silde",  at  Jeps  Hjerte  slog  heftigt  derved.  Han 
følte  en  levende  Sympati  for  den,  der  havde  sagt 
det,  og  tænkte  paa  at  gøre  sig  et  Ærende  ud  for 
at  se  hans  Ansigt. 

—  Det  ved  Fjenden  —  gentog  den  fornuftige 

Stemme  efter  en  Pavse  —  derfor  kan  vi  vente 
Angrebet  i  den  første  stærke  Taage;  det  er  det 
eneste,  han  venter  paa. 

—  Ja  —  svarede  den  anden,  og  sagte  kom  det 
efter : 

—  Og  hvad  saa? 

Svaret  lød  med  saa  lav  Stemme,  at  Jep  næppe 
kunde  skelne  Ordene: 

—  Naar  den  ikke  kan  holdes,  var  det  bedre 
at  rømme  den  og  tage  Forsvaret  indenfor  Bjerg- 
linien. 

Den  anden  Officer  var  tavs;  og  den  første,  som 
mærkede,  at  Fornuften  kæmpede  i  hans  Sind  mod 
Soldatens  rasende  „Trods  alt",  spurgte  med  lav 
og  indtrængende  Stemme: 

—  Kan  det  forsvares  at  sætte  Hærens  Eksi- 
stens paa  Spil? 

Ja  —  bævede  det  gennem  Jep  —  vi  har  den 
for  at  bruge  den,  ikke  for  at  bevare  den. 

Saaledes  var  det  altsaa  fat!  —  Jep  tænkte 
paa  Fanen,  de  lasede  Rester,  han  havde  set  paa 
Landevejen  hin  Dag  —  han  mindedes  de  trætte 
graa  Soldater  i  Landevejens  Støv  —  den  unge 
med  de  tørre  sprukne  Læber  og  det  hjælpeløse 
Blik  —  han  tænkte  paa  sin  egen  stærke  Ung- 
dom. 

—  Vi  kan  tage  Stødet  som  Mænd  og  vige  med 
Ære  —  kom  det  omsider  med  en  Stemme,  der 
skælvede  af  undertrykt  Bevægelse. 

—  Og  hvor  højt  skal  Æren  vurderes?  —  Hvor 
mange  skal  vi  ofre,  før  vi  viger? 

Det  er  ikke  noget  Regnestykke  —  skreg  det 
gennem  Jep.  Hegnsmanden  regnede  ikke;  han 
gjorde,  hvad  der  skulde  gøres,  og  frelste  Piger- 
nes Liv.  Jep  vidste  i  det  samme  —  det  var  som 
et  pludseligt  Lysglimt  —  at  det  ufattelige  Smil 
betød:  „I  skulde  blot  vide,  hvor  let  det  er  at 
dø!" 

—  Gud  vil  hjælpe  os!  —  lød  Svaret  omsider. 

—  Og  selv  om  vi  viger  i  Tide,  hvor  mange 
slipper  saa  over  —  naar  alle  Fjendens  Kanoner 
rettes  mod  de  snævre  Pasovergange  i  Projek- 
tørernes Lys? 

Jep  saa  dem  kravle  over  Bjergene.  Som  en 
Flod  af  Myrer  paa  Vejen  hjem  til  Tuen;  han  saa 
Granater  og  Bomber  lyse  som  Stjerneskud,  springe 
i  Luften  over  Passet  og  pille  de  kravlende  ned, 
efterhaanden  som  de  naaede  op  i  Lyskeglen,  lige- 
som han  selv  havde  pirket  Myrerne  væk  med  en 
Pind  hin  Dag  i  Skoven. 

—  Vi  har  intet  Valg,  hvis  vi  ikke  rømmer 
Stillingen  —  lød  det  med  Fornuftens  afgørende 
Stemme. 

—  Sejre  eller  falde  —  det  Valg  kan  ingen  tage 
fra  os. 

Ja  —  jublede  det  gennem  Jep  —  Bergwall  skal 
holdes,  og  med  pludselig  forunderlig  Klarhed  for- 
stod han  hvorfor:  Staar  vi  fast  —  saa  han  —  og 

overgiver  os  ikke,  saa  skal  det  prøves,  om  de  tør 
skyde  den  hele  Hær  ned  til  sidste  Mand.  Hvis 
de  ikke  tør,  kommer  de  ikke  igennem,  og  saa 
har  vi  sejret.  Men  hvis  de  tør  det,  da  fornedrer 
de  sig  til  en  Horde  Barbarer,  der  tramper  ind 
over  en  Hær  af  Heltelig;  fra  hele  Verden  vil  der 
rejse  sig  et  Vredesskrig,  som  vil  tvinge  dem  i 
Knæ  og  gøre  vort  Nederlag  til  en  eksempelløs 
Daad,  til  et  nyt  Thermopylæ,  —  en  Sejr  saa  vid 
og  dyb,  at  den  gælder  ikke  blot  for  vort  Land, 
men  for  Retten  i  Verden;  den  vil  gøre  hver  Mand, 
der  bliver  tilbage  i  Landet,  til  en  Konge  og  en 
Helt  —  og  hver  Gelderns  Mand   til  en   ufri,  en 

Krøbling  paa  Sjælen  og  en  vild. 

„Sejre  eller  falde"  var  den  sidste  Tanke  i  Jeps 
Hjerne;  saa  slappedes  Bevidstheden  pludselig; 
Trætheden  pustede  den  ud;  og  han  faldt  hen  i 
Søvnen  som  en  Død. 


Laurids  Bruun:  Det  hele 


Hvordan  er  det,  De  holder?  —  Det  er  ingen 
Kødhammer!  —  Man  skulde  Gud  hjælpe 
mig  tro,  at  De  aldrig  havde  haft  en  Spade  i  De- 
res Haand. 

—  Det  har  jeg  heller  ikke  —  sagde  Slagteren 
fromt  og  skelede  ned  ad  Rækken  for  at  se,  om 
Kammeraterne  handlede  efter  Aftale. 

Ved  Middagshvilen  havde  han  givet  Parolen. 
„Man  er  jo  da  ingen  Bonde  —  havde  han  sagt 
med  Selvfølelse  —  hvad,  Drenge  —  er  vi  Bøn- 
der?" Drengene,  der  var  opvoksede  i  Hoved- 
stadens Arbejderkvarterer  og  saa  ned  paa  alt, 
hvad  der  smagte  af  Landvæsen,  afviste  Tanken 
med  Foragt.  „Lad  os  vise  dem,  at  det  er  vi  ikke 
fæstede  til."  Jep  alene  var  tavs;  men  det  dirrede 
i  ham  af  Vrede;  Officerernes  Samtale  havde  vakt 
en  levende  Følelse  af  Medansvarlighed  i  hans 
Sind;  det  var  paa  ham,  den  enkelte,  at  det  hele 
hvilede  med  sin  samlede  Vægt;  at  han  gav  sit 
Yderste  —  indtil  Livet  og  Livet  med  —  det  var 
Betingelsen  for,  at  Bergwall  kunde  holdes.  Slag- 
teren læste  Modstanden  i  hans  Øjne.  „Hvad  siger 
du.   Kammerat  —  æskede  han  og  gik  ham  tæt 

ind  paa  Livet  —  har  jeg  ikke  Ret?"  —  Jep  be- 
herskede sig  og  vendte  ham  Ryggen;  straks  efter 
blev  der  kommanderet  Afmarch  til  Arbejds- 
pladsen.   

—  Saa  er  det  Fanden  mig  paa  Tide,  at  De  læ- 
rer det!  —  hvæsede  Korporalen,  rev  Spaden  fra 
Slagteren  og  viste  ham,  hvorledes  han  skulde 
føre  den. 

—  Det  er  ikke  saadan,  naar  man  ikke  er  bonde- 
født!  —  sagde  Slagteren  undskyldende. 

Der  blev  gravet  sløvt  og  trevent,  under  Støn- 
nen og  Sukken.  Korporalen  for  fra  den  ene  til 
den  anden,  rødglødende  af  Forbitrelse;  overalt 
mødte  han  den  samme  fromme,  men  uformaaen- 
de  Tjenstvillighed. 

Jep  bed  Tænderne  sammen  og  sled  i  det,  saa 
Sveden  drev  fra  Panden  ned  over  hans  Hænder. 

—  Se  til  Femogfyrre  —  hvor  han  kan  lægge 
fra  sig!  —  raabte  Korporalen  —  Er  han  maaske 
Bonde?  —  Han  er  Student  og  har  hængt  over 
Bøgerne,  fra  han  var  Dreng  —  og  han  graver 
som  en  Gartner. 

—  Saa  har  han  vel  studeret  sig  til  det  —  var 
der  en,  der  bemærkede. 

—  Han  er  maaske  bedre  begavet  end  en  an- 
den En  —  kom  det  med  Eftertryk  fra  Slagteren. 

—  Hold  Kæfi  og  grav!  —  brølede  Korpora- 
len —  Der  bliver  ikke  Fyraften,  før  den  Skytte- 
grav er  færdig. 

9* 

Løjtnanten  havde  staaet  i  Afstand  og  hørt  det 
hele. 
Nu  kom  han  hen  og  raabte  Jep  op. 

—  Femogfyrre  —  De  har  vist,  hvad  en  dygtig 
og  ærekær  Soldat  kan  præstere  —  De  er  færdig 
for  idag.  Træd  af!  —  Korporal,  de  som  ikke 
inden  en  Time  har  faaet  det  samme  Stykke  fær- 
dig som  Femogfyrre,  skal  stille  til  Ektragrav- 
ning. 

Idet  Jep  lagde  Spaden  og  gik  forbi  Rækken, 
mumlede  Slagteren: 

—  Tag  dig  i  Agt,  din  Fedtehas  —  det  ender 
med  Klø! 

Løjtnanten  vinkede  Jep  hen  til  sig. 

—  Kandidat  Fejr  —  sagde  han  —  hvorfor  vil 
De  gaa  her  mellem  de  Proletarer?  —  Det  ender 
med,  at  De  faar  dem  alle  paa  Nakken.  —  Har 
De  ikke  været  Medlem  af  „Universitetets  Skarp- 
skytter" ? 

—  Jo,  Hr.  Løjtnant. 

—  Saa  har  De  fortrinsvis  Adgang  til  Løjtnant- 
skolen. Som  frivillig  behøver  De  bare  at  melde 
Dem. 

Løjtnantskolen  —  Jep  havde  ikke  tænkt  der- 
paa.  Det  var  tre  Maaneders  Forberedelse  paa 
den  militære  Højskole  i  Hovedstaden  og  bagefter 
praktisk  Kommandoøvelse  hos  en  eller  anden 
Kompagnichef. 

Tanken   slog  ned  i  ham.  Ja,  han   passede  kun 

daarlig  mellem    Slagteren   og  hans   Drenge;   der 
var  vel  Stof  i  ham  til  noget  mere  end  en  menig. 

—  Tak  Hr.  Løjtnant!  —  svarede  Jep  og  var 
lige  ved  at  række  Haanden  frem,  men  tog  sig  i  det. 

—  Sov  paa  det,  Kandidat,  og  bestemmer  De 
Dem,  kan  De  give  mig  et  Par  Linier,  saa  skal 
jeg  ordne  det. 

Den  lille  Løjtnant  nikkede  venligt  og  vendte 
ham  Ryggen. 

Saa  faar  jeg  Grete  at  se,  tænkte  Jep.  Blodet 
strømmede  heftigt  til  hans  Hjerte;  han  saa  hende 
levende  for  sig  —  med  de  mørke  Øjne  i  det 
blege  Ansigt  —  som  i  det  Øjeblik  hun  vendte  sig 
imod  ham  for  at  give  ham  sin  Faders  Ring. 

Men  hvorledes  skulde  han  udholde  at  være  saa 
langt  fra  de  Begivenheder,  som  nu  havde  faaet 
Tag  i  ham?  Det  var  jo  ham,  det  hvilede  paa,  saa 
godt  som  paa  nogen  anden. 

Jep  strejfede  rundt  paa  Sletten,  mens  det  ul- 
mede i  hans  Sind  af  den  Brand,  Løjtnantens  Ord 
havde  kastet  derind.  Et  Øjeblik  syntes  det  ham 
en  Fristelse,  som  det  gjaldt  om  at  bekæmpe; 
men  straks  efter  stod  det  for  ham  som  Indvielse  til 
en  større,  mere  ansvarsfuld  Gerning;  at  han  for- 
lod Fronten  og  ikke  fik  være  med  til  de  første 
Kampe,  var  maaske  den  Resignationens  Pris,  som 
han  maatte  betale. 

Da  han  kom  til  Marketenderiet  for  at  hente 
sin  Suppe,  blev  Feltposten  raabt  ud. 

Folkene,  som  havde  lejret  sig  med  Aftens- 
maden, sprang  op  og  styrtede  til.  Jep  fulgte  efter; 
der  maatte  kunne  være  Brev  fra  Grete  nu.  On- 
kel Frits  havde  skrevet  en  Gang;  det  var  nogle 
Penge  til  Hjælp  for  Forplejning.  Fra  sin  Moder 
havde  han  faaet  flere  Breve  og  igaar  en  Pakke 
med  fire  Par  Sokker,  som  hun  havde  strikket  til 
ham;  de  tre  Par  havde  han  givet  til  nogle  for- 
trykte Stakler. 

Slagteren  løb  i  Vejen  for  ham,  stødte  til  ham, 
vendte  sig  og  gjorde  stram  Honnør. 

—  Undskyld,  Deres  Excellence,  at  jeg  kom  til 
at  træde  Dem  paa  Tæerne. 

Jep  gik  forbi  uden  at  se  paa  ham;  han  vilde 
ikke  strides. 

Om  jeg  kommer  paa  Løjtnantskole,  tænkte 
han,  saa  slipper  jeg  for  hans  ondskabsfulde  Dril- 
lerier; han  følte  det  som  en  uhyre  Lettelse. 

—  „Hr.  Jep  Fejr  —  Nr.  45"  —  raabte  Felt- 
posten op  med  spydigt  Eftertryk  paa  „Hr".  — 
det  er  fra  Kæresten  —  føjede  han  til  og  snusede 
til  Brevet. 

Jep  blev  rød  i  Hovedet  og  skyndte  sig  bort 
for  at  læse  det  i  Enrum.  Han  havde  aldrig  set 
hendes  Skrift,  men  han  vidste,  det  var  fra  hende. 

Tak  for  Deres  Brev. 

Jeg  tænker  paa  Dem  hver  Aften,  til  Søvnen  ta- 
ger mig.    De  glider  med  over  i  mine  Drømme, 

men  jeg  kan  ikke  huske  dem,  naar  jeg  vaagner; 
kun  Indtrykket  bliver  levende  tilbage  og  gør  mig 
glad  eller  urolig. 

Jeg  havde  en  Drøm  i  Nat,  som  gjorde  mig 
bange.  Jeg  maa  sige  Dem  det  nu  —  at  De  kan 
vide  det,  hvis  De  skulde  falde:  Jeg  elsker  Dem, 
jeg  betragter  mig  som  Deres  Brud.  De  spørger, 
hvad  jeg  tænkte,  da  vore  Øjne  mødtes  over  Hegns- 
mandens  Lig  og  mit  Blik  veg  ud  „ligesom  i 
Uvilje".  Jeg  anede,  at  jeg  vilde  komme  til  at  elske 
Dem,  og  jeg  veg  tilbage  for  Henriks  Skyld;  jeg 
var  jo  forelsket  i  ham,  før  jeg  mødte  Dem. 

Jeg  har  altid  troet,  at  min  Faders  Sjæl  vaagede 
over  mig;  derfor  var  hans  Ring  mit  bedste  Eje. 
Jeg  gav  den  til  Dem,  for  at  han  skulde  vogte 
paa  Deres  Liv;  derom  beder  jeg  Morgen  og  Af- 
ten. Lev  vel,  Elskede! 

Grete  Funk, 

Jep  iaa  med  Hovedet  paa  sit  Tornyster  og  stir- 
rede op  i  Himlen.  Klokken  var  henad  Elleve, 
men  maaske  hun  alligevel  stod  ved  sit  Sovekam- 
mervindu   og  saa  op  mod  de  samme  evige   Lys. 

Elskede  —  hviskede  han  og  førte  Ringen  til 
sine  Læber;  han  tænkte,  at  deres  Sjæle  mødtes 
under  hendes  Faders  Varetægt. 

Maaske  skal  jeg  aldrig  se  hende,  skar  det 
pludselig  igennem  ham  med  heftig  Smerte;  og 
Løjtnantens   Ord   brød   op  i   ham   med   en   daa- 

rende  Fristelses  Styrke:  saa  kom  han  hjem,  saa 
fik  han  hende  at  se!  —  men  det  var  kun  et  Øje- 
blik; han  erindrede  Samtalen  mellem  Officererne, 
Ansvaret  og  Gerningen  blev  atter  levende  i  ham, 
og  han  fandt  Fred  i  den  Tanke,  at  som  Krigen 
havde  skilt  dem  ad,  skulde  Sejren  føre  dem  sam- 
men. Hun  skulde  være  dens  Løn. 

Saa  faldt  han  endelig  i  Søvn.  Han  drømte,  at 
han  stod  ganske  alene  bag  en  Kanon  og  rettede 
den  til.  Foran  ham  paa  Volden  saa  han  Kamme- 
raterne falde  en  efter  en;  sidst  var  det  Slagte- 
ren, han  trillede  bagover  med  sine  Øjne  stift  hef- 
tede paa  Jep.  Jep  tænkte:  det  nytter  ikke,  Berg- 
wall  skal  holdes.  Pludselig  mærkede  han  et  Pust 
paa  sin  Pande;  han  saa  op,  der  var  intet;  men 
saa  hørte  han  en  Stemme,  det  var  Helten  fra 
Langholt;  det  var  hendes  Faders  Stemme,  som 
sagde:  Ja,  kan  du  ofre  alt?  —  Han  sagde  til  sig 
selv:  Men  det  er  jo  Drømmen  — 

I  det  samme  vaagnede  han,  stiv  i  Lemmerne 
af  Nattekulde;  om  Drømmen  vidste  han  intet. 

Det  var  lige  før  Daggry;  en  klam  Taage  trykkede 
ham  for  Brystet  og  sved  ham  i  Øjnene;  trods 
Kulden  var  der  en  Følelse  af  frigjort  Styrke  over 
ham;  han  søgte  forundret  i  sit  Sind.  Saa  huskede 
han  Gretes  Brev,  tog  det  frem,  læste  det  igen- 
nem og  kyssede  det. 

I  det  samme  lød  Reveillen;  og  faa  Minutter  ef- 
ter var  hele   Sletten   i  Bevægelse.    Ordonnanser 

kom  jagende  forbi  paa  deres  Motorer.  Nogle  Ar- 
tilleriofficerer gallopperede  langs  Volden,  ivrig 
diskuterende.  Rundt  om  vred  Folkene  Søvnen  af 
de  stive  Lemmer;  der  var  ingen,  som  sang.  Trøjen 
blev  rettet,  Bæltet  hængt  om.  Sablen  hægtet  paa. 
Tæppet  blev  rullet  sammen  og  spændt  paa  Tor- 
nystret. De  først  færdige  skyndte  sig  til  Marke- 
tenderiet; det  røg  fra  alle  Feltkøkkenerne,  og  en 
liflig  Duft  af  Kaffe  førtes  imod  ham  af  Vinden. 

Der  var  noget  usædvanligt  i  Gære,  det  var  ty- 
deligt. 

Kaptejn  Balkh  kom  ridende;  i  hans  Øjne 
flakkede  det  rastløst;  hans  Nervøsitet  smittede 
Hesten;  den  slog  med  Hovedet  og  skælvede  over 
Bringen.  Paa  Vejen  mødte  han  Løjtnant  Lepaque, 
morgenfrisk  med  lange  spændstige  Skridt,  Hove- 
det hængende  lidt  fremover  paa  Jockeymaner  og 
Cigaretten  dinglende  i  Mundvigen. 

Kaptejnen  standsede  og  sagde  noget  til  ham. 
Jep  kunde  se  paa  den  lille  Løjtnants  Holdning, 
at  det  var  betydningsfulde  Ord.  Lepaque  vendte 
Hovedet  mod  Volden  —  derud  imod,  hvor  Fjen- 
den laa.  I  det  samme  for  det  gennem  Jep:  „Idag 
skal  det  være." 

Kaptejnen  bøjede  sig  ned  og  rakte  Løjtnan- 
ten Haanden;  det  var  som  en  Besegling,  Le- 
paque skyndte  sig  at  træde  til  og  greb  den; 
det  kom  ham  overraskende,  kunde  Jep  se. 

Medens  Balkh  vendte  Hesten  og  red  videre,  stod 

Løjtnanten  og  saa  efter  ham,  som  grundede  han 
paa  noget.  Saa  rettede  han  sig  i  Vejret  som  en 
Fjer  og  skyndte  sig  tilbage  i  Retning  af  Regi- 
mentskommandoens  Telt. 

Slagteren  kom  slentrende  over  imod  ham.  Jep 
følte,  at  han  vilde  yppe  Kiv  til  Tak  for  igaar; 
han  kom  ham  i  Forkøbet  og  sagde: 

—  I  Dag  bliver  der  ingen  Gravning. 

—  Hvoraf  ved  Deres  Excellence  det? 
Jep  meddelte,  hvad  han  havde  iagttaget' 
Slagteren  gloede  ud  over  Sletten,  til  ogsaa  han 

fik  Øje  paa  det  usædvanlige  Liv. 

—  Lad  os  bare  komme  ud  at  tæve  dem  — 
sagde  han  og  gjorde  sig  bred  —  det  er  det,  vi 
er  fæstet  til. 

Ved  Appellen  blev  Ordren  til  Udrykning  for- 
kyndt. Der  stilledes  sektionsvis  til  Geværeftersyn 
og  Patronudlevering.  En  halv  Time  efter  holdt 
Regimentet  opmarcheret  bag  Chaussébatteriet,  rede 
til  Udrykning.  Kaptejnerne  sad  til  Hest  foran  Fron- 
ten og  kiggede  utaalmodig  ad  Regimentskomman- 
doen  til;  man  ventede  kun  paa  Obersten. 

—  Der  er  han!  —  gik  det  sagte  fra  Mund  til 
Mund  gennem  Geledderne. 

Obersten  kom  over  Sletten  i  strakt  Galop  paa 
sin  røde  Fuks. 

—  Giv  Agt  —  ret!  —  lød  det  fra  Kompagni 
til  Kompagni. 

Kaptejnerne  strunkede  sig,  Løjtnanterne  sigtede 
Geledderne;  et  Hovede  blev  trukket  frem,  en 
Bøssepibe  rettet,  en  Mave  skudt  tilbage. 

—  Præsentér  —  Gevær! 

Det  klang  som  ét  raslende  Hug  gennem  Stil- 
heden. 

Obersten  red  hilsende  langs  Rækken  med  Ho- 
vedet paa  skraa  og  den  korte  Næse  hvast  i  Vej- 
ret. Under  de  opskudte  Bryn  fangede  hans  le- 
vende Øjne  den  meniges  Blik,  holdt  det  spiddet 
et  Fnug  af  Tid  og  slap  det  for  det  næste.  Jep 
følte  det,  som  var  en  elektrisk  Gnist  gaaet  igen- 
nem ham. 

Da  Obersten  var  naaet  hele  Rækken  ned,  vendte 
han  om  og  red  tilbage  til  midt  for  Fronten.  Han 
holdt  stille,  drejede  Hesten  mod  Regimentet,  slog 
ud  med  sin  behandskede  Haand  og  talte. 

—  Soldater! 

Vi  har  Ordre  til  at  afløse  tredie  Regiment  i 
Vagttjeneste.  Vi  skal  besætte  Skoven,  at  ikke 
Fjenden  skal  tage  den,  og  rykke  vor  yderste 
Forpostlinie  ud  til  Grænsen.  Vi  skal  have  Føling 
med  dem  derovre. 

Soldater  —  I  er  unge  og  uprøvede,  det  er  før- 
ste Gang,  I  skal  i  Ilden;  men  jeg  stoler  paa  Jer, 
en  og  hver;  jeg  ved,  at  I  vil  gøre  mig  og  Fædre- 
landet Ære. 

Det  er  dig  —  han  kastede  sig  frem  i  Sadlen 
og  slyngede  sin   Haand  pegende  mod  en  menig, 

der  vaklede,  som  havde  Obersten  stødt  ham  for 
Brystet,  saa  pludselig  kom  det  —  det  er  dig  — 
han  pegede  paa  en  anden  —  det  er  dig  —  denne 
Gang  ramte  han  Jep;  Jeps  Hjerte  bankede,  og 
hans  Øjne  greb  Oberstens  Blik  for  at  møde  hans 
Sjæl  —  det  er  hver  eneste  en  af  Jer,  hvad  enten 
han  skal  lyde  eller  byde,  som  har  Sejren  i  sin 
Haand. 

Regimentet  dirrede  af  Spænding,  én  Sjæl  i  tre 
Tusende  Legemer. 

Obersten  smilede,  han  var  stolt,  han  var  til- 
freds. 

—  Kammerater  —  fortsatte  han  og  kastede  Ho- 
vedet tilbage  —  strenge  Vagter  forestaar,  hvor  Taal- 
mod  og  Haardførhed  skal  prøves.  Jeg  skulde  undt 
Jer  bedre  Kaar  til  at  møde  Kulde  og  Væde;  vi  har 
gjort,  hvad  vi  kunde,  for  at  skaffe  Jer  Telte  og 
Barakker;  men  Landdagen  vilde  ikke  bevilge;  der 
er  ikke  Raad  til  de  tohundrede  Tusende  Gylden. 

Hans  Stemme  skælvede  af  Harme  og  Foragt; 
Skælvingen  forplantede  sig  til  Geledderne;  Ge- 
værpiberne bevægede  sig,  det  lød  som  et  Suk. 
Kaptejn  Balkh  dukkede  sig  nervøst  for  de  farlige 
Ord;  over  Løjtnant  Lepaques  skarpe  Jockey- 
Profil  saa  Jep  dæmre  et  henrevet  Smil. 

—  Lige  meget,  vi  er  Soldater  —  og  Soldater 
gør  deres  Pligt  uden  at  kny.  Lad  os  vise,  at  vi 
kan  holde  Stillingen  ogsaa  uden  Telte,  —  ja  i  den 
bare  Skjorte,  om  det  skal  være. 

Et  Smil  slog  ned  gennem  Rækken  og  tog  Lyd 
som  en  Raslen  i  Løvet. 

—  Der  ligger  Bergwall  —  han  vendte  sig  halvt 
mod  Volden  —  milevidt  ligger  den  og  spærrer 
foran  Bjergene.  Den  er  bygget  op  af  vore  Fædre; 
Dynger  af  Heltelig  har  højnet  den,  og  Strømme 
af  størknet  Blod  har  hærdet  den.  Der  —  der- 
henne hvor  Volden  svinger  —  han  pegede,  og  al- 
les Blik  fulgte  ham  —  dér  var  det,  Johan  den 
Store  drev  Fjenden  tilbage;  han  kæmpede  mod 
den  tredobbelte  Overmagt  og  frelste  Landet,  men 
han  købte  Sejren  med  sit  Blod.  Har  I  læst,  hvad 
der  staar  paa  hans  Grav  i  Hallerlands  Dom- 
kirke : 

Han  sejred  i  Døden, 
Han  lever  endnu! 
O,  lær  os  i  Nøden 
At  sejre  som  Du. 

Soldater,  lad  os  vise,  at  vi  har  lært  det!  — 
Hellere  end  at  vige  vil  vi  lægge  os  til  Hvile  paa 
den  gamle  Vold,  som  har  drukket  vore  Fædres 
Blod. 

Obersten  tav,  med  Blikket  stift  ud  for  sig,  som 
var  han  falden  i  Tanker.  Alle  Sind  dirrede  i  For- 
ventning; det  var  tydeligt,  at  der  kom  mere. 

—  Soldater  —  jeg  har  en  Glæde  at  meddele 
Jer:  Kongen  er  i  Nat  kommen  til  Bergwall  for 
at  sejre  eller  falde  med  sin  Hær. 

—  Fædrelandet  og  Johan  den  Nittende  leve! 

Saa  løstes  der  op;  Spændingen  fik  Luft;  et  en- 
stemmigt tordnende  Hurra  og  endnu  et  —  og  et 
endnu. 

Kommandoen  lød.  I  Spidsen  for  sit  Regiment 
red  Oberst  Denner  paa  sin  røde  Fuks  ud  gen- 
nem Bergwall,  ud  imod  Fjenden,  medens  Natio- 
nalsangens Ord  blev  baaret  mod  Himlen  af  tre 
Tusende  enige  Stemmer. 

Jep  marcherede  mellem  Slagteren  paa  sin  højre 
Side  og  en  stærk  tung  Bondekarl,  der  kaldtes 
„Tinsoldaten"  paa  Grund  af  sine  stive  kantede 
Bevægelser  og  sin  Tavshed. 

Medens  Sangen  fyldte  Jeps  Sind,  tænkte  han 
paa  Kongen,  som  var  kommen  for  at  dele  Skæbne 
med  sine  Soldater.  Han  huskede  sine  Ord  til  On- 
kel Frits,  at  et  Liv  kun  er  et  Liv,  og  tænkte: 

Det  er  lige  dyrt  for  Kongen  og  for  os. 

Han  tænkte  paa  Henrik  og  ynkede  ham;  Reg- 
nestykket „hvad  kan  det  nytte"  vilde  give  hans 
Sjæl  baade  en  Lænke  og  en  Læk,  ramme  hans 
Personlighed  baade  i  dens  Frihed  og  i  dens  Hel- 
hed. Grete  rejste  i  blændende  Glans  sin  skarpe 
rene  Profil  mod  den  lyse  Himmel;  han  forstod, 
hvorfor  hun  havde  skrevet,  som  hun  gjorde,  hvor- 
for han  —  Jep  —  skulde  vide,  at  hun  elskede 
ham,  skønt  han  ikke  havde  spurgt;  det  var,  fordi 
hun  ikke  kunde  være  med  paa  anden  Maade,  nu 
hvor  det  gjaldt,  end  ved  at  give  sin  Kærlighed.  I 

den  gav  hun  sit  Liv  helt  og  fuldt  til  det,  som 
hun  maatte  ville.  Han  spurgte  sig  selv,  om  ikke 
det,  han  hidtil  havde  betragtet  som  en  Heltemo- 
dets Devise  —  „sejre  eller  falde"  —  som  noget, 
der  kun  gjaldt  Fædrelandets  Frelse  —  i  Virkelig- 
heden var  den  almene  Lov  for  al  stigende  Ud- 
vikling; det  havde  blot  andre  Navne  i  det  daglige 
Liv;  det  betød  jo  ikke  andet  end,  at  det,  som  Ens 
Personlighed  vil,  det  maa  man  ville  for  enhver 
Pris.  Personlighed,  tænkte  han,  det  er  jo  ikke 
noget,  som  kan  deles.  Tager  man  Bunden  ud  af 
et  Kar,  bliver  Staverne  vel  tilbage,  men  der  er 
ikke  længer  noget  Kar.  Med  Personlighed  kan 
der  ikke  handles;  den  bunder  i  en  evig  Virkelig- 
hed; derfor,  den  der  sejrer  paa  Bekostning  af  sin 
Personlighed,  lider  i  Virkeligheden  et  evigt  Ne- 
derlag, hvor  rig  han  end  bliver  i  det  jordiske. 
Gives  der  overhovedet,  spurgte  han  sig  selv,  no- 
gen anden  Sejr  end  Personlighedens?  Uden  den 
er  vist  Livet  ikke  noget  værdt.  Han  mindedes  et 
Ord  af  en  berømt  Filosof,  som  han  forgæves  havde 
grundet  over.  Nu  forstod  han  det  med  et:  „Vé 
den,  der  ser  efter  Udfaldet,  —  han  er  fortabt!" 


MED  klingende  Spil  marcherede  de  over  Slet- 
ten. Højt  oppe  fulgtes  de  af  Fjendens  Aero- 
planer; men  det  gjorde  ikke  noget;  det  var  netop 
Meningen,  han  skulde  se  og  indberette,  at  de  be- 
satte Skoven;  om  han  endelig  bekvemmede  sig 
til  at  rykke  frem  for  at  hindre  det,  var  det  kun 
godt;  man  var  forberedt  paa  nu  at  tage  Stødet. 
Inde  fra  Bergwall  skød  de  efter  Flyveren,  men 
kun  for  et  Syns  Skyld;  det  var  en  Skydning,  hvor 
det  gjaldt  om  ikke  at  ramme. 

Ved  Titiden  naaede  de  Forpostkommandoen, 
den  hvide  Teltlejr,  som  Jep  havde  set  fra  Berg- 
wall. Straks  efter  rykkede  hver  andet  Kompagni 
ud  for  at  afløse  Vagterne. 

Jeps  Kompagni  fik  Piketvagt  i  Skovkroen,  en 
lav  straatækket  Bygning,  der  laa  lige  i  Skovbry- 
net, hvor  Landevejen  svingede  ind  fra  Sletten.  De 
afløste  den  Feltvagt  af  tredie  Regiment,  som  havde 
haft  sine  yderste  Poster  skudt  frem  indtil  midt  i 
Skoven  paa  denne  Side  en  Bæk,  der  løb  mellem 
høje  Kløfter. 

Før  Kompagniet  endnu  havde  slaaet  sig  ned, 
blev   hveranden   af  dets  fire  Delinger  sendt  ind 

gennem  Skoven  for  at  afløse  og  optage  Vedetterne 
langs  Kløften,  og  saa  gik  det  frem,  til  det  lysnede 
fra  den  modsatte  Side.  Da  de  udsendte  Patrouiller 
meldte,  at  intet  fjendtligt  var  at  øjne,  tog  Jeps 
Deling  Stilling  med  Ryggen  mod  Brynet  og  det 
flade  høstlige  Agerland  med  spredte  Bøndergaarde 
og  Smaapletter  af  Skov  udstrakt  foran  sig,  skraa- 
nende  langsomt  ned  imod  Grænsen,  hvis  Pæle 
var  synlige  i  Feltkikkerten  langt  ude  i  Horisonten. 

Her  gjordes  der  foreløbig  Rast.  Feltvagten  skulde 
skydes  saa  langt  frem,  at  Vedetterne  kunde  gaa 
lige  ned  til  Grænsen;  men  Løjtnant  Lepaque 
havde  Ordre  til  at  sondere  Terræ-net  omhyggeligt, 
før  han  valgte  den  endelige  Post. 

Det  var  langt  over  Middag.  Vejret  var  stille  og 
koldt.  Efter  Maden  fulgte  der  en  halv  Times  Hvil; 
saa  sendtes  der  Patrouiller  ud  paa  ti  Mand  hver 
til  Afsøgning  af  Terrænet. 

Jep  kom  ud  med  Korporalen.  De  gik  et  Stykke 
ad  Chausséen,  spredte  sig  saa  og  afsøgte  Gaar- 
dene  for  at  spørge  om  fjendtlige  Recognosceringer. 

De  gik  med  alle  Sanser  spændte,  vogtende  paa 
hver  en  Gruppe  Træer,  spejdende  mod  hver  en 
Grøft  og  hvert  et  Hegn,  skønt  hele  Egnen  i  den 
tidlige  Morgen  havde  været  gennemsøgt  af  de 
lette  Husarer,  som  nu  var  trukket  bort  til  Tjene- 
ste vest  paa.  De  var  grebne  af  den  forunderlige 
Følelse,  at  det  hele  pludselig  var  bleven  levende 
Virkelighed.    Det  viste  et  helt  andet  Ansigt,  end 

Jep  havde  forestillet  sig,  paa  en  Gang  et  mere 
dagligdags  og  et  mere  truende.  Spændingen  blev 
til  Utaalmodighed;  han  ønskede,  at  det  bare  maatte 
gaa  løs,  men  greb  sig  i  det;  det  var  dog  alt  for 
sørgeligt,  om  han  skulde  dø  for  et  lumpent  Bag- 
hold, før  han  havde  faaet  Lejlighed  til  at  gøre 
virkelig  Nytte. 

Han  snublede  over  en  Rod;  det  er  fordi  jeg 
gaar  og  spekulerer,  tænkte  han;  Opmærksomhe- 
den maa  anspændes  til  det  yderste.  Ikke  blot 
skulde  han  være  vagtsom  paa  Omgivelserne  i 
størst  mulig  Afstand,  men  samtidig  maatte  han 
passe,  hvor  han  satte  Foden;  snart  gik  de  paa 
tværs  gennem  en  Roemark,  hvor  Knoldene,  dæk- 
kede af  den  halvvisne  Top,  ragede  op  over  den 
fugtige  Jord  og  søgte  at  spænde  Ben  for  ham; 
snart  var  det  en  nylig  pløjet  Mark  med  dens 
lange  bløde  blankbrune  Skaar,  hvor  der  sad  fuldt 
af  Krager,  store  og  velnærede  af  den  frodige  Som- 
mer; snart  maatte  de  springe  over  en  Grøft. 

Da  de  havde  marcheret  en  Times  Tid  uden  at 
møde  noget  mistænkeligt,  forekom  det  Jep  med 
et,  at  de  gik  her  med  Geværet  rede  i  den  dybe- 
ste Fred;  et  Par  Køer,  som  stod  ude  med  Sejl- 
dugsdækken  over  sig,  stirrede  forbavset  paa  dem; 
han  følte  sig  som  Operettesoldat  og  syntes,  at 
Karlene,  der  røg  deres  Fyraftenspibe  udenfor  La- 
deporten, trak  paa  Smilebaandet  ad  dem. 

Korporalen  havde  vist  faaet  den  samme  For- 

nemmelse;  for  pludselig  kommanderede  han  til- 
bage til  Landevejen  og  marcherede  rask  ned  mod 
en  lille  Landsby,  som  laa  i  en  Sænkning,  med 
røde  Længer  under  forblæste  Trækroner.  Røgen 
fra  Arnestederne,  hvor  der  kogtes  til  Aften,  hvirv- 
ledes fredeligt  op  fra  Skorstenene  over  de  mørke 
Skraatage. 

—  Er  det  Langholt?  —  spurgte  Korporalen  en 
Karl,  der  red  et  Par  Heste  hjem. 

—  Javel  —  svarede  han  og  rettede  sig  militært; 
man  kunde  se,  han  havde  ligget  i  Tjenesten. 

Langholt  — Jep  stirrede  med  levende  Interesse 
paa  den  fredelige  By  —  det  var  som  en  Hilsen 
fra  Grete.  Hans  Øjne  ledte  efter  Birkelunden;  det 
maatte  være  den  Gruppe  Træer,  hvis  gulblege 
Toppe  ragede  op  bag  Byen  et  Stykke  længere 
mod  Nord. 

Da  Korporalen  havde  talt  med  Landfogden, 
som  ejede  Byens  største  Gaard  lige  ved  Bykæret, 
vendte  de  om  og  var  tilbage  ved  Delingen  lidt 
efter  Solnedgang. 

Jep  var  dødtræt;  han  lagde  sig  i  det  visne  Løv, 
som  Folkene  havde  slæbt  sammen  paa  begge  Si- 
der af  Vejen  langs  Stengærdet,  der  hegnede  Sko- 
ven. Medens  han  laa  der,  kom  dér  en  Ordonnans 
ridende. 

Jep  saa,  at  han  afleverede  sin  Ordre  til  Løjt- 
nanten, som  havde  rejst  sig  og  var  gaaet  ham  i 
Møde.  Løjtnanten  kvitterede  og  gav  sig  til  at  læse, 

da  Ordonnansen  leverede  ham  endnu  et  Papir 
og  sagde  nogle  Ord.  Løjtnanten  drejede  det  i 
Haanden  —  det  var  et  Brev  i  en  stor  gul  Kon- 
volut —  saa  sig  søgende  om  mellem  de  hvilende 
Soldater  og  raabte:  —  „Femogfyrre  frem!" 

—  Femogfyrre  her!  —  raabte  Jep,  for  op  og 
skyndte  sig  hen. 

Havde  Løjtnanten  maaske  paa  egen  Haand  ud- 
virket, at  han  kom  paa  Skolen!  —  Havde  han 
mon  glemt,  at  Jep  skulde  meddele  ham  sin  Be- 
stemmelse? Jep  havde  ikke  truifet  den  endnu; 
men  hvis  der  allerede  var  kommet  Svar,  saa  var 
hans  Skæbne  jo  afgjort  og  han  slap  for  det  van- 
skelige Valg. 

—  Det  er  et  Brev  til  Dem!  —  sagde  Løjtnan- 
ten og  rakte  Jep  det. 

—  Det  er  fra  Skifteforvaltningen  —  føjede  han 
til  og  viste  ham  det  blaa  Embedssegl  —  og  der 
er  Ordre  fra  Forpostkommandoen,  at  De  skal 
melde  Dem  i  Morgen  Formiddag  Klokken  Ti  ved 
Hovedkvarteret  i  Bergwall. 

Korporalen  og  Kammeraterne,  som  havde  hørt 
Samtalen,  saa  forbavset  efter  Jep,  idet  han  gik 
tilbage  til  sin  Plads. 

—  Det  var  Satan  —  sagde  Slagteren,  impone- 
ret mod  sin  Villie  —  er  Deres  Excellence  blevet 
Krigsminister,  siden  De  faar  Posten  ud  med  Or- 
donnans? 

Det  var  en  tjenstlig  Meddelelse  fra  Overskifte- 

forvalteren,  at  Chefen  for  Apellationsrettens  Ju- 
stitskontor Frits  Fejr  var  afgaaet  ved  Døden  og  i 
Henhold  til  notarielt  bekræftet  Testamente  havde 
indsat  cand.  jur.  Jep  Fejr,  frivillig  i  andet  Regi- 
ments tredie  Kompagni,  til  Universalarving,  For- 
muen var  i  Testamentet  opgivet  til  180.000  Gyl- 
den i  Effekter  og  Grundværdi;  til  Executor  var 
udnævnt  hans  Excellence  Konseilspræsident  og 
Justitsminister  Grube. 

Jep  tænkte  paa  sit  sidste  Møde  med  Onkel 
Frits,  paa  hans  frygtsomme,  næsten  undseelige  „Gaa 
saa,  lille  Jep,  og  Vorherre  være  med  dig";  han 
syntes  et  Øjeblik,  at  han  var  medskyldig,  baade 
i  at  den  gamle  Mands  Tilværelse  havde  været 
saa  glædeløs,  og  hans  Død  saa  ensom.  Jeg  har 
ikke  fortjent  det,  tænkte  han,  jeg  har  ikke  lønnet 
hans  Omsorg  med  den  rette  Kærlighed;  og  nu 
skænker  han  mig  hele  sin  Formue!  —  Jeg  har 
ikke  fortjent  det.  —  Han  søgte  at  forestille  sig, 
hvad  det  i  Virkeligheden  betød,  at  han  pludselig 
var  bleven  Ejer  af  180.000  Gylden.  Hvad  vilde 
Grete  sige?  I  samme  Øjeblik  gik  det  igennem 
ham:  Hvis  ikke  Krigen  var,  saa  kunde  vi  jo  gifte 
os  nu;  og  hans  Fantasi  begyndte  at  arbejde.  Sam- 
men med  hende  kunde  han  virke  for  sine  Ideer 
uden  at  tænke  paa  Kampen  for  Brødet. 

Jep  laa  vaagen  til  langt  ud  paa  Natten,  i  Kamp 
med  sig  selv. 

Var  det  ikke  meningsløst,  at  han,  der  nu  var 

en  rig  Mand,  gik  her  som  almindelig  Rekrut? 
Gjorde  hans  Formue  ham  ikke  skikket  til  en 
større  Gerning  end  at  bruges  til  Kanonføde  som 
en  mellem  Titusender?  Men  i  det  samme  lød  det 
med  hans  egne  Ord:  et  Liv  er  kun  et  Liv,  det 
er  lige  dyrt  for  alle.  Endnu  igaar  havde  han  følt 
det  saa  levende,  at  hans  Plads  var  her  —  og  nu, 
han  havde  faaet  Penge,  syntes  det  ham  ringe.  Saa 
var  det  jo  bleven  til  et  Regnestykke  ogsaa  for 
ham.  Dybt  beskæmmet  søgte  han  tilbage  i  sig  selv; 
men  det,  der  var  sket,  spærrede  ham  Vejen;  og 
næppe  var  han  falden  dl  Ro  i  Erindringen  om 
Indskydelsen,  før  Tvivlen  rejste  sig  igen  med  nye 
Synspunkter  og  nye  Spørgsmaal.  Om  han  nu  faldt, 
hvad  blev  der  saa  af  Formuen?  Vilde  den  være 
til  samme  Nytte  for  Landet,  naar  den  kom  paa 
andre  Hænder?  —  Nej,  det  var  til  mere  Gavn, 
at  han  bevarede  sit  Liv;  om  han  letsindig  satte 
det  paa  Spil,  vilde  det  betyde  et  uforsvarligt  Spild 
af  Kraft  og  Værdi?  Næppe  havde  han  tænkt  det, 
før  han  huskede,  at  det  netop  var  de  Ord,  som 
Onkel  Frits  havde  sagt  til  ham  —  som  han  den- 
gang havde  været  saa  forarget  over  —  det  var 
Henriks  Anskuelse,  som  han  saa  hidsig  havde 
fordømt.  Oprørt  forbandede  han  den  Formue,  der 
saaledes  splittede  hans  Sind;  men  midt  i  Vreden 
lød  det  i  ham:  det  er  jo  slet  ikke  Pengene,  — 
det  er  Længselen  efter  Grete,  som  røver  din 
Hjertefred;  det  er  Angsten  for  at  dø,  før  hun  er 

bleven  din;  det  er  Fristelsen  til  at  leve  med  hende^ 
nu  da  Pengene  sætter  Jer  i  Stand  til  at  gifte  Jer, 
—  „jeg  betragter  mig  som  Deres  Brud"  —  det 
er  det,  som  har  betaget  dig  —  det  er  Kærlighe- 
den til  Grete,  som  fortrænger  Indvielsen  af  dit 
Sind.  Saa  er  du  jo  ikke  bedre  end  Henrik,  der 
sagde,  at  han  ikke  havde  Lov  dertil,  fordi  han 
var  forlovet. 

Udmattet  af  Kampen  gled  han  over  i  Søvn.  Da 
Reveillen  vækkede  ham,  var  han  tung  i  Hovedet, 
og  Lemmerne  smertede.  Han  tumlede  op,  tæn- 
derklaprende af  Kulde  —  det  var  den  første 
egentlige  Nattefrost.  Han  saa  sig  om  mellem  Kam- 
meraterne; de  var  tavse  og  skuttede  sig  som  han. 

Løjtnanten  kom  slentrende,  hyllet  i  sin  Kappe; 
Jep  mindedes  Oberstens  bitre  Ord  om  Landda- 
gen, der  ikke  havde  Raad,  og  i  samme  Øjeblik 
sagde  Lepaque,  som  havde  han  gættet  Jeps  Tanke: 

—  Hvad  Folk  —  hvis  de  Herrer  af  Landda- 
gen havde  haft  Vagten  i  Nat  —  mon  de  saa  ikke 
havde  faaet  Raad  til  de  200.000? 

—  Jo!  —  lød  det  med  djærv  Tilslutning,  og 
der  faldt  varme  Ord  i  Tilgift,  som  den  lille  Løjt- 
nant fandt  det  klogest  at  overhøre.  Han  vendte 
sig,  fik  Øje  paa  Jep  og  gik  hen  til  ham. 

—  Husk,  De  skal  møde  i  Bergwall  Klokken  Ti. 

—  Javel! 

—  Det  var  vel  ingen  onde  Tidender?  —  spurgte 
han  venligt. 


152 


—  Min  Onkel  er  død. 

Jep  stod  med  det  aabne  Brev  i  Haanden;  han 
vilde  gerne,  at  Løjtnanten  skulde  læse,  men  turde 
som  menig  ikke  byde  ham  det.  Løjtnanten  saa 
det,  rakte  efter  det  og  læste: 

—  Ministeren  er  i  Bergwall  —  sagde  han,  idet 
han  gav  Brevet  tilbage  —  han  kom  sammen  med 
Kongen;  saa  er  det  nok  ham,  der  har  Bud  efter 
Dem.  —  Det  er  en  fin  Executor,  De  har;  er  han 
af  Familien? 

—  Nej,  de  har  studeret  sammen,  min  Onkel 
og  han. 

—  Saa  tager  De  vel  paa  Løjtnantsskolen? 

Jep  vidste  ikke,  hvad  han  skulde  svare.  Kam- 
pen fra  i  Nat  blussede  op  paa  ny  i  hans  Sind 
og  fortrak  hans  Ansigt  i  Smerte.  Løjtnanten  saa 
uforstaaende  paa  ham. 

—  Det  er  nok  det,  han  vil  Dem  —  Excellen- 
sen!  —  sagde  han  og  gik. 

Jep  kunde  ikke  kende  Byen  igen,  som  han  var 
marcheret  igennem  om  Natten.  Da  var  den  som 
uddød;  nu  genlød  den  af  Hesteklapren  over  den 
toppede  Stenbro,  —  af  raslende  Vognrummel,  naar 
en  af  de  store  Ammunitions-  eller  Transportauto- 
mobiler for  igennem  Byen  paa  Vej  ud  til  Lejren. 
Overalt  var  der  Soldater,  Officerer  og  menige  af 
alle  Vaabenarter.  Et  Kompagni  rykkede  ud,  et 
andet  vendte  tilbage  fra  Morgenmanøvre  paa  By- 

ens  gamle  Blegdam  og  Reberbane.  Smaa  Flag 
hang  ud  af  Vinduerne,  og  Byens  Borgere  stod 
udenfor  Butikken  og  drøftede  Nyt. 

Inde  bag  en  Række  gamle  Allétræer  fik  Jep 
Øje  paa  et  hvidt  Hus  med  høje  tætsiddende  Vin- 
duer; han  genkendte  „Fogedhuset",  hvor  Kongen 
skulde  bo.  Det  var  Kongeflaget,  som  lyste  mellem 
de  gulnede  Trækroner;  og  der,  frem  og  tilbage 
foran  Stentrappen,  gik  to  Skildvagter  af  Honnør- 
garden. 

Saa  vidste  han,  hvor  han  var.  Han  naaede 
Torvet,  hvor  der  laa  fuldt  af  Soldater  langs  Kirke- 
gitret;  paa  den  modsatte  Side  genkendte  han  det 
gamle  Bindingsværkshus,  som  den  kommande- 
rende beboede. 

Gaden  snævrede  sig  ind  paa  den  anden  Side 
Torvet;  han  kom  forbi  Hotellet  med  det  store 
gyldne  „Hotel  Bergwall"  over  Porten;  der 
stod  et  Par  Officerer  af  Generalstaben  og  talte 
sammen  paa  Fortovet;  de  vendte  sig  og  gjorde 
stram  Honnør  for  en  gammel  hvidhaaret  og  stiv- 
benet General,  som  kom  forsigtig  ned  ad  Sten- 
trappen og  steg  til  Hest,  ført  af  en  yngre  Herre 
i  Diplomatfrakke  uden  Hat.  Skulde  det  være  hen 
Konseilspræsidenten  boede?  —  den  civile  lignede 
ganske  en  ministeriel  Sekretær. 

Jep  gik  videre  og  naaede  Kommuneskolen  med 
Hovedkvarteret,  just  da  Klokken  slog  Ti  fra  et 
af  Kirkens  fire  Spidstaarne. 

Han  meldte  sig  i  Forstuen.  Den  vagthavende 
Sergent  sendte  Bud  ind  i  Adjudantværelset.  Et 
Øjeblik  efter  kom  en  ung  Løjtnant  ud,  mønstrede 
Jep  med  to  store  nysgerrige  Drengeøjne,  kaldte 
paa  en  Ordonnans  og  gav  ham  Ordre  om  at  af- 
levere Jep  paa  Hotellet  til  Konseilspræsidentens 
Sekretær. 

Faa  Minutter  efter  blev  Jep  modtagen  med  fore- 
kommende Høflighed  af  den  yngre  civile  Herre, 
som  han  havde  set  følge  Generalen  ned  ad 
Trappen. 

Han  maatte  vente  nogle  Minutter  i  et  højt  gam- 
meldags Skabeværelse,  der  var  omdannet  til  For- 
stue. Saa  viste  Sekretæren  sig  i  Døren  og  vinkede 
ham  ind. 

Ministeren  kom  ham  i  Møde  med  et  venlig 
vemodigt  Smil  i  sit  smukke  glatragede  Politiker- 
ansigt.  Jep  kendte  det  fra  Billeder  i  Pressen  og 
undrede  sig  over  de  mærkværdig  ungdommelige 
Øjne.  Det  mørke  Haar  var  tæt,  næppe  graanet, 
og  stod  i  en  kruset  Kam  over  den  firskaarne 
hvide  Pande. 

Ministeren  rakte  ham  Haanden  og  holdt  Hove- 
det velvillig  mønstrende  tilbage. 

—  Saaledes  ser  De  altsaa  ud!  —  Fejr  har  ofte 
talt  om  Dem;  Deres  Fremtid  laa  ham  paa  Sinde 
til  det  sidste;  ja  det  vil  De  jo  have  erfaret  af 
Skifteforvaltningens  Skrivelse. 

Ministeren  drog  ham  med  sig  hen  til  et  stort 

Skrivebord  midt  i  Stuen.  Han  satte  sig  og  pegede 
paa  en  Stol  ligeoverfor. 

Jep  var  saa  vant  til  den  militære  Subordina- 
tion, at  han  blev  staaende  med  samlede  Hæle. 

—  Sæt  Dem!  —  Ministeren  smilede  —  det  er 
ikke  Nummer  Femogfyrre,  jeg  har  haft  Bud  efter; 
det  er  Universalarvingen  efter  min  gamle  Ven. 
Jeg  er  jo  Deres  Executor. 

Jep  satte  sig. 

—  Først  maa  jeg  forsikre  Dem  om  min  Del- 
tagelse i  det  Tab,  De  har  lidt!  —  Ministeren  bøjede 
Hovedet  frem;  de  spillende  Øjne  blev  pludselig 
dybe  og  alvorlige  —  mit  Tab  er  stort;  Deres 
Onkel  og  jeg  har  kendt  hinanden  fra  ganske  unge; 
jeg  satte  overordentlig  Pris  paa  hans  noble  Ka- 
rakter; under  en  nøgtern  og  behersket  Overflade 
skjulte  han  et  Hjertelag  saa  varmt  og  trofast  som 
faa. 

Han  for  sig  med  Haanden  over  Ansigtet  og 
fortsatte : 

—  Jeg  kan  tænke,  at  De  længes  efter  at  høre, 
hvorledes  han  døde.  —  Han  har  jo  været  svag 
længe;  da  jeg  talte  med  ham  i  Sommer,  straks 
efter  Baderejsen,  anede  det  mig,  at  han  ikke  havde 
langt  igen.  Jeg  tror  heller  ikke,  at  han  selv  gjorde 
sig  synderlige  Forhaabninger;  men  det  var  ikke 
til  at  mærke  paa  ham,  han  var  rolig  og  fattet 
som  altid.  For  en  Uges  Tid  siden  læste  jeg  i  Avi- 
sen, at  han  var  syg,  og  samme  Dag  fik  jeg  Brev 

om  at  komme  til  ham  i  hans  Hjem.  Lægen  havde 
paa  hans  indstændige  Anmodning  sagt  ham  Sand- 
heden; han  var  forberedt  paa  Døden.  Testamentet 
havde  han  allerede  affattet  og  bad  mig  om  at 
være  Executor.  Han  omtalte  Dem  i  de  venligste 
Udtryk;  og  jeg  lovede  at  staa  Dem  bi  med  Raad 
og  Daad,  om  det  gjordes  fornødent.  —  Jeg  havde 
det  Indtryk,  at  det  ikke  var  med  hans  gode  Vilje, 
De  meldte  Dem  som  frivillig. 

Ministeren  gjorde  en  Pavse  og  saa  spørgende 
paa  Jep. 

—  Nej,  Onkel  Frits  syntes  ikke  om  det? 

—  Hvorfor? 

—  Han  mente,  at  jeg,  som  ikke  var  vant  til 
legemligt  Arbejde,  kunde  gøre  større  Nytte  ved  at 
blive  hjemme. 

Ministeren  svarede  ikke;  han  vedblev  at  se  paa 
Jep;  en  Antydning  af  Smil  blinkede  i  hans  Øje- 
krog, men  det  forsvandt  straks. 

—  Nogle  Dage  efter  —  fortsatte  han  —  fik  jeg 
Bud  i  Ministeriet  om,  at  han  var  død,  stille  og 
rolig,  uden  Lidelser  og  ved  fuld  Bevidsthed. 

Jep  saa  ned  for  at  skjule  Taarerne,  som  vilde  frem. 

—  Jeg  lod  Skifteforvaltningen  underrette  og  tog 
straks  til  hans  Hjem.  Paa  hans  Skrivebord  fandt 
jeg  et  forseglet  Brev  til  Dem  tilligemed  en  An- 
modning om  at  besørge  det  i  Deres  Hænder.  Jeg 
stod  just  i  Begreb  med  at  følge  Kongen  til  Lejren 
og  foretrak  derfor  at  overrække  Dem  det  selv. 

Ministeren  tog  et  Brev  ud  af  sin  Brevtaske  og 
rakte  det  til  Jep,  som  i  dyb  Bevægelse  genkendte 
den  store  kantede  Skrift  og  efter  at  have  vendt 
det  et  Par  Gange  gjorde  Mine  til  at  stikke  det  i 
Lommen. 

—  Læs  det  med  det  samme!  —  sagde  Mini- 
steren —  maaske  er  der  et  eller  andet,  som  De 
kunde  ønske  at  raadføre  Dem  med  mig  om.  De 
maa  betragte  mig  ikke  blot  som  Fuldbyrder  af 
Deres  Onkels  sidste  Vilje,  men  ogsaa  som  Deres 
faderlige  Ven. 

Jep  bukkede  til  Tak;  han  var  for  bevæget  til 
at  tale.  Saa  brød  han  Konvolutten  og  læste. 

Kære  Jep! 
Naar  du  læser  dette,  er  jeg  ikke  mere  i  Live; 
alt,  hvad  mit  var,  er  nu  blevet  dit.  Men  idet  jeg 
efterlader  dig  min  Formue,  skal  du  vide,  at  den 
er  Frugten  af  mit  Liv  og  min  Virksomhed,  jeg 
begyndte  med  tomme  Hænder.  Sidst  jeg  saa  dig, 
fortalte  jeg  dig  om  en  Ungdomsven  af  mig,  som 
var  bestemt  af  Forsynet  til  at  naa  vidt  i  Verden 
og  som  forspildte  det  i  Kraft  af  sin  Naturs  Hang 
til  det  overspændte,  det  ekstreme.  Han,  som  kunde 
have  favnet  videre  end  nogen  af  os  andre,  han 
udsatte  letsindigt  sit  Liv,  blev  dræbt  og  efterlod 
sig  Enke  i  vanskelige  Kaar,  med  et  endnu  ufødt 
Barn.  Du  mindede  mig  om  Helten  fra  Langholt, 
som   han   blev  kaldt,  da  du  stod  hos  mig  sidst. 

Der  var  den  samme  Ild  i  dine  Øjne,  som  der 
var  i  hans,  —  og  fordi  du  ligner  ham,  som  ogsaa 
din  Fader  lignede  ham  i  Sindet  og  fik  en  lignende 
Død,  er  jeg  bekymret  for  din  Skæbne.  Saa  vil 
jeg  da  nu,  idet  jeg  betror  mit  Livs  Resultat,  skabt 
i  Kamp  med  mangehaande  praktiske  Krav,  i  dine 
Hænder,  fra  den  anden  Side  Graven  bede  dig 
betænke  endnu  en  Gang,  hvem  der  tjener  sit  Land 
bedst:  den  der  lader  sig  dræbe  paa  en  Idé  — 
eller  den,  der  bliver  hjemme  og  tager  den  Ger- 
ning op,  hvortil  han  er  skikket  ved  Anlæg  og 
kaldet  ved  Uddannelse.  Det  er  mit  Haab,  at  nu 
du  har  faaet  Midler  til  at  skabe  Nytte  og  Lykke 
ikke  alene  ved  dit  Arbejde,  vil  du  erkende,  at  det 
er  en  Synd  imod  Menneskeheden  at  øde  Livets 
frugtbringende  Kræfter  paa  ideale  Krav,  som 
sprænger  det,  —  at  Døden,  selv  en  Heltedød, 
ikke  er  i  Stand  til  at  opveje  Livets  Velsignelser. 
Lev  vel,  lille  Jep! 

Din  Onkel  og  Ven. 

Jep  blev  siddende  med  Brevet  i  Haanden  og 
stirrede  ned  for  sig,  greben  af  en  forunderlig  Fø- 
lelse af  at  være  i  en  usynlig  Magts  Haand.  Han 
saa  ham  for  sig  højt  til  Hest  med  de  luende  Øjne 
og  den  dinglende  Arm  —  Gretes  Fader.  Var  hans 
Aand  tilstede  imellem  dem  den  Dag  da  han  sad 
hos  Onkel  Frits  og  sagde  Ord,  som  han  selv  for- 
bavsedes  over,    fordi   han   ikke   vidste,   hvor  de 

kom  fra?  —  Var  det  Helten  fra  Langholt,  der 
søgte  Vej  for  sin  Vilje  gennem  mig?  —  Han  saa 
paa  Signetringen  og  drejede   den  om  sin   Finger 

—  Var  Gretes  Bøn  opfyldt,  før  hun  bad  den?  — 
Var  det  hendes  Fader,  som  havde  givet  ham 
Indskydelsen  hin  Dag  i  Skoven?  —  Pludselig 
mindedes  han  sin  Drøm  fra  igaar  —  at  han  stod 
bag  Kanonen,  og  Stemmen  hviskede:  ,Ja  kan  du 
ofre  alt?"  —  Han  havde  ikke  vidst  af  den,  da 
han  vaagnede;  men  nu  stod  den  levende  for 
ham,  og  han  saa.  at  det  var  den  samme  forunder- 
lig stærke  Drøm,  som  han  forgæves  anstrængte 
sig  for  at  faa  fat  paa  hin  Morgen,  da  han  første 
Gang  hørte  Funks  Navn  nævne  —  af  Bonde- 
manden, der  havde  været  Vidne  til  hans  Død. 

Jep  rettede  sig  op,  frigjort  og  stærk.  Tvivlen 
fra  hin  Nat,  nu  var  den  forsvunden  —  Kampen, 
nu  var  den  vunden;  Onkel  Frits  havde  givet  ham 
Løsningen  selv.  Ja,  det  var  sandt,  evindelig  sandt 

—  et  Liv  er  kun  et  Liv  og  Personligheden  ikke 
noget  Regnestykke.  Funk  havde  haft  Ret,  som 
Hegnsmanden  havde  Ret.  Nu,  hinsides  Graven, 
som  han  skrev,  —  nu  saa  han  det  vist  selv,  Onkel 
Frits,  og  ønskede  maaske,  at  han  ikke  havde 
skrevet,  som  han  skrev.  Ja,  et  Liv  er  kun  et  Liv 

—  men  den,  som  har  mere,  han  giver  ogsaa 
dette  —  foruden.  Den,  der  har  en  Formue,  han 
bør  give  den  med  —  saa  behøver  han  ikke  at 
frygte,  at  den  skal  komme  paa  Hænder,  der  ikke 

vil  forstaa  at  benytte  den  paa  den  rette  Vis.  — 

—  Ja,  kan  du  ofre  alt?"  —  Det  var  Drømmens 
Spørgsmaal  —  han  forstod  det  nu.  Længslen  efter 
Grete,  den  skulde  han  ofre  —  som  hun  gav  ham 
sin  Kærlighed  at  have  hos  sig,  om  hans  Livs 
sidste  Time  skulde  komme.  Og  Formuen  —  nu 
saa  han,  hvorfor  han  havde  faaet  den  —  for  at 
give  den  med,  foruden  Livet.  Saaledes  havde 
han  sejret  tilsidst  fra  sit  Rige  —  Helten  fra  Lang- 
holt. Var  det  af  Omsorg  for  Vennens  Sjæl,  for 
dens  Velfærd  i  den  evindelige  Virkelighed,  hvor 
den  nu  hørte  hjemme,  at  den  døde  havde  styret 
det  saa,  at  Vennen  dog  —  med  sit  Livs  Resultat 

—  kom  til  at  tjene  den  samme  Sag,  som  han 
dengang  svigtede? 

—  Nu  var  det  vel  bedst,  at  De  søgte  Permis- 
sion —  lød  Ministerens  Stemme  i  Jeps  Øre,  som 
kom  det  langt  borte  fra  —  det  sker  lettest  ved, 
at  De  søger  til  Løjtnantsskolen;  saa  kommer  De 
tilbage  til  Hovedstaden;  og  fra  Skolen  kan  vi  saa 
altid  finde  en  Udgang  for  Dem,  naar  De  har  lagt 
en  endelig  Plan  for  Deres  Liv. 

Jep  svarede  ikke;  han  hørte  kun  halvt.  Mini- 
steren misforstod  hans  Bevægelse  og  Lyset  i  hans 
Øjne.  Han  troede,  det  var  Udslag  af  Grebet- 
hed. Hvad  stod  der  mon  i  Brevet,  som  havde 
betaget  ham  saa  dybt?  —  Han  tøvede  for  at 
give  Jep  Tid  til  at  fatte  sig;  men  da  Jep  blev 
siddende  ubevægelig  med  Brevet  i  sin  Haand  og 

stirrede  aandsfraværende  paa  ham,  følte  han  sig 
ubehagelig  berørt  og  gik  over  til  det  praktiske  for 
at  faa  en  Ende  paa  den  lange  Audiens. 

—  Er  der  nogen  øjeblikkelig  Disposition,  De 
ønsker  truffen,  saa  sig  det  kun,  at  jeg  kan  fore- 
tage det  fornødne.  —  Er  der  nogen  Gæld,  De 
vil  have  dækket,  saa  behøver  De  bare  at  anvise 
paa  Boet. 

Jep  saa  op;  hans  Blik  var  nu  helt  vaagent. 

—  Ja  —  sagde  han  —  jeg  har  allerede  dispo- 
neret over  Formuen. 

Ministeren  saa  forbløffet  paa  ham  og  ventede 
paa  mere. 

—  Jeg  ønsker,  at  der  for  Onkel  Frits's  Formue 
skal  anskaffes  de  Telte  og  Barakker  til  Mand- 
skabet, som  Landdagen  har  nægtet  at  bevilge.  Det 
var  jo  tohundrede  Tusende  Gylden,  der  blev  for- 
langt; saa  det  vil  omtrent  passe. 

Ministeren  stirrede  paa  ham  i  den  højeste  For- 
bavselse. 

—  De  vil  skænke  hele  Deres  Arv  — ? 

-Ja. 

Ministeren  fattede  sig;  han  bøjede  sig  frem  og 
lagde  sin  Haand  paa  Jeps  Skulder. 

—  Det  er  smukt,  det  er  overordentligt  — 
sagde  han  venligt  overbærende  —  men  det  vil 
De  senere  fortryde.  Skønt  min  Stilling  som  Mini- 
ster tilsiger  mig  at  modtage  ethvert  frivilligt  Offer 
til  Forsvaret  med  den  mest  uskrømtede  Tak,  saa 

anser  jeg  det  dog  for  min  Pligt  som  faderlig  Ven 
at  fraraade  Dem  et  saadant  Skridt.   De  ved  sik- 
kert, at  Deres  Onkel  vilde  — 
Jep  smilede. 

—  Jeg  ved  det  —  sagde  han  —  men  naar  For- 
muen er  min,  saa  har  jeg  Ansvaret  for  dens  An- 
vendelse. 

—  Er  De  fuldmyndig? 

-Ja. 

Ministeren  rejste  sig  og  gik  op  og  ned  ad  Gul- 
vet. Saa  vendte  han  sig  brat  om  imod  Jep;  med 
Ansigtet  lysende  af  Velvilje,  med  al  den  Evne  til 
betagende  Overtalelse,  hvoraf  han  som  Politiker 
var  berømt,  sagde  han: 

—  Min  kære  unge  Ven,  jeg  kan  ikke  sige  Dem, 
hvor  jeg  beundrer  Deres  enestaaende  Offervilje. 
En  ung  Mand  med  et  saadant  Sindelag  fortjener 
at  naa  højt  op  i  Samfundet;  men  Tidspunktet  er 
ikke  nu  til  at  drøfte  denne  Sag.  Lad  os  tales 
ved,  naar  Boet  er  udleveret  og  De  har  faaet  Tid 
til  længere  og  grundigere  Overvejelser. 

—  Deres  Excellence  —  sagde  Jep  og  gik  Mini- 
steren et  Par  Skridt  i  Møde  —  jeg  ved  bedst 
selv,  at  det  ikke  kan  opsættes;  det  er  allerede 
Nattefrost,  hvorledes  skal  det  gaa  til  Vinter?  — 
Spørgsmaalet  er  kun,  om  det  er  tidsnok  endnu. 

—  Nuvel  —  Udtrykket  i  Ministerens  Ansigt 
skiftede  om  fra  smilende  Velvilje  til  rolig  Myn- 
dighed  —   som    Konseilspræsident   kan   jeg,   det 

gentager  jeg,  kun  med  Tak  modtage  Deres  Til- 
bud. —  Jeg  skal  endnu  i  Dag  omtale  det  for 
Majestæten  som  et  Vidnesbyrd  om  den  fortræffe- 
lige Aand,  der  besjæler  Hæren.  Men  som  Execu- 
tor  kan  jeg  ikke  —  før  Boet  er  udleveret  — 
forsvare  at  disponere  over  mere  end  en  Tre- 
diedel. 

Han  lagde  Haanden  fortrolig  paa  Jeps  Skulder, 
saa  ham  ind  i  Øjnene  med  sit  stærke  ungdomme- 
lige Blik  og  sagde: 

—  Kære  Fejr,  lad  det  blive  ved  en  Trediedel, 
naar  De  endelig  vil  bevise  Deres  Offersind;  det 
er  allerede  en  meget  betydelig  Gave. 

„En  Trediedel"  —  det  Ord  kaldte  Onkel  Frits 
lyslevende  frem  for  Jep  —  det  var  Regnestykket 
igen;  hans  Læber  trak  sig  sammen  til  et  halvt 
bittert,  halvt  vemodigt  Smil. 

—  Det  er  ikke  Forfængelighed,  som  leder  mig 
—  sagde  han  —  jeg  ønsker,  at  Pengene  skal 
bruges  til  Telte  og  Barakker,  da  jeg  ikke  kan 
tænke  mig,  at  de  kan  finde  nogen  bedre  Anven- 
delse. 

Ministeren  saa  længe  paa  ham.  Saa  tog  han 
Jeps  Haand  og  sagde: 

—  Naar  det  er  Deres  udtrykkelige  Vilje,  har 
jeg  ingen  Midler  til  at  hindre  Dem.  Jeg  skal 
underrette  Generalkommandoen  om  Deres  Gave; 
den  vil  selvfølgelig  blive  modtaget.  I  Embeds 
Medfør  takker  jeg  Dem  paa  Fædrelandets  Vegne, 

men  som  Menneske  og  Ven  vilde  jeg  beundre 
Dem  endnu  mere,  om  jeg  var  sikker  paa,  at 
Deres  Disposition  ikke  skyldtes  en  vis  Letsindig- 
hed i  Karakteren,  som  vilde  have  vakt  alvorlig 
Betænkelighed  hos  Deres  afdøde  Onkel. 


DA  Jep  efter  Middag  kom  tilbage,  var  Delingen 
rykket  frem  til  Langholt  og  Feltvagten  sat 
i  Landfogdens  Gaard. 

Jep  hørte  til  første  Afdeling,  der  skulde  ud  i 
Vedetkæden.  Der  var  ved  Middagstid  hørt  Kanon- 
skud i  Øst;  og  medens  de,  en  halv  Snes  Mand, 
marcherede  op  mod  Birkelunden,  gennem  hvilken 
Landevejen  førte  ud  til  Grænsen,  drøftede  de, 
hvor  Skydningen  vel  kunde  være,  og  naar  det 
mon  vilde  gaa  løs  ogsaa  for  dem.  Maaske  var  det 
bare,  mente  Korporalen,  Bergwalls  Kanoner,  som 
blev  blæst  af. 

Det  var  kort  før  Solnedgang.  Vejret  var  stille 
og  koldt;  en  stor  mørk  Sky  trak  fra  Nord  ind 
over  Himlen  og  stod  med  skarp  Rand  mod  Aften- 
lyset i  Vest. 

De  høje  gamle  Birke  rørte  ikke  et  Blad;  det 
var,  som  holdt  de  Vejret  og  lyttede  i  højtidelig 
Forventning  mod  noget,  der  modnedes  hist  oppe. 
Skovbunden  var  allerede  gul  af  fældet  Løv;  der 
var  saa  tyst  at  træde  under  de  sølvhvide  Stam- 
mer; de  nærmede  sig  hverandre  og  tætnede  Sko- 
ven,   alt   som  Jep   og   hans    Kammerater    skred 

frem;  midt  inde  flød  Kronerne  sammen,  dækkede 
for  Himlen  og  kastede  et  gustent  Skær  af  svun- 
den Sommer  over  Jorden. 

Den  mørke  Sky  bredte  sig  videre  og  videre 
over  den  vestlige  Himmel;  idet  Solen  gled  under, 
veg  Lysskæret  saa  pludselig  for  Skumringen,  at 
det  var,  som  gik  der  et  Suk  gennem  Skoven.  Et 
iskoldt  Pust  aandede  paa  deres  Pande  og  løsnede 
Blade,  der  svirrede  lydløst  og  langsomt  til  Jorden, 
som  om  Skoven  fældede  Taarer,  I  det  samme  be- 
gyndte den  mørke  Sky  at  tabe  sine  hvide  Fnug 
paa  deres  Vej;  det  sneede. 

Inde  til  venstre  for  den  smalle  Skovvej  veg 
Stammerne  tilbage  i  Rundkreds  om  en  Høj,  der 
var  gul  af  vissent  Løv;  paa  Toppen  knejste  en 
Kampesten  med  en  groft  tilhugget  Flade  ud  mod 
Vejen;  Jep  vidste  i  det  samme,  hvad  det  var.  Han 
standsede;  og  da  Korporalen  vendte  sig  spørgende 
efter  ham,  pegede  han  ind  og  sagde: 

—  Det  er  Gravhøjen  for  Fægtningen  ved  Lang- 
holt. 

De  standsede  et  Øjeblik  for  at  se,  hvad  der 
var  hugget  ind  i  Stenen;  det  var  en  lang  Række 
Navne;  øverst,  under  Datoen,  stod  Gretes  Fader 
nævnt. 

Jep  fortalte  om  deres  Skæbne,  og  tavse  mar- 
cherede de  videre  gennem  den  mørknende  Skov. 

Som  Jep  gik  der  mod  den  tyst  faldende  Sne, 
under  de  gule  Kroner,  der  tog  den  svage  Lyd  af 

deres  Fodtrin  op  til  sig  og  beholdt  den  som  et 
Minde,  forekom  det  ham  pludselig,  at  Skumringen 
var  fuld  af  aandeløst  Liv,  der  vogtede  paa  deres 
Fjed  og  søgte  at  komme  dem  nær;  det  var,  som 
om  nogle,  der  selv  kunde  se  og  høre,  kæmpede 
i  Smerte  for  at  blive  set  og  hørt. 

Jep  vendte  Hovedet  efter  Monumentet  og  søgte 
mod  den  Sjæl,  til  hvis  Varetægt  Grete  havde  be- 
troet ham.  Det  forekom  ham,  at  det  samme  Pust 
som  i  Drømmen  strøg  over  hans  Pande;  han  saa 
ham  levende  for  sig  —  ganske  nær  —  de  luende 
^jne,  den  dinglende  Arm  og  et  Smil  som  det  i 
Hegnsmandens  brustne  Blik.  En  Strøm  af  for- 
underlig Længsel  gik  igennem  ham,  og  det  var, 
som  blev  det  hvisket  i  hans  Øre:  „Det  er  den 
højeste  Lykke  at  dø  for  det,  man  elsker!"  Gretes 
Øjne  saa  paa  ham  —  hun  var  ham  ganske  nær 
—  og  han  forstod,  at  det  var  for  hende,  han  gik 
her  —  og  for  sin  Moder  —  og  for  alt  det,  som 
han  havde  haft  kær  i  sit  Liv.  Minder  fra  hans 
Barndom  dukkede  op  og  blandede  sig  med  Ind- 
tryk fra  Byen,  hvor  han  havde  hjemme,  og  alle 
Vegne  fra  hans  Land;  alt  kaldte  det  sig  med 
Navnet  Fædreland  —  og  altsamman  var  det  i 
Fare.  Det  er  det,  som  jeg  har  elsket,  de  vilde 
Heste  stormer  imod  —  tænkte  han  —  maa  jeg 
da  ikke  kaste  mig  imod  og  standse  dem?  Kam- 
meraterne, der  gik  dér  foran  som  dunkle  Skyg- 
ger gennem  Skoven  —  de  graa  Soldater  paa  Vejen 

hjem  ad  Chausséen  hin  Morgen,  den  trætte  Re- 
krut med  de  sprukne  Læber  og  det  hjælpeløse 
Blik  —  nu  forstod  han,  hvorfor  de  var  saa  smaa 
og  saa  dukkede;  deres  Fædre  havde  tabt  og  var 
dog  bleven  ved  at  leve.  Kun  de,  der  faldt,  fordi 
de  ikke  vilde  vige  —  som  Johan  den  Store  og 
som  Helten  fra  Langholt  —  kun  de  bevarede 
Sjælen  rank;  de  sejrede,  idet  de  døde.  Gaar  de 
usynlig  midt  iblandt  os?  —  tænkte  han  og  saa  sig 
om  mellem  Stammerne  —  Følger  de  os  paa  Vej 
og  beder,  at  vi  vil  sejre  som  de?  — Jep  gik  til  for 
at  naa  sine  dukkede  Kammerater  —  brændende 
af  Trang  til  at  aabenbare  dem  Trøsten:  Rankjer 
og  vær  muntre;  Sejren  i  Døden  kan  ingen  Fjende 
røve  Jer. 

Da  de  kom  ud  af  Lunden  og  Landet  laa  strakt 
foran  dem  under  den  mørke  Himmel,  med  den 
sidste  Skumring  i  Vest  kæmpende  mod  Lyset  fra 
den  blege  tynde  Maane  lavt  over  Skovens  Bryn, 
tænkte  han:  Hvor  det  er  skønt  og  hvor  jeg  el- 
sker det!  —  Hvor  Sneen  falder  tyst  og  blødt, 
tænkte  han.  Hvis  vi  køber  Livet  med  at  være 
slagne  og  dukke  os  paany,  saa  vil  Sneen  aldrig 
mere  falde  saa  lunt  og  blødt  som  nu  —  vi  vil 
ikke  kunne  se  den  i  Øjnene.  Aa,  hvorfor  har  vi 
ikke  vidst  det  før?  Hvorfor  valgte  vore  Fædre  at 
leve  Nederlaget  i  Steder  for  at  dø  den  lykkelige 
Død  for  det,  de  elskede?  Det  er  det,  som  har 
gjort  deres  Sønner  smaa  og  dukket  deres  Nakker; 

kun  de,  som   døde,  kom  derfra  med  hele  Sjæle. 
Vil  de  mon  hjælpe  os  nu? 


Jep  og  hans  Vagtfæller  blev  afløst  ved  Midnat; 
men  de  naaede  ikke  tilbage  til  Langholt,  før  Klok- 
ken var  over  Et. 

De  listede  sig  tavse,  for  ikke  at  vække  de  an- 
dre, gennem  den  lave  Kostald,  hvor  et  Par  Lyg- 
ter brændte  med  en  mat  osende  Flamme,  til  de 
fandt  hver  sin  Baas. 

Jep  spændte  Tornyster  og  Bælte  af  og  lagde 
sig  i  den  lune  Halm,  men  trods  Trætheden  kunde 
han  ikke  falde  i  Søvn. 

Han  laa  og  kastede  sig,  da  det  begyndte  at 
gispe  og  gabe  ved  hans  Side;  det  var  Slagteren, 
som  rejste  sig  paa  Albuen  og  saa  sig  om,  til  hans 
Blik  faldt  paa  Jep.  Han  stirrede  paa  ham  halvt  i 
Søvne,  vaagnede  saa  helt  op,  kendte  Jep  og  saa, 
at  han  var  vaagen. 

—  Du  lavede  den  rigtig  —  sagde  han  og 
strakte  sig  imod  ham  —  det  var  en  kvart  Fridag, 
mens  vi  andre  laa  og  gravede  i  Skidtet. 

Jep  svarede  ikke;  han  saa  paa  Slagterens  smaa 
søvndrukne  Øjne  og  undrede  sig  over,  hvor  tidt 
han  havde  været  vred  paa  ham. 

—  Hvad  var  det  saa?  —  Du  skulde  vel  have 
en  Orden  for  mønsterværdig  Tjeneste. 

Jep  fortalte  ham,  hvad  der  var  sket. 

Slagteren  rejste  sig  over  Ende  og  stirrede  paa 
ham  med  aaben  Mund. 

—  Saa  er  Du  jo  smadderrig  —  kom  det  omsider. 
Da  Jep  bare  smilede,  fortsatte  han  alvorlig  og 

bøjede  sig  over  imod  ham: 

—  Se  til  at  komme  paa  Løjtnantsskolen,  inden 
de  snupper  Pengene  fra  dig  a'.  Her  risikerer  du 
bare  at  blive  skudt  fra  det  hele  —  for  i  Morgen 
gaar  det  løs,  det  garanterer  jeg. 

—  Jeg  har  dem  ikke  mere  —  sagde  Jep  og 
fortalte,  hvad  han  havde  gjort  med  sin  Arv. 

Slagteren  saa  usikkert  paa  ham. 

—  Det  er  vel  Løgn!  —  prøvede  han,  halvt  for 
sig  selv,  mens  hans  Blik  holdt  fast  paa  Jeps,  til 
han  fik  klaret  sig  det  mærkelige. 

Jep  gengældte  hans  Blik,  og  der  strømmede 
ham  noget  i  Møde  fra  Slagterens  Øjne.  som  fik 
ham  til  at  nævne  det,  der  havde  beskæftiget  hans 
Sind,  mens  han  stod  paa  Vagt  i  den  kolde  blege 
Nat. 

—  Hvis  jeg  falder  —  bad  han  —  vil  du  saa 
tage  denne  Ring  af  min  Finger  og  besørge  den 
efter  Adressen? 

Han  rev  et  Blad  af  sin  Lommebog,  hvorpaa 
han  i  Vagttimen  havde  skrevet  Gretes  Navn  og 
Bopæl. 

Slagteren  tog  det,  holdt  det  op  mod  det  dorske 
Lys  fra  Lygten  og  forsøgte  at  læse,  men  kunde 
ikke. 

—  Hvad  staar  der? 

Jep  nævnte  det  og  tilføjede: 

—  Vil  du  sige  hende,  at  jeg  tænkte  paa  hende 
til  det  sidste. 

—  Det  skal  jeg!  —  Slagteren  tog  en  fedtet 
Brevtaske  op  af  Brystlommen  og  gemte  Papiret 
omhyggeligt  deri. 

—  Er  det  din  Kæreste?  —  spurgte  han. 
-Ja. 

Slagteren  havde  ikke  sine  Øjne  fra  Jep.  Han 
slog  med  Haanden,  som  om  han  viftede  en  Bremse 
væk  og  sagde: 

—  Lad  være  at  tænke  paa  at  falde! 

—  Hvorfor?  —  jeg  er  ikke  bange. 

—  Meld  dig  i  Morgen  hos  Løjtnanten  og  faa 
ham  til  at  sende  dig  paa  Skolen  med  det  samme. 
Du  skal  ikke  ligge  her  og  krepere  fra  det  hele. 

—  Pengene  har  jeg  jo  ikke  mere  —  sagde  Jep 
med  et  Smil. 

—  Det  er  lige  meget  —  vrissede  Slagteren  og 
dukkede  Hovedet,  som  han  plejede,  naar  han 
havde  noget  at  tænke  paa  —  Lad  der  være  en 
Kugle  til  en  anden  En,  der  ikke  har  fortjent  det 
bedre  —  han  drejede  Hovedet  op  mod  Jep,  og 
hans  smaa  Øjne  naglede  sig  ind  i  Jeps  med  et 
underlig  fast  Blik,  ydmygt  og  grumt,  en  Skyldigs 
og  en  Dommers  paa  samme  Tid  —  jeg  lokkede 
Konen  fra  ham  a'.  Mestersvenden,  og  slog  ham 
til    Krøbling,   da   han    kom    og   fandt   os  —  han 

dukkede  Hovedet  igen  og  trak  Vejret  tungt;  saa 
sagde  han  myndigt,  som  var  det  noget,  han  ord- 
nede: —  Du  skal  ikke  ligge  her  og  dø  —  det  er 
der  ikke  Raad  til. 

Der  kom  en  Lyd  fra  Baasen  lige  overfor;  de 
saa  derhen.  En  Soldat  rejste  sig  over  Ende  i  Hal- 
men, støttede  paa  Hænderne  og  stirrede  frem  for 
sig.  Et  hvidt  Ansigt  under  et  lyst  Haar  i  Halv- 
mørket; og  ramt  af  Lyset  fra  Hængelygten  et 
stort  Blik,  fjernt  og  blændet  som  en  Søvngængers; 
han  saa  paa  dem  uden  at  se.  Det  var  „Tinsolda- 
ten", den  stive  kantede  Bonde,  som  altid  var  tavs. 
Der  gik  et  Gisp  igennem  hans  tunge  Krop;  han 
aabnede  de  tykke  Læber  og  sagde  —  langsomt 
og  højtideligt,  som  var  det  Fadervor,  han  bad: 

Han  sejred  i  Døden, 
Han  lever  endnu. 
O,  lær  os  i  Nøden 
At  sejre  som  Du! 

Saa  bevægede  han  Hovedet  fra  Højre  til  Ven- 
stre, som  søgte  han  at  finde  ud  af,  hvor  han  var, 
udstødte  et  langt  stønnende  Suk  og  lagde  sig 
igen. 

Slagteren  blev  ved  at  stirre  derover,  til  han 
hørte,  at  „Tinsoldaten"  sov;  saa  lagde  ogsaa  han 
sig  tilbage. 

—  Godnat,  Femogfyrre!  —  brummede  han  og 

rullede  sig  sammen  med   Hænderne  om  sit  Ho- 
vede. 

—  Godnat,  Syvogtredive!  —  sagde  Jep.  Han 
vendte  Hovedet  mod  Kostaldens  sydlige  Hjørne 
og  hviskede  i  sit  Hjerte: 

—  Grete  —  Godnat! 

Medens  Soldaterne  flokkedes  om  det  store 
aabne  Arnested  i  Folkekøkkenet  for  at  faa  deres 
Krus  fyldt  med  den  koghede  Morgenmælk,  som 
to  Piger  øste  op  af  en  mægtig  Kobberkedel,  kom 
et  Par  lette  Husarer  raslende  ind  over  Gaardens 
Stenbro. 

Korporalen  sprang  ud  til  dem;  medens  han 
hørte  deres  Melding,  saa  Jep  gennem  den  aabne 
Dør  Dampen  fra  Bringen  af  de  prustende  Heste. 
Et  Øjeblik  efter  stod  Korporalen  i  Døren  og 
raabte  ind: 

—  Der  er  Fægtning  i  Vedetlinien! 

Alle  holdt  Vejret,  lyttende  mod  den  aabne  Dør, 
om  de  kunde  høre  Krigen;  den  ene  af  Pigerne 
gik  ud  med  Mælk  til  Husarerne.  Saa  kom  de 
pludselig  allesammen  i  Bevægelse. 

Jep  løb  ud  foran  Ladegavlen  og  stirrede  ned 
imod  det  Sted,  hvor  han  i  Nat  havde  staaet  Vagt 
—  hist  ovre  paa  den  anden  Side  Lunden.  Gen- 
nem den  klamme  graa  Luft  lød  fjerne  dumpe 
Drøn,  som  kom  de  dybt  nede  fra  —  det  var  den 
Lyd,   han   havde  hørt   igaar   fra   Øst;   men  plud- 

selig  overdøvedes  Drønene  af  en  Skratten  og 
Knitren,  en  Raslen  med  smaa  korte  Smæld,  som 
faldt  over  hverandre  et  godt  Stykke  borte. 

Jep  blev  hed,  det  bankede  i  hans  Tindinger;  han 
rystede  paa  Hænderne  af  Spænding,  medens  han 
stirrede  ud  for  at  faa  Øje  paa  Krigen,  som  nu 
endelig  var  over  dem. 

Han  for  op  ved  Lyden  af  Husarerne,  der  plud- 
selig sprængte  af  Sted  bag  ham.  De  skal  vel  med 
Melding  til  Forpostkommandoen,  tænkte  han,  eller 
maaske  kun  til  Piketvagten  i  Skovkroen;  dér  er 
jo  Telefon. 

Løjtnanten  for  ned  ad  Stentrappen  fra  Beboel- 
seshuset, medens  han  hægtede  Sabelgehænget;  efter 
ham  kom  den  gamle  Landfoged  til  Syne  i  Under- 
bukser; han  fyldte  Døren  med  sin  svære  Skik- 
kelse og  skyggede  over  sine  Øjne  for  bedre 
at  se. 

Et  Øjeblik  efter  blæstes  der  Samling  foran 
Laden. 

Løjtnanten  stod  oppe  paa  Havediget  og  talte 
med  Korporalerne  nedenfor,  medens  han  brugte 
sin  Kikkert. 

Et  Par  Mand  blev  sendt  op  mod  Skoven  for 
at  se  efter  Morgenafløsningen. 

En  Patrouille  gik  i  Løb  gennem  Birkelunden,  ned 
*mod  Vedetterne. 

Skydningen  tav;  et  Par  Skud  kom  dryssende 
bagefter;  saa  hørtes  Kanonernes  dumpe  Brummen 

igen,  det  lød  helt  fredeligt;  men  et  Øjeblik  efter 
kom  der  paany  en  Salve,  skarpere  og  mere  smæl- 
dende end  før. 

Løjtnanten  fik  i  Kikkerten  Øje  paa  nogle  Sol- 
dater, der  kom  i  spredt  Løb  op  imod  Birkelun- 
den, men  ingen  forfølgende  Fjende  var  at  se. 
Nogle  Minutter  efter  kom  to  af  Patrouillen  løbende 
fra  Lunden  med  de  første  Vedetter  imellem  sig. 
De  meldte,  at  de  i  Dagbrydningen  havde  faaet  Øje 
paa  de  grønne  Huer  bag  et  levende  Hegn  paa 
denne  Side  Grænsen.  Fjenden  havde  altsaa  ryk- 
ket sine  Vedetter  frem  i  Nattens  Løb.  De  kunde 
ikke  sige,  hvem  der  havde  løsnet  det  første  Skud; 
men  de  antog,  det  var  vore,  der  skød  for  at  trænge 
Forposterne  tilbage  over  Grænsen. 

De  to  Mænd  kom  løbende  og  meldte,  at  Afløs- 
ningen var  undervejs  gennem  Skoven. 

Da  Delingen  kom  til  Syne  i  Brynet,  red  Løjt- 
nanten den  i  Møde  og  afgav  Melding. 

Der  var  Ordre  til  ikke  at  løse  af;  begge  De- 
linger skulde  under  Kommando  af  den  ældste 
Løjtnant  vente  paa  Marchordre. 

Medens  Mandskabet  traadte  an  paa  Landevejen, 
begyndte  det  at  sne,  tyst  og  stille  med  store  hvide 
Fnug,  som  det  havde  sneet  igaar.  Ingen  talte;  alle 
stirrede  ud  mod  Grænsen  med  hede  Tindinger. 
Den  ene  efter  den  anden  traadte  af  paa  Naturens 
Vegne  under  Tryk  af  Sindets  Spænding.  Jep  havde 
aldrig  i  sit    Liv  været   saa   utaalmodig.    Hvorfor 

skulde  de  dog  staa  ledige  her,  naar  Fjenden  gik 
frem  derude?  Saa  bed  han  Tænderne  sammen  og 
gjorde  sig  fast. 

Skydningen  tog  fat  igen;  den  blev  almindelig 
baade  i  Nord  og  i  Vest;  det  var  tydeligt,  at  der 
maatte  være  givet  Ordre  til  at  gaa  frem  over  hele 
Linien.  Hvorfor  holdtes  de  da  tilbage?  Ogsaa 
Løjtnanten  havde  ondt  ved  at  beherske  sig.  I  ét 
væk  vendte  han  Hovedet  og  lyttede  mod  Skoven: 
Kom  dog  ikke  snart  en  Ordonnans? 

Endelig  lød  den  hæsblæsende  Plaffen  af  en  Mo- 
torcykle;  og  faa  Øjeblikke  efter  svingede  Ordon- 
nansen  ned  langs  Gadekæret  med  Pløret  i  Plask 
omkring  sig. 

Løjtnanten  gjorde  et  Spring  af  Glæde,  da  han 
modtog  Ordren;  den  lille  Jockeyskikkelse  spænd- 
tes som  en  Fjer,  og  Kommandoen  lød. 

—  Fremad  —  March! 

Idet  de  svingede  nedad  Vejen,  saa  Jep  oppe 
under  Skoven  Resten  af  Kompagniet  komme  i 
Hurtigmarch  ned  imod  Langholt.  Han  kunde 
kende  Kaptejn  Balkhs  dukkede  Skikkelse  foran 
til  Hest. 

I  Birkelunden  blev  de  tilbagesprængte  Vedetter 
optagne  i  Geledderne.  Saa  lød  Kommandoen: 
„Former  Kæde"  —  og  fra  Lunden  rykkede  de 
ud  mod  den  Skyttegrav,  som  Delingen  havde  gra- 
vet i  Gaar,  mens  Jep  var  i  Bergwall.  De  sprang 
over    den  og   løb   videre,   ned  imod  et   levende 

Hegn  for  Enden  af  den  svagt  skraanende  Pløje- 
mark. 

Geværilden  var  forstummet;  men  bedst  som  de 
løb,  lød  der  et  Skrald  fra  Luften  som  af  en  stor 
Raket.  Jep  saa  i  Vejret  —  en  lille  tyk  gulgraa 
Røgsky  —  et  rødt  Glimt  —  og  bag  dem  sprang 
en  Granat,  saa  Jord  og  Sten  og  Kviste  fløj  i 
Vejret. 

Det  var,  som  havde  noget  grebet  ham  i  Stru- 
ben, saa  overraskende  pludselig  var  det  kommen. 
Jep  knyttede  Hænderne  og  bed  Tænderne  sam- 
men, til  han  fik  Bugt  med  den  nervøse  Skælven. 

Saa  lød  der  et  bragende  Tordenskrald.  „Dæk!" 
—  raabte  Korporalen;  Jep  saa  ham  kaste  sig,  saa 
lang  han  var  i  Snepløret,  og  skyndte  sig  at  gøre 
ligesaa,  idet  han  uvilkaarlig  dækkede  for  sit  Ho- 
vede; et  stærkt  Lysskær  blændede;  det  raslede 
og  ramlede  omkring  ham,  og  noget  Jord  faldt  paa 
hans  Ryg. 

Straks  efter  var  de  igen  oppe. 

Løjtnanten  vendte  sig;  han  saa  Kompagniet 
komme  løbende  fra  Langholt,  og  oppe  under  Sko- 
ven vrimlede  nye  Rækker  af  graa  Mænd  frem 
som  Myrer  af  en  truet  Tue.  Han  svingede  sin 
Sabel  og  løb  foran,  til  de  naaede  Hegnet. 

—  Ned  bag  Gærdet!  —  kommanderede  han. 

Jep  kastede  sig  ved  Siden  af  Slagteren  og  gjorde 
sig  rede  til  Skydning.  Han  stirrede  gennem  en 
Aabning  i  Hegnet  ned  over  Skrænten.    Der  bag 

Vejen,  hvor  de  gamle  Tjørne  stod  i  Række, 
tænkte  han  sig,  at  Fjenden  laa. 

—  Ikke  skyde  før  Kommando!  —  formanede 
den  lille  Løjtnant,  som  trippede  urolig  bag  en 
stor  Tjørn  med  Kikkerten  for  Øje  —  godt  Sigte, 
Folk!  —  Hold  ikke  for  højt! 

Pludselig  saa  Jep  en  Række  mørke  Mænd 
komme  farende  ned  imod,  paa  den  anden  Side 
Vejen  derovre,  med  Geværerne  i  Haanden. 

Jep  lagde  Bøssen  til  Kinden,  tog  Sigte  og  ven- 
tede; men  inden  Kommandoen  lød,  var  alle  de 
løbende  forsvundne  bag  Hækken,  som  Jep  hele 
Tiden  havde  haft  mistænkt: 

Hvorfor  løber  vi  ikke  frem?  —  tænkte  Jep  og  saa 
sig  utaalmodig  om  efter  Løjtnanten,  som  var  lige  bag. 

—  Vent  bare  —  de  kommer  nok  nærmere! 
Og  rigtig  —  der  blev  levende  bag  Hegnet;   de 

rejste  sig  paany,  brød  igennem  og  løb,  saa  hurtig 
de  kunde,  op  ad  Skrænten:  det  var  tydeligt,  at 
de  vilde  tage  det  Hegn,  hvor  Jep  og  hans  Kam- 
merater laa  med  Bøssen  til  Kinden  og  Fingeren 
paa  Aftrækkeren.  Da  de  var  midtvejs  paa  Skraa- 
ningen,  kommanderede  Løjtnanten  „Fyr". 

Det  smeldede  fra  hele  Rækken.  Jep  saa  en  af  de 
mørke  Mænd  falde  bagover  med  Hænderne  i  Vej- 
ret; en  anden  tumlede  over  sine  egne  Ben;  en 
tredie  skreg.  En  Løjtnant  med  dragen  Sabel  kom 
stormende  efter  og  vilde  have  Soldaterne  frem; 
men  da  en  ny  Salve  smeldede  imod  dem,  gjorde 

Folkene  omkring  og  styrtede  tilbage,  skønt  han 
blev  staaende  og  raabte  dem  frem. 

—  Tag  Officeren!  —  sagde  Løjtnanten. 
Korporalen  holdt  paa  ham.  Jep  saa   ham  tabe 

Sabelen  og  synke  i  Knæ.  Han  krøb  langs  Jorden 
nogle  Skridt,  kom  atter  paa  Benene  og  slingrede 
efter,  til  han  faldt  og  blev  liggende. 

—  Fremad  —  løb! 

Jep  sprang  op  og  løb,  saa  hurtig  han  orkede. 
Undervejs  saa  han  ind  i  et  Par  mørke  Øjne,  som 
stirrede  paa  ham  fra  Pløjejorden,  vilde  af  Vrede, 
i  en  smertefortrukken  Mund;  det  greb  ham  om 
Hjertet,  men  han  havde  ikke  Tid,  han  stormede 
videre  til  det  Hegn,  hvor  Fjenden  lige  havde  lig- 
get; —  nu  var  det  deres. 

Der  blev  sendt  Salve  paa  Salve  efter  de  flyg- 
tende, som  kastede  sig,  løb  et  Stykke  og  kastede 
sig  igen. 

Saa  lød  der  pludselig  Trompetsignal,  og  Jep  saa 
et  fjendtligt  Kompagni  storme  frem  til  Undsæt- 
ning derovre  med  Officeren  i  Spidsen. 

Kuglerne  smeldede  fra  hele  Linien  og  tyndede 
Fjendens  Rækker  ud.  Hvid  Røg  boblede  frem  af 
Hegnet  derovre;  Jep  hørte  for  første  Gang  Kug- 
lernes pibende  Fløjtespil  lige  ved  sit  Øre.  Det 
svuppede  af  Projektiler,  som  gik  ned  i  den  bløde 
Jord  omkring  og  bag  ham.  Et  Raab  tæt  ved  — 
det  var  „Tinsoldaten",  der  tog  sig  med  begge 
Hænder  til  Hovedet  og  trillede  om  paa  Siden. 

Jep  stirrede  i  Rædsel  paa  ham,  medens  Slag- 
teren tog  Sigte  paa  Officeren,  skød  og  saa  efter, 
om  Skudet  havde  ramt. 

Atter  rejste  de  sig  derovre  og  stormede  frem 
med  Hurraraab.  De  fik  en  Salve,  som  slog  ned; 
men  Raabene  blev  kun  højere.  Fjenden  stormede 
op  imod  som  vilde  Heste. 

Saa  lød  det  med  Løjtnantens  skarpe  Stemme: 

—  Tilbage! 

Jep  saa  sig  forarget  om;  men  da  Slagteren  og 
alle  de  andre  sprang  op,  gjorde  han  ligesaa.  Idet 
han  vendte  sig  for  at  se  efter  Fjenden,  slog  Slag- 
teren til  ham,  saa  han  trimlede;  i  næste  Øjeblik 
hvislede  en  Kugle  forbi  hans  Øre  og  svuppede 
ned  i  Jorden  et  Stykke  foran  ham. 

De  løb,  til  de  naaede  det  Gærde,  hvor  de  først 
havde  ligget.  Jep  kom  omtrent  paa  samme  Plads 
som  før;  han  kendte  den  store  Tjørn,  der  havde 
raget  ham  i  Ansigtet,  da  han  sigtede. 

Fjenden  havde  nu  taget  deres  Plads,  og  et  Øje- 
blik tav  Geværerne. 

Da  raslede  og  dundrede  det  oppe  bag  Byen. 
Jep  løftede  Hovedet  og  saa  et  Feltbatteri  komme 
i  fuld  Fart  ned  gennem  Langholt.  Det  tog  Stilling 
til  Venstre  for  Birkelunden  og  begyndte  at  protse  af. 

—  Gud  være  lovet!  —  tænkte  han.  Men  inden 
Kanonen  kunde  skyde,  stormede  Fjenden  paany. 
Granater  sprang  foran  og  bag  Batteriet;  et  fjendt- 
ligt Kompagni  viste  sig  i  Flanken  af  Lunden;  dets 

Projektiler  haglede  ned  over  de  ulykkelige  Kon- 
stabler, der  arbejdede  i  en  Pladskregn  af  Kugler. 

Jep  forstod,  at  Øjeblikket  var  kritisk.  Han  saa 
Mandskabet  falde,  den  ene  efter  den  anden;  men 
han  fik  ikke  Tid  til  at  t^enke  derpaa,  for  Fjenden 
rejste  sig  fra  Hegnet  foran  og  stormede  op. 

Jep  sigtede,  skød  og  ramte  sin  Mand  —  endnu 
en  ramte  han  —  og  en  vild  Glæde  blussede  som 
Ild  gennem  hans  Hjerte.  Kom  bare  nærmere, 
tænkte  han,  vi  skal  pille  Jer  ned  en  efter  en.  I 
det  samme  kvalmede  det  ham  —  af  Spænding 
eller  Krudtrøg,  han  maatte  gøre  Vold  paa  sig  for 
ikke  at  kaste  op. 

—  Der  røg  han!  —  sagde  Slagteren,  og  Jep  saa 
en  fjendtlig  Korporal  kaste  sig  med  Armene  fæg- 
tende i  Luften. 

Jep  tog  Sigte  paa  en  Officer,  som  løb  frem  med 
hævet  Sabel,  da  der  i  det  samme  kommanderedes 
„Tilbage". 

Det  var  Kaptejnens  Stemme. 

Jep  vilde  ikke  lystre,  han  gik  frem  i  Stedet  for 
at  gaa  tilbage,  men  Slagteren  greb  ham  i  Armen: 

—  Kan  du  ikke  forstaa,  vi  skal  tilbage  til 
Skyttegraven  —  raabte  han  og  trak  ham  med 
sig. 

En  Granat  slog  bragende  ned  foran  dem;  Jord 
og  Sten  og  Pløre  sprøjtede  Jep  i  Ansigtet,  saa 
Vejret  et  Øjeblik  gik  fra  ham. 

—  Der  ligger  en!  —  Slagteren  pegede  paa  en 

osende  futtende  Tingest  inde  mellem  Roerne  — 
pas  paa,  du  ikke  rører  den! 

De  forreste  havde  allerede  naaet  Skyttegraven 
og  sprang  ned. 

Jep  hørte  Fjendens  Stormraab  bag  sig.  Han 
vendte  sig,  fik  Øje  paa  den  samme  unge  Officer, 
som  han  havde  sigtet  paa  før,  da  der  blev  kom- 
manderet tilbage.  Jep  sigtede  og  skød,  men  ramte 
ikke.  Officeren  svingede  haanende  med  Sablen. 

I  det  samme  fik  Jep  et  Slag  i  Underlivet;  han 
tabte  Bøssen  og  greb  sig  til  Siden. 

Det  kan  ikke  være  en  Kugle,  fik  han  lige  tænkt, 
det  var  jo  et  Slag;  saa  blev  det  bælgmørkt  om- 
kring ham;  han  mistede  Bevidstheden  og  faldt 
næsegrus  til  Jorden. 

Slagteren  vendte  sig  rasende  og  skød  den,  der 
havde  ramt  hans  Kammerat.  Saa  bøjede  han 
sig  ned  over  Jep,  trillede  ham  om  paa  Siden, 
saa,  at  han  var  død,  stønnede  dybt  og  trak 
hans  Haand  frem  for  at  vriste  Ringen  af;  men 
Fingrene  var  krummede;  og  inden  han  fik  dem 
rettede  ud,  kom  en  Kugle  fløjtende  forbi  hans 
Øre.  Han  bed  Tænderne  sammen  og  forsøgte 
endnu  en  Gang  at  faa  fat  i  Ringen;  men  Kuglerne 
hvislede  og  svuppede  om  ham.  Fjenden  var  saa 
nær,  at  han  kunde  høre  deres  Sabelgehæng  rasle 
under  Løbet;  i  sidste  Øjeblik  sprang  han  op, 
naaede  Skyttegraven,  just  som  Fjenden  fik  en 
Salve,  og  kastede  sig  ned. 

Officeren,  som  Jep  havde  fejlet,  fandt  ham, 
idet  han  løb  forbi.  Han  standsede  et  Øjeblik  med 
Revolveren  rede  og  stirrede  Jep  ind  i  Ansigtet, 
—  saa,  at  han  var  død,  og  skyndte  sig  videre. 


I  den  blege  Maanedæmring,  som  sivede  ned 
gennem  Uvejrsskyer,  saa  Jep  sit  Legeme 
ligge  stift  og  koldt  i  Snepløret  paa  den  nøgne 
Pløjejord.  Det  laa  paa  Siden  med  optrukne  Knæ 
og  Hænderne  krampagtigt  pressede  mod  Under- 
livet. Felthuen  var  trillet  et  Stykke  bort  i  Faldet 
og  Bøssen  laa  med  Løbet  pegende  op  over  en 
Plovfure.  Hvor  hans  Kind  rørte  Jorden,  var  Sneen 
smeltet. 

—  Nu  er  jeg  fri  —  tænkte  han,  og  skønt  hans 
Øjne  laa  lukkede  dernede  i  det  hvide  Ansigt, 
saa  han  dog  Jorden  udstrakt  foran  sig  —  den 
snespættede  Markgærdet  af  mørke  lavstammede 
Hegn.  Han  kendte  Tjørnehækken  igen,  bag  hvil- 
ken han  havde  ligget  ved  Slagterens  Side  og  skudt. 
Nu  var  den  brudt  af  en  bred  Aabning,  som  var 
den  kløvet  af  Husarers  Sabler  og  sprængt  af  de- 
res Heste. 

—  Har  vi  sejret?  —  tænkte  han  og  undredes 
paa,  hvor  længe  det  var  siden,  at  han  faldt. 

I  det  samme  blev  han  greben  af  en  heftig  Uro; 
han  følte  det  skælve  gennem  sit  stive  kolde  Lege- 
me, skønt  han  svævede  fri  af  dets  snævre  Fængsel. 


185 


—  Jeg  maa  skynde  mig!  —  tænkte  han  og  gled 
bort  fra  sit  Legeme,  henover  Jorden,  ganske  tæt 
over  den,  men  uden  at  røre  den;  det  var  snarere, 
som  om  Jorden  gled  bort  under  ham. 

Ikke  en  Lyd  kom  til  ham  i  den  døde  Nat; 
intet  Lufttræk  rørte  ham  trods  den  hurtige  Fart. 
Ved  Grøftekanten  stod  en  herreløs  Husarhest  og 
snusede  efter  Græs.  Idet  Jep  svævede  forbi,  løf- 
tede den  Hovedet,  sprang  til  Side,  blev  saa  staa- 
ende  og  stirrede  med  hævet  Hoved,  forbavset 
over,  at  der  intet  var. 

Han  saa  en  mørk  Sky  glide  sig  i  Møde  og  op- 
dagede, at  det  var  Birkelunden.  Oppe  til  venstre 
lyste  et  rødt  Baal  over  de  hvide  Længer  at  Land- 
fogdens Gaard  og  skinnede  igen   fra  Gadekæret. 

—  Jeg  maa  skynde  mig!  —  tænkte  han  og  svæ- 
vede endnu  hurtigere. 

Lunden  lukkede  sig  om  ham;  og  han  kendte 
Vejen,  hvor  han  havde  gaaet  med  Korporalen,  da 
de  skulde  paa  Vagt. 

Af  Mørket  under  Træerne  hævede  en  Lystaage 
sig  og  stirrede  ham  i  Møde.  Jo  nærmere  han  kom, 
des  mere  levende  blev  den.  Da  han  kom  helt 
nær,  saa  han,  at  det  var  Gretes  Fader  —  Helten 
fra  Langholt,  der  ventede  ham  ved  Gravhøjen; 
og  han  forstod  med  ét,  at  det  var  ham,  han 
havde  skyndt  sig  imod,  da  han  vendte  sig  bort 
fra  sit  Legeme. 

—  Saa  er  det  derfor,  jeg  er  død  —  tænkte  han. 

Funk  holdt  der  til  Hest  med  de  luende  Øjne, 
den  dinglende  Arm  og  Blodet  dryppende  fra  He- 
stens Bringe,  som  Jep  havde  set  ham  for  sig,  da 
Bondemanden  fortalte  om  Affæren. 

Jep  strakte  Armen  ud  imod,  men  kunde  ikke 
naa  ham,  skønt  han  var  ham  saa  nær,  at  han 
kunde  se,  at  Øjnene  lignede  Gretes. 

Hvad  vil  hun  sige  til,  at  han  ikke  beskyttede 
mit  Liv,  skønt  jeg  bar  hans  Ring,  tænkte  Jep. 

—  Grete  vil  græde!  —  sagde  han. 

Funk  saa  paa  ham,  men  sagde  intet;  kun  Øj- 
nene levede  i  det  blege  Ansigt. 

—  Hvad  vil  du  mig?  —  spurgte  Jep. 

Funk  rakte  Armen  ud  og  drog  ham  op  til  sig 
paa  Hesten. 

—  Ved  Grete,  at  jeg  er  død?  —  spurgte  Jep. 
Men  der  kom  intet  Svar. 

De  gled  lydløst  gennem  Lunden  og  kom  ud 
paa  den  anden  Side,  hvor  Langholt  laa  nær  med 
Længerne  røde  i  Skæret  fra  Baalet. 

—  Hvem  har  tændt  det?  —  spurgte  Jep. 
Funk   svarede  ikke,   men  drejede   Hesten   lige 

imod  Byen. 

De  gled  ind  mellem  Husene;  da  de  naaede 
Gadekæret,  saa  Jep,  at  der  gik  Skildvagter  uden- 
for Landfogdens  Lade;  om  Baalet  laa  Soldater 
og  sov. 

Det  var  Uniformer,  som  han  ikke  kendte. 

—  Fjenden   har  taget   Byen  —  sagde   han  og 

følte  et  Sting  i  det  døde  Hjerte,  der  laa  slængt 
paa  Pløjejorden. 

De  gled  Baalet  saa  nær,  at  Flammerne  slik- 
kede op  langs  Hestens  Flanke,  men  Jep  mærkede 
hverken  Hede  eller  Røg,  Da  de  red  forbi  Laden, 
traadte  en  Skildvagt  i  Vejen  for  dem;  de  gik 
igennem  hans  Side;  men  han  vendte  sig  bare, 
som  havde  et  Vindpust  rørt  ham. 

Da  de  var  ude  af  Byen,  gled  de  tværs  over 
Markerne,  op  til  Skovbrynets  Stengærde,  hvor  Jep 
havde  ligget,  da  Løjtnanten  gav  ham  Brevet  om 
Onkel  Frits's  Død. 

Hvor  Vejen  drejede  ind  gennem  Skoven,  laa 
der  Feltvagt.  En  Barak  var  rejst;  den  vendte  Gav- 
len mod  Vejen  og  udenfor  gik  en  Skildvagt  frem 
og  tilbage  for  at  holde  Varmen.  Jep  raabte  ham 
an;  men  han  hverken  hørte  eller  saa. 

Hurtigere  og  hurtigere  red  de.  De  svævede 
over  Kløften  mellem  Fjendens  Vedetter  og  naaede 
ud  paa  den  anden  Side  Skoven  —  ud  til  Sletten, 
just  som  Skyerne  drev  fra  Maanen. 

De  red  gennem  Pigtraadshegn  og  tværs  over 
den  brede  Grav,  der  nu  var  fuld  af  Vand;  Maa- 
nen spejlede  sig  deri. 

Idet  de  svævede  over  Volden,  mærkede  Jep, 
at  den  var  levende;  det  bølgede  og  bævede  om- 
kring ham  og  under  Hestens  Hove. 

—  Hvad  er  det?  —  spurgte  han  og  trykkede 
sig  op  til  Funk. 

—  De  døde. 

—  Hvorfor  sukker  og  stønner  de? 

—  De  kræver. 

—  Hvad  kræver  de? 

—  Blodgælden  af  de  levende. 

Jep  vendte  Hovedet  og  saa  sig  tilbage;  op  langs 
Volden  saa  han;  overalt  var  den  levende,  og  det 
var,  som  rakte  de  efter  ham,  alle  de,  der  stønnede 
og  sukkede. 

Foran  dem  laa  Bergwall  Sletten,  fuld  af  Vogne, 
Telte,  Kanoner.  Gennem  Stilheden  lød  Skildvag- 
ternes taktfaste  Skridt  og  Snurren  af  Elektromo- 
toren, som  virkede  Lys  til  Projektørerne. 

De  mødte  en  Patrouille,  der  skulde  ud  at  visitere 
Vagterne;  og  midt  inde  paa  Sletten  saa  de  en  De- 
ling træde  an  til  Afløsning. 

De  svævede  gennem  Bergwalls  gamle  Port,  op- 
ad dens  krogede  Hovedgade.  Klokken  slog  tre 
Kvarter  paa  Elleve  fra  Kirketaarnet,  og  Lyden 
blev  ved  at  dirre  i  den  stille  Luft. 

De  gamle  Træer  foran  Fogedhuset,  hvor  Kongen 
boede,  havde  tabt  næsten  alle  deres  Blade.  Det 
faldne  Løv  klædte  Alléen  med  et  gult  Tæppe  helt 
op  til  Stentrappen,  hvor  to  Skildvagter  gik  i  deres 
lange  Kapper. 

En  Officer  kom  ridende  fra  Staldlængen  ind  i 
Alléen  og  efter  ham  to  Rideknægte,  hver  med  en 
opsadlet  Haandhest.  De  red  hen  foran  Trappen. 
Inde    i    Forhallen    tændtes    det    elektriske    Lys, 

medens  Skildvagterne   vendte   Front   og  præsen- 
terede. 

Fløjdørene  gik  op.  En  Lakaj  i  Knæbenklæder 
kom  ud  og  saa  op  mod  Himlen  efter  Vejret. 

—  Hvad  skal  der  ske?  —  spurgte  Jep. 

—  Kongen  rider  bort. 

—  Hvorhen? 

—  Fra  Bergwall.  Generalkommandoen  tør  ikke 
staa  inde  for  hans  Liv. 

—  Kom  han  ikke  for  at  sejre  eller  falde? 
Jep   saa   op;   og   mødte  Smerten   i   de   luende 

Øjne;  den  brændte  ham  i  Sjælen. 

—  Han  skulde  ride  ud  paa  Volden,  naar  de 
stormer,  som  sin  Oldefader  Johan  den  Store. 

—  Hans  Mænd  vil  det  anderledes. 

Jep  mindedes  Oberst  Denners  Ord  og  sagde 
Gravskriften  højt  ved  sig  selv: 

Han  sejred  i  Døden, 
Han  lever  endnu. 
O  lær  os  i  Nøden 
At  sejre  som  Du! 

De  red  over  Torvet,  langs  Kirkegitret.  Bin- 
dingsværkshuset, hvor  den  kommanderende  boede, 
havde  Lys  i  Stuen. 

—  Overgeneralen  er  oppe  endnu  —  sagde  Jep 
—  han  venter  paa  Budskab  om,  at  Fjenden  stor- 
mer, for  at  ride  derud.  Er  det  ikke  saa? 

Jep  saa  op,  men  Funk  skjulte  sine  Øjne  for  ham. 

De  naaede  Hotel  Bergwall.  Da  Jep  var  her 
sidst,  gik  en  gammel  stivbenet  General  ned  ad 
Stentrappen  til  sin  ventende  Hest.  Nu  var  det  en 
Stabsofficer,  som  gik  op  ad  Trappen  og  bankede 
med  Dørhammeren  —  to  korte  Slag. 

—  Hvorfor  kommer  han  paa  denne  Tid?  — 
spurgte  Jep. 

Døren  aabnede  sig  i  det  samme.  Officeren  gik 
ind,  og  før  Tjeneren  fik  lukket  efter  ham,  gled 
Funk  og  Jep  fra  Hesten  op  forbi  og  ind  i  For- 
værelset; Jep  kendte  det  igen. 

Tjeneren  aabnede  til  Salen  og  meldte: 

—  Major  af  Gunnersdorf! 

—  Er  det  Stabschefen  selv?  ^  spurgte  Jep. 
Funk  nikkede;  Tjeneren  holdt  Døren  aaben,  og 

de  gled  ind  bag  Majoren. 

Ministeren  rejste  sig  fra  det  store  firkantede 
Skrivebord  midt  i  Stuen,  gik  ham  i  Møde  og 
trykkede  hans  Haand. 

Majoren  tog  Plads  paa  den  samme  Stol,  hvor 
Jep  forleden  havde  siddet. 

—  Vi  har  Underretning  om,  at  Fjenden  vil  an- 
gribe inden  fireogtyve  Timer!  —  sagde  han. 

De  to  Mænd  prøvede  hinanden.  Blik  i  Blik. 

—  Ved  Deres  Excellence,  at  Bergwall  ikke  kan 
holdes? 

—  Jeg  har  hørt  derom  —  sagde  Ministeren  og 
ventede  paa  mere. 

—  Hvad  er  Regeringens  Ønske?  —  spurgte 
Majoren. 

—  Vi  maa  tage  et  Stød  —  sagde  Ministeren 
lavt  og  undveg  hans  Blik. 

—  Et  hensigtsløst  Spild  af  Kraft! 
Ministeren   rejste  sig  og  gik  over  Gulvet  med 

bøjet  Hoved,  vendte  sig  og  kom  tilbage  til  Ma- 
joren, som  ligeledes  havde  rejst  sig. 

—  De  ved,  at  Overkommandoen  har  frie  Hæn- 
der. 

—  Hvad  er  Deres  Excellences  personlige  Skøn? 

—  Det  har  jeg  sagt  Dem.  Folket  venter,  at  vi 
tager  et  Stød. 

—  Og  hvor  meget  skal  vi  ofre  paa  denne  For- 
ventning? 

Ministeren  gik  atter  over  Gulvet  med  bøjet 
Hoved.  Jep  saa  det  dirre  om  hans  smukke  ud- 
tryksfulde Mund.  Han  stirrede  længe  frem  for  sig, 
før  han  svarede. 

—  Jeg  kunde  tænke  mig  —  kom  det  tøvende 
og  sagte  —  at  en  Trediedel  — 

—  Majoren  stemte  Knoerne  mod  Bordet. 

—  Og  Ansvaret?  —  spurgte  han  hvast. 

—  Hr.  Major,  jeg  gentager  det  —  i  Ministeriets 
Instruks  er  der  givet  Overkommandoen  frie  Hæn- 
der. 

Atter  mødtes  deres  Blik;  atter  maalte  de  hin- 
anden. Sjæl  mod  Sjæl. 

—  Det  er  ikke  noget  Regnestykke   —   raabte 

Jep  og  gik  ind  imellem  dem   —   Bergwall  skal 
holdes.  Der  er  kun  én  Pris:  Sejre  eller  falde! 

Men  ingen  af  dem  hørte  ham. 

Jep  vendte  sig  mod  Funk  — 

—  Kan  du  ikke  hjælpe?  —  bad  han  fortvivlet. 

—  De  kan  ikke  høre  mig. 

—  Jeg  hørte  dig  dog.  —  Kaarede  du  mig  ikke 
i  Skoven?  —  talte  du  ikke  til  mig  i  mine 
Drømme? 

—  Jeg  ledte   Livets  store  Strøm  igennem  dig. 

—  Saa  led  den  nu  igennem  dem. 

—  Godt!  —  sagde  Majoren  —  Ansvaret  er 
altsaa  vort  alene;  vi  kan  handle  frit,  som  Situa- 
tionen byder.  Det  var  det,  den  kommanderende 
ønskede  bekræftet. 

—  Det  staar  i  hans  Instruks,  Hr.  Major. 

—  Jeg  anbefaler  mig. 

Ministeren  rakte  Haanden  frem;  Majoren  saa 
det  ikke.  Han  bukkede  stift  og  gik  rank  og  rask 
mod  Døren. 

Jep  og  Funk  gled  ud  forbi.  De  fulgte  ham  gen- 
nem Gaden,  tilbage  til  Torvet. 

Han  skraaede  over  til  den  kommanderendes 
Bolig.  Skildvagterne  præsenterede;  men  han  æn- 
sede det  ikke.    Han   saa   paa  sit  Ur  og  ventede. 

Lidt  efter  lød  der  Skridt  og  Sabelklirren  over 
den  toppede  Stenbro. 

Jep  vendte  sig  efter  Lyden.  Dét  var  en  gammel 
General   i   fuld    Uniform,    den   samme   som  Jep 

havde  set  paa  Trappen  forleden.  Han  kom 
langsomt  og  forsigtigt  med  Adjudanten  ved  sin 
Side. 

Ovre  fra  Kirkesiden  raslede  igen  en  Sabel;  det 
var  en  Kavallerigeneral  med  lange  Rytterstøvler 
og  høj  gylden  Kyrassérhjelm;  dens  Kam  blinkede 
i  Maaneskinnet. 

Han  skraaede  over  Torvet,  over  til  Majoren  og 
den  gamle  General.  De  hilste  tavst  og  trykkede 
hverandre  i  Haanden. 

Saa  kom  de,  en  efter  en,  fra  alle  Torvets  Hjør- 
ner —  Generaler  og  Divisionskommandører.  Sidst 
kom  en  lille  Mand  —  med  hævet  Hoved,  fast  og 
rank  —  just  som  Kirkeuret  slog  elleve  dirrende 
Slag. 

—  Det  er  Oberst  Denner!  —  sagde  Jep.  — 
Hvad  vil  de  paa  Torvet  —  midt  om  Natten? 

—  De  skal  til  Krigsraad. 

Majoren  gik  til  Døren  og  bankede  med  Dør- 
hammeren. En  Adjudant  kom  ud,  hilste  og  lod 
dem  passere;  Majoren  og  Oberst  Denner  var  de 
sidste.  Idet  Adjudanten  vilde  lukke  efter  dem, 
greb  Funk  i  Døren,  som  var  det  Vinden,  der  holdt 
igen,  og  gled  ind  med  Jep. 

De  samledes  i  Salen  om  et  aflangt  Bord,  hvor 
der  laa  Papirer  og  Skrivetøj  for  hver  en  Plads; 
rundt  om  paa  Væggene  hang  store  Kort. 

Adjudanten  gik  fra  den  ene  til  den  anden  og 
viste  til  rette. 

Laurids  Bruun  :   Det  hele  13 

Officererne  stillede  sig  bag  hver  sin  Stol;  Talen 
imellem  dem  var  sparsom  og  lavmælt. 

Adjudanten  gik  ind  for  at  melde.  Straks  efter 
viste  den  kommanderende  sig  i  Døren,  lille  og 
hvidhaaret,  med  den  knudrede  Tænkerpande  over 
det  roligt  prøvende  Blik. 

Han  gik  hen  til  Lænestolen  for  Bordenden, 
hilste  med  et  Nik  hver  enkelt  af  de  tilstedevæ- 
rende og  tog  Plads. 

Da  alle  havde  sat  sig,  meddelte  han,  at  Krigsraadet 
var  sammenkaldt  paa  denne  usædvanlige  Tid,  fordi 
Kommandoen  havde  faaet  Vished  om,  at  et  fjendt- 
ligt Hovedangreb  var  umiddelbart  forestaaende. 
Da  nu  de  sagkyndige  samstemmede  i,  at  Stillingen 
ikke  kunde  holdes,  var  det  nødvendigt  straks  at 
komme  til  Klarhed  over,  hvad  Situationen  kræ- 
vede. 

Stabschefen  rejste  sig  paa  hans  Vink  og  be- 
grundede, hvorfor  Bergwall  ikke  kunde  holdes. 

Det  var  det  samme,  som  Officeren  havde  frem- 
ført i  den  Samtale,  Jep  havde  hørt,  da  han  laa 
vaagen  i  Skanseskuret. 

De  gamle  Generaler  sad  med  blege  alvorlige 
Ansigter  og  Blikket  hæftet  paa  Majoren.  En  og 
anden  nikkede  Bifald  til  hans  Ord.  I  Oberst 
Denners  Ansigt  trak  det  nervøst  over  de  buskede 
Bryn;  han  kastede  med  Hovedet  og  stak  den  korte 
Næse  hvast  i  Vejret,  som  maatte  han  have  Luft 
for  en  Brand  i  sin  Sjæl. 

Jep  stillede  sig  tæt  bag  ham. 

—  Altsaa  —  Majoren  gjorde  Facit  op  —  Berg- 
wall  kan  ikke  holdes. 

—  Der  er  ikke  Spørgsmaal  om  „kan"  —  brast 
det  ud  af  Obersten. 

Den  kommanderende  vendte  sig  spørgende  imod 
ham;  Obersten  for  sig  med  Haanden  over  Ansigtet 
og  tav. 

Majoren  berettede  om  sin  Samtale  med  Rege- 
ringens Chef,  —  nævnte,  hvad  Ministeren  havde 
sagt  om  at  tage  et  Stød,  om  at  ofre  en  Trediedel 
og  sluttede  med,  at  Overkommandoen  nu  fra  høj- 
este Vedkommende  havde  Bekræftelse  paa,  at  den 
havde  frie  Hænder,  men  ogsaa  var  ene  om  An- 
svaret. 

Dyb  Tavshed  fulgte  paa  Majorens  Ord.  Selv 
Oberst  Denner  sad  stille  med  Ansigtet  begravet  i 
i  sine  Hænder.  Saa  lød  den  kommanderendes 
Stemme  fra  Enden  af  Bordet.  Fjern  lød  den  og 
tør  og  knagende,  som  havde  den  ikke  længe  væ- 
ret brugt. 

—  Det  er  altsaa  derom,  jeg  udbeder  mig  de 
Herrers  Udtalelser:  Skal  vi  tage  et  Stød  med  et 
Offer,  som  bliver  forud  skønsmæssigt  at  be- 
stemme? 

—  Regnestykket —  Regnestykket  —  raabtejep, 
men  ingen  hørte  ham. 

—  Eller  skal  vi  skaane  Hæren  og  rømme  en 
Stilling,  vi  ikke  kan  holde?  —  Jeg  gør  opmærk- 

som  paa,  at  Beslutning  vil  blive  tagen  efter  Stem- 
meflerhed. De  Herrer  maa  med  Deres  Underskrift 
til  Protokollen  tage  hver  sin  Del  af  Ansvaret  for 
en  Handling,  der  maaske  vil  være  afgørende. 

Den  gamle  siivbenede  General,  som  Jep  havde 
set  paa  Hotellets  Trappe,  skrumpede  ind  i  sin 
høje  Armstol;  han  var  den,  som  skulde  stemme 
først;  det  var,  som  trykkede  Ansvaret  ham  sam- 
men; hans  Ansigt  blev  til  en  Maske,  Blikket  tomt 
og  glasagtigt. 

Oberst  Denner  sprang  op  og  slog  et  Slag  over 
Gulvet  for  sit  Sinds  Uro.  Hans  Sidemand  vendte 
Hovedet  forbløffet  efter  ham,  som  var  han  en 
Skoledreng,  der  uden  Tilladelse  brød  op  fra  sin 
Plads  i  Timen. 

Majoren  skottede  til  den  kommanderende,  der 
sad  bøjet  over  sine  Papirer. 

Endelig  saa  Excellencen  op  og  gav  med  en 
Haandbevægelse  Ordet  til  den  gamle  General  paa 
sin  højre  Side. 

Generalen  rejste  sig  med  Besvær,  skød  Stolen 
tilbage  og  rømmede  sig  flere  Gange,  før  han  be- 
gyndte at  tale;  Stemmen  var  hæs  og  lav. 

Man  burde,  mente  han,  følge  Konseilspræsiden- 
tens Raad;  han  havde  Forudsætningen  for  at  gøre 
ogsaa  andre  Hensyn  Fyldest  end  de  rent  militære; 
derved  opnaaede  man  tillige,  at  Ministeren  fik  sin 
Del  af  Ansvaret  —  i  hvert  Fald  det  moralske. 
Men  en  Trediedel  —  en  Trediedel  af  Hæren  — 

Generalen  rystede  afværgende  paa  sit  hvide  Ho- 
ved, medens  de  slappe  Gammelmandstræk  stiv- 
nede af  en  pludselig  Rædsel,  som  stod  Døden 
foran  ham  i  Salen  og  krævede  ind  med  rundet 
Haand. 

—  Jeg  vilde  mene  en  Sjettedel  —  ja  højst 
—  maaske  en  Tiendedel  gør  Fyldest  for  Hen- 
sigten. 

—  Regnestykket  —  Regnestykket  —  raabte  Jep 
af  al  sin  Kraft,  men  ingen  hørte  ham;  kun  Oberst 
Denner  slog  med  Hovedet  for  at  tæmme  Oprøret 
i  sit  Sind. 

De  talte,  Rækken  ned;  efter  Rang  og  Rangs 
Alder  gav  de  deres  Mening  til  Kende  —  nogle 
langt  og  svævende,  vaklende  under  Ansvarets  Pres 
som  den  gamle  General  —  andre  kort  og  fagligt 
som  Majoren,  der  ikke  vilde  vide  af  et  forud  gi- 
vet Nederlag. 

Inden  Turen  naaede  til  Oberst  Denner,  den 
sidste  i  Rækken,  var  der  Stemmeflerhed  for  at 
rømme. 

Næppe  havde  Sidemanden  sat  sig,  før  Obersten 
sprang  op. 

—  Der  tales  om  at  tage  et  Stød  eller  rømme, 
som  var  der  ikke  noget  tredie.  —  Er  Stillingen 
bleven  uholdbar  nu  —  efter  Nætters  og  Dages 
ihærdigt  Arbejde?  Eller  var  den  det  fra  Krigens 
Begyndelse?  —  Hvis  det  sidste  er  Tilfældet,  hvor- 
for har  man  da  besat  en  uholdbar  Stilling?  —  De 

vil  svare  —  han  vendte  sig  mod  Majoren,  som 
talte  han  til  ham  alene  —  at  Kommandoen  ikke 
er  ansvarlig  —  Stillingen  blev  os  given;  Ministeren 
vil  svare,  at  Stemningen  i  Folket  krævede  det. 
Nu  vel  —  har  denne  Stemning  da  svigtet  siden? 
—  Nej!  —  Men  Hæren  bestaar  af  Folket,  og 
Folkets  Stemning  er  de  meniges  Stemning  —  den 
er  Aanden  i  Hæren.  Og  om  Folkets  Stemning 
krævede,  at  Bergwall  skulde  holdes,  saa  var  det 
Aanden  i  Hæren,  som  krævede  det  —  og  Folket 
troede  derpaa  af  sin  ganske  Sjæl  —  af  sit  enfol- 
dige modige  Hjerte.  —  Mine  Herrer  —  der  er  et 
tredie!  —  Det  er  dette  tredie,  som  Folkets  Stem- 
ning kræver  og  som  Hæren  kræver.  Det  er  dette: 
at  falde  med  Ære!  —  Vi  skal  ikke  tage  Stød,  og 
vi  skal  end  mindre  rømme;  men  vi  skal  staa,  til 
Fjendens  Vilkaar  bliver  det  at  skyde  os  ned  til 
sidste  Mand!  —  Dei  kræver  Aanden  i  Folket,  det 
kræver  Æren,  det  kræver  vor  Historie  og  vore 
døde.  Det  er  ikke  Lyrik,  mine  Herrer  —  Deres 
Hovedrysten,  Deres  Smil,  Hr.  Major,  siger  mig 
tydeligt,  hvad  De  tænker  —  nej,  det  er  bitter  og 
blodig  Alvor.  Johan  den  Store  forstod  det,  da  han 
valgte  at  blive  paa  den  gamle  Vold  mellem  sine 
Soldater.  —  Saa  først  sejrede  han  —  han  sejrede 
i  Døden! 

Blev  den  os  givet,  skønt  den  var  uholdbar  — 
var  det  nødvendigt,  fordi  Folket  krævede  det  — 
nu  vel,  saa  kræver  Folket  ogsaa,  at  vi  holder  den. 

Tager  vi  et  Stød  paa  Skrømt,  vil  det  bagefter 
staa  klart  for  alle  —  Protokollen  dér  er  det  le- 
vende historiske  Bevis  —  at  det  var  kun  Komedie- 
spil; vi  vilde  dække  Kommandoen,  vi  vilde  dække 
Regeringen  —  men  Folket,  som  havde  sat  sin  hele 
Lid  til  os,  det  stak  vi  Blaar  i  Øjnene.  Saaledes 
vil  det  hedde  —  og  der  vil  staa  et  Skrig  imod 
os:  Naar  I  vidste  det,  hvor  turde  I  da  ofre  en 
Trediedel,  ja  blot  en  Tiendedel?  Det  er  vore 
Sønner,  der  ligger  ødet  paa  Vejen  for  en  nytte- 
løs Manøvre,  for  et  Maskespil;  de  vilde  dø  for 
deres  Land,  men  ikke  for  at  dække  en  Regerings 
Fejl;  deres  Blod  kommer  over  Jer!  —  Men  røm- 
mer vi,  da  dræber  vi  Aanden  i  Hæren  og  Troen 
paa  vor  Sag.  Folket  vil  skrige  imod  os:  Sejre 
eller  falde  —  det  var  vort  Løsen,  dertil  gav  vi 
vore  Sønner!  —  de  vilde  dø  for  deres  Land, 
og  de  fik  ikke  Lov!  —  Men  den  Hær,  hvis 
Aand  er  dræbt,  har  mistet  Evnen  til  at  staa  imod 
Overmagt. 

—  De  overvurderer  Stemningen  i  Hæren!  — 
lød  Majorens  Stemme  hvast. 

—  Stemningen  i  Hæren  —  vil  De  vide,  hvor- 
ledes den  er?  —  Saaledes  er  den:  En  af  mine  me- 
nige, en  frivillig,  arvede  en  Formue  paa  180.000 
Gylden;  han  skænkede  den  uopfordret  og  uden 
Betænkning  til  de  Telte  og  Barakker,  som  vor 
Regering  ikke  havde  Raad  til  at  undvære.  Det  er 
ikke  to  Dage  siden;  Ministeren,  som  modtog  Ga- 


200 


ven,  kan  bevidne  det.   —   Sadledes  er  Aanden  i 
Hæren,  om  De  vil  vide  det,  mine  Herrer! 

—  Forstaar  vi  Dem  ret  —  raabte  Majoren, 
mens  Sveden  stod  frem  paa  hans  blanke  Skalde- 
pande —  er  det  Deres  Mening,  at  en  hel  Gene- 
ration, et  helt  Lands  Ungdom  skal  blive  staaende 
med  Vaaben  i  Haand  og  lade  sig  skyde  til  sidste 
Mand? 

Alle  Øjne  vendte  sig  mod  Oberst  Denner.  Den 
kommanderende  fattede  om  Hagen  med  sin  hvide 
Haand,  mens  hans  Blik  vogtede  paa  Obersten  i 
den  dybeste  Interesse,  som  saa  han  noget  nyt  og 
stort  staa  imod  sig  over  Bordet. 

—  Ja!  —  en  Hær  er  ikke  til  for  at  skaanes, 
den  er  til  for  at  bruges  til  Landets  Frelse.  Men 
glem  ikke,  mine  Herrer,  at  kun  den  Hær,  der  selv 
kæmper  for  sin  Ild  og  sin  Arne,  vil  vove  at  føre 
et  saadant  Dødsstød  mod  sin  Fjende.  Thi  gør  den 
det,  da  er  det  en  Bøddeltjeneste,  den  kræver  af 
sine  Soldater  —  og  da  dræber  den  Aanden  i  sin 
egen  Hær.  Den  Dag,  da  Freden  skal  mægles,  vil 
den  faa  det  at  mærke:  at  den  har  gjort  sin 
Fjende  til  et  Folk  af  Helte  og  sig  selv  til  en 
Bande  af  Ugerningsmænd,  Naar  Krigen  er  endt, 
vil  dens  egen  Samvittighed  vaagne  og  vidne  imod 
den;  og  de  som  staar  udenfor  og  skal  mægle 
vil  have  let  ved  at  hindre,  at  Heltefolket  faar 
Dødens  Kaar.  Thi  det  at  staa  trods  alt  er  Sam- 
vittighedsprøven  for  et  Folk;  ved  det  beviser  det 

sin  Ret  til  at  leve!  —  Derfor,  hvad  enten  vi  tager 
et  Stød  paa  Skrømt  eller  vi  rømmer  Stillingen, 
saa  dømmer  vi  os  selv  paa  Forhaand  Sejren  fra. 
Kun  ved  at  staa  til  sidste  Mand  med  hele  Folket 
bag  os  har  vi  Chance  for  at  sejre  mod  Over- 
magten. 

Obersten  tav,  men  han  satte  sig  ikke.  Den 
kommanderende  sad  i  dybe  Tanker  med  Haan- 
den  endnu  fast  om  Hagen  og  Blikket  stift  ud  for 
sig.  Majoren  bøjede  sig  ivrigt  skrivende  over  Pro- 
tokollen. Medens  han  skrev,  var  der  Tavshed  i 
Salen;  men  da  han  endelig  lagde  Pennen  og  det 
saas  paa  hans  Ansigt,  at  nu  vilde  han  rejse  sig 
for  at  melde  det  Afstemningens  Resultat,  som  de 
allerede  kendte,  —  da  strakte  Obersten  i  heftigt 
Oprør  Armene  ud  imod  den  kommanderende  for 
Bordets  Ende  og  raabte: 

—  Deres  Excellence  —  brug  Deres  Myndighed! 
—  Lad  det  ikke  ske!  —  Tro  mig,  De  sprænger  Hæ- 
ren! —  Jeg  staar  Soldaterne  nærmere  end  nogen 
af  de  Herrer,  som  er  her  til  Stede;  Generalerne 
sidder  for  højt  —  Stabschefen  er  Fagmand,  Mili- 
tærtekniker, Videnskabsmand  —  han  lever  ikke 
med  Soldaterne!  — jeg  ved,  hvorledes  de  tænker, 
de  lavere  Charger  lige  ned  til  de  menige.  —  Jeg 
spørger  Dem,  Excellence;  hvad  skal  jeg  gøre, 
om  mine  Kaptejner,  Løjtnanter,  Korporaler  nægter 
at  lystre?  Jeg  ved  mere  end  en,  der  hellere  vil 
skyde  sig  foran  Fronten  end  rømme  fra  Bergwall! 

Excellencen  saa  bestandig  paaham;  i  de  tanke- 
fulde Øjne  levede  en  stor  Forbavselse.  Hans 
Tavshed  gjorde  Obersten  dristigere  —  han  troede, 
at  den  betød  en  Vaklen. 

Endnu  da  Majoren  rejste  sig  med  Protokollen 
i  Haanden  for  at  forkynde  Resultatet,  ventede  han, 
at  Overgeneralen  vilde  standse  Skæbnen  i  sin 
Gang;  men  det  skete  ikke. 

Med  Ansigtet  vendt  mod  den  kommanderende 
forkyndte  Majoren: 

—  Det  er  med  elleve  Stemmer  mod  fire  ved- 
taget, at  Bergwall  skal  rømmes! 

Da  tabte  Obersten  Besindelsen.  Med  Øjne,  der 
lynede  af  Vrede,  slog  han  Armene  ud  til  Siden, 
som  skød  han  det  hele  fra  sig,  og  raabte  over 
Bordet: 

—  Jeg  nedlægger  min  Kommando  ■ —  jeg  vil 
ikke  være  med  til  at  svigte  mit  Land! 

Et  Øjebliks  aandeløs  Tavshed  fulgte  paa  hans 
Ord.  Saa  brød  det  løs.  Selv  de  ældste  Generaler 
pustede  af  Vrede  i  deres  Stole. 

„Uhørt"  —  lød  det  fra  en  —  „han  er  gal"  — 
fra  en  anden  —  „utilgivelig  Insubordination"  — 
fra  en  tredie. 

Majoren  vendte  sig  dirrende  imod  ham. 

—  Hr.  Oberst!  —  truede  han,  men  beherskede 
sig  og  rettede  Blikket  æskende  om  mod  den  kom- 
manderende, som  var  den  eneste,  der  ikke  havde 
rørt  sig. 

Excellencen  tog  Haanden  fra  Hagen  og  aan- 
dede  tungt  op,  som  vaagnede  han  først  nu  af  sine 
Tanker.  Han  bøjede  sig  frem  over  Bordet  og 
sagde : 

^  Oberst  Denner  - —  De  har  overanstrengt 
Dem.  Jeg  maa  indstændigt  bede,  at  De  skaaner 
Deres  Kræfter,  —  at  ikke  Lazarettet  skal  berøve 
os  Deres  nidkære  Tjeneste.  Hæren  har  ikke  Raad 
til  at  miste  Dem. 

Mine  Herrer,  Bergwall  skal  rømmes  imorgen 
tidlig  Klokken  Fire.  Ingen  maa  faa  Nys  om,  hvad 
det  gælder,  før  Ordren  lyder  paa  Alarmpladserne. 
Forsvaret  tages  paa  Linien  indenfor  Bjergene. 

Hr.  Major,  vil  De  uopholdelig  iværksætte  det 
fornødne. 

Krigsraadet  er  hævet! 

Idet  Excellencen  rejste  sig  og  alle  Generalerne 
med  ham,  sank  Obersten  ned  ved  Bordet  med 
Hænderne  for  sit  Ansigt.  Saaledes  blev  han  sid- 
dende, mens  Krigsraadets  Medlemmer  med  Excel- 
lencen i  Spidsen,  efter  Rang  og  Rangs  Alder,  pas- 
serede Majorens  Plads  for  at  sætte  deres  Navne 
under  Protokollen. 

—  Hr.  Oberst!  —  kaldte  Majoren,  da  han  alene 
var  tilbage. 

Oberst  Denner  rejste  sig,  stod  et  Øjeblik  i  dybe 
Tanker,  for  sig  med  begge  Hænder  over  Ansigtet, 
vendte  saa  om,  gik  — •  som  paa  Kommando  — 
hen  til  Majoren  og  skrev  sit  Navn.  Da  han  havde 

gjort  det,  blev  han  mørkerød  i  Hovedet,  slængte 
Pennen  over  Bordet  og  for  ud  som  en  rasende. 

Jep  saa  Obersten  styrte  over  Torvet  med  Ho- 
vedet løftet,  som  kaldte  han  Himlen  til  Vidne. 

Han  vendte  sig  mod  Funk  og  bad  i  den  højeste 
Nød: 

—  Lad  det  ikke  ske! 

Det  luende  Blik  brændte  med  sin  Smerte,  men 
der  lød  ingen  Ord. 

—  Hjælp  Obersten  at  hindre  det! 

—  Du  hjalp  ham,  da  du  stod  ved  hans  Side. 
-Jeg? 

—  Fra  dig  fik  han  Styrken  til  at  tale. 

—  Aa,  om  jeg  ikke  var  død,  da  skulde  jeg  tale 
nu,  saa  de  hørte  det  —  da  skulde  jeg  tale  til  den 
hele  Hær. 

—  Du  kan  vende  tilbage,  om  du  vil.  Traaden 
er  endnu  ikke  bristet. 

—  Hjælp  mig  —  bad  Jep  —  giv  mig  Kraft  til 
at  rejse  mig,  før  Traaden  brister! 


JEP  slog  Øjnene  op  mod  et  mægtigt  Mørke. 
—  Hvor  er  jeg?  —  tænkte  han,  indtil  hans 
Øjne  fangede  de  tindrende  Gnister  og  han   fat- 
tede,  at  Gnisterne  var  Stjernelys,   og  at  Mørket 
var  Himlen, 

Han  famlede  med  Armen  ud  til  Siden,  til  hans 
Haand  fik  Støtte  mod  den  sneplørede  Jord,  Saa 
rejste  han  sig  med  Besvær  paa  Albuen  og  saa 
sig  om, 

Hans  Blik  gled  langs  den  øde  Pløjemark,  til 
det  naaede  Hegnet;  bag  det  genkendte  han  Lun- 
den —  og  han  huskede  pludselig  det  hele, 

—  Giv  mig  Kraft  til  at  rejse  mig,  før  Traaden 
brister!  —  bad  det  i  hans  Indre, 

Han  saa  ned  ad  sit  Legeme,  famlede  med  Hæn- 
derne over  Siden  og  mærkede,  at  Trøjen  var 
vaad  og  klæbrig  af  Blod,  Han  havde  ingen  Smer- 
ter, men  Hovedet  var  tungt  som  Bly, 

Han  fik  sig  vendt,  saa  han  kunde  spænde  Tor- 
nystret af;  han  aabnede  det  og  tog  Forbindings- 
pakken  frem. 

—  Giv  mig  Kraft!  —  bad  han;  og  mens  han 
bad,  viklede  han  Stoffet  op,  løsnede  Trøje  og  Ben- 

klæder    og   snørte    et   Bind    om    Underlivet   saa 
stramt,  som  hans  Kræfter  rakte. 

Udmattet  til  Døden  faldt  han  tilbage;  men  uaf- 
ladelig bad  det  i  hans  Hjerte: 

—  Giv  mig  Kraft,  før  Traaden  brister! 

Da  han  havde  ligget  en  Stund  med  lukkede 
Øjne,  mærkede  han  Varmen  strømme  til.  Han 
følte,  at  Blodet  pulserede,  som  fyldtes  Aarerne  af 
ny.  Han  kendte  Heden  mod  sine  Tindinger.  Han 
aabnede  og  knyttede  sine  Hænder,  og  greben  af 
en  pludselig  Uro,  tænkte  han: 

—  Jeg  maa  skynde  mig! 

Han  fik  sig  rejst  paa  Knæ,  fandt  Felthuen,  der 
laa  med  Pullen  i  Vejret,  og  Bøssen  med  Løbet 
pegende  op  ad  en  Plovfure  —  nøjagtigt  som  han 
havde  set  det  i  Drømmen. 

Endelig  stod  han  oprejst  og  begyndte  at  gaa. 
Det  stak  i  Siden;  men  han  havde  ikke  Tid  til  at 
ænse  det. 

Han  tumlede  af  Sted  over  Marken.  Da  han 
naaede  ud  til  Grøften,  stod  Hesten  der  endnu, 
som  han  havde  set  den  i  Drømme.  Den  stod  med 
ludende  Hoved,  som  om  den  havde  Sorg. 

—  Der  er  Hesten  —  tænkte  han  —  nu  gæl- 
der det,  om  der  er  Tid  endnu. 

Han  gik  den  nær;  den  drejede  Hovedet  om 
imod  ham  og  lod  ham  tage  Tøjlen,  som  var  det 
ham,  den  havde  ventet  paa. 

Med  yderste  Besvær  fik  han  Foden  i  Stigbøjlen. 

Hesten  ventede  taalmodig,  til  han  fik  svunget  sig 
op  og  sank  sammen  i  Sadlen. 

—  Giv  mig  Kraft,  før  Traaden  brister!  —  bad 
det  i  hans  Hjerte.  Og  han  fik  Kraft. 

Hesten  søgte  af  sig  selv  ad  Vejen  gennem  Lun- 
den. Hver  Gang  den  stødte,  stak  det  i  Jeps  Side, 
men  han  ænsede  ikke  Smerten. 

Da  han  var  ude  af  Skoven  og  fik  Øje  paa  Baa- 
let,  som  endnu  brændte  foran  Landfogdens  Lade, 
satte  han  Hesten  i  Trav. 

En  Skildvagt  raabte  ham  an,  hvor  Vejen  svin- 
gede, forlangte  Feltraab  og  holdt  Bøssen  parat. 
Men  Jep  slog  til  Hesten,  saa  den  satte  i  Fir- 
spring ind  over  Marken. 

To  Skud  peb  om  hans  Øre;  han  kunde  mærke 
Lufttrækket  imod  sin  Kind,  saa  nær  var  det  ene. 

—  Jeg  er  skudfri  —  tænkte  han  —  død  Mand 
kan  man  ikke  dræbe. 

Atter  lød  der  Skud,  men  intet  ramte. 

Han  fandt  tilbage  til  Vejen;  men  da  han  naaede 
Skoven,  huskede  han  fra  Drømmen,  at  der  laa  Felt- 
vagt, hvor  Vejen  svingede  ind.  Skuddene  har  alar- 
meret dem,  tænkte  han  og  drejede,  dækket  af  Mør- 
ket, igen  bort  fra  Vejen,  til  han  fandt  et  Sted  i 
Brynet,  hvor  Hegnet  veg  for  en  Sti.  Han  red 
igennem  og  lod  Hesten  føre;  den  fandt  af  sig 
selv  tilbage  til  den  brede  Vej. 

Midt  i  Skoven  —  ved  Kløften,  hvor  Bækken 
løb  igennem  —  passerede  han  de  fjendtlige  Ve- 

detter.  Skoven  maatte  have  slugt  Lyden  af  Skud- 
dene; thi  Skildvagterne  gik  uforstyrrede  frem  og 
tilbage.  Da  de  blev  ham  var,  troede  de,  det  var 
en  Ordonnans's  hastige  Ridt  i  Natten,  og  lod  ham 
ride  ganske  nær;  hvor  skulde  en  fjendtlig  Ryt- 
ter kunne  komme  gennem  Skoven  fra  denne 
Side,  gennem  baade  Piket  og  Feltvagt?  End 
ikke  da  han  kom  dem  saa  nær,  at  de  saa,  han 
var  barhovedet,  anede  de  Uraad.  Men  da  han  i 
fuld  Fart  brød  ned  gennem  Kløften  uden  at  give 
Feltraab,  skød  de. 

Jep  mærkede,  at  Hesten  blev  ramt;  den  gjorde 
et  Spring  til  Siden;  men  Kuglen  virkede  som  et 
Sporehug  i  dens  Lysk.  Skud  paa  Skud  jog  efter 
ham;  to  Kavallerister,  alarmerede  fra  Udkanten 
af  Skoven,  sprængte  hid  efter  Lyden,  men  i  Mør- 
ket kom  de  ind  i  en  Elletykning  og  maatte  hurtig 
give  op. 

—  Vi  rider  om  Kap  med  Døden  —  tænkte  Jep 
—  den  er  efter  os  begge. 

Han  klamrede  sig  med  Hænderne  til  Sadlen. 
Smerten  var  voldsom  nu  for  det  hastige  Ridt; 
han  kunde  mærke,  at  Livet  veg  Tomme  for 
Tomme,  —  fra  Fødderne,  der  allerede  var  stive 
og  kolde,  og  op  over  Knæet. 

—  Giv  mig  Kraft,  før  Traaden  brister!  —  bad 
det  uophørligt  i  hans  Hjerte;  og  han  fik  den. 

Da  han  naaede  ud  til  Sletten,  blev  han  raabt 
an  paa  sit  eget  Sprog.  Vedetterne  forstod,  at  det 

var  en  Landsmand;  de  sænkede  Bøssen,  ret- 
tede den  elektriske  Lygte  imod  ham  og  fik  Øje 
paa  Blodpølen  paa  hans  Trøje  og  Forbindingen, 
som  stak  ud  under  den.  En  Afløsningspatrouille 
kom  til  i  det  samme;  Jep  bad  Korporalen  om  at 
lade  ham  ride;  det  gjaldt  hans  Liv  og  det  gjaldt 
Hæren.  Fra  hans  vidtaabne  Øjne  stirrede  Døden 
imod  dem;  og  Korporalen  turde  ikke  tage  An- 
svaret for  at  sinke  ham. 

Jep  fik  Feltraabet  og  fløj  over  Sletten  —  han 
og  hans  Hest  —  om  Kap  med  Døden,  der  havde 
rørt  dem  begge;  Livets  store  Strøm  vilde  ikke 
slippe  hans  Hjerte. 

—  Giv  mig  Kraft  —  bad  det  uophørligt  i  hans 
Indre  —  før  Traaden  brister! 

Da  Jep  red  op  imod  Skildvagterne  ved  den 
dækkede  Bro,  gled  Søgelyset  fra  Bergwall  plud- 
selig over  ham. 

Den  ensomme  Rytter  i  Feltjægertrøjen  —  uden 
Hue,  bleg  som  en  Død,  med  det  lyse  Haar  klæ- 
bet til  Pande  og  Tinding  af  Sved  og  Snavs  — 
hængende  som  et  Lig  over  Sadlen  —  med  Livets 
Rest  alene  i  de  store  skinnende  Øjne  — 

Saa  spøgelseagtig  pludselig  dukkede  han  frem 
for  Skildvagterne,  at  de  nær  havde  tabt  deres 
Bøsser.  Først  da  Feltraabet  lød  fra  hans  Mund, 
forstod  de,  at  det  var  et  Væsen  i  Kød  og  Blod 
som  de  selv,  en  saaret  Fælle.  Han  smilede  til 
dem  med  forunderlige  Øjne;  og  de  lod  ham  pas- 

sere,  ynkende  ham  i  deres  Hjerte,  —  selv  havde 
de  ikke  været  i  Ilden  endnu. 

Indenfor  Volden  var  Bierne  i  den  vældige  Kube 
skræmmede  op  af  deres  Søvn.  Men  intet  usæd- 
vanligt Lys  røbede,  hvad  der  forberedtes;  ingen 
højrøstet  Tale,  ingen  unødig  Støj.  De  Ordrer, 
Ordonnanserne  bragte,  gik  hviskende  fra  Mund 
til  Mund  som  ilfærdige  Rygter. 

Jep  red  mod  Øst  langs  de  faste  Batterier;  gen- 
nem Mørket  skimtede  han  Konstablerne  i  Rør- 
stilling bag  Kanonerne,  utaalmodige  og  utidige  for 
den  afbrudte  Søvn,  Han  hørte  dem  spørge  og 
gætte  fra  Mand  til  Mand:  —  Naar  gaar  det  løs? 

—  Vil  Fjenden  angribe  —  eller  er  det  vore?  — 
Skal  vi  dække  et  Udfald  med  Kanonerne? 

Et  Feltbanetog  stønnede  sig  frem  ad  Forbindel- 
seslinien bag  Volden  med  en  lang  Række  Vogne 

—  langsomt  og  forsigtigt,  uden  Signaler  af  Lys 
eller  Lyd. 

Husarer  red  tavse  forbi  i  Halveskadroner;  He- 
stene prustede  mod  Natteluften,  og  Hovene  plad- 
skede  i  den  plørede  optraadte  Jord. 

Da  Jep  naaede  Fodfolkets  Alarmpladser,  saa 
han,  at  de  hvide  Toppe,  som  plejede  at  trodse 
Nattemørket,  var  forsvundne. 

—  Officersteltene  er  brudte  ned,  tænkte  han  i 
Angst  og  Uro  —  mon  jeg  kommer  for  silde? 

En  Korporal,  som  løb  forbi,  hørte  ham  tale  højt 
med   sig  selv;    han   saa,  at  Rytteren   var  saaret, 

standsede  og  raabte  til  ham  om  at  dreje  af  til 
højre;  —  „Feltlazarettet  er  rykket  tilbage.  Spørg 
Dem  for  ved  Batteri  Nr.  ni." 

Jep  ænsede  ham  ikke.  Han  havde  set  Soldater 
af  sit  eget  Regiment  komme  løbende  fra  Marke- 
tenderiet; han  skyndte  sig  efter  dem  og  naaede 
Regimentets  Alarmplads,  just  som  Kommandoen 
„Træd  an!"  lød  dæmpet  fra  Kompagni  til  Kom- 
pagni, fra  Deling  til  Deling. 

Han  saa  Løjtnanterne  flokkes  for  at  drøfte  og 
gætte:  —  Hvornaar  rykker  vi  ud?  —  Hvem  skal 
have  Teten? 

Løjtnant  Lepaque  gik  ham  tæt  forbi;  Jep  kendte 
i  Mørket  den  spændstige  Gang  og  Jocheyhovedet. 

De  aner  det  ikke  —  tænkte  Jep  —  de  tror, 
at  nu  er  den  endelig  kommen,  den  store  Dag, 
da  Løftet  skal  indfries,  —  den  uvisnelige  Hæ- 
ders Dag,  da  de  skal  frelse  vore  Fædres  Land 
eller  dø. 

Jep  red  saa  nær  til  sit  eget  Kompagni,  at  han 
kunde  skelne  Kaptejn  Balkh  til  Hest  foran  Fronten. 

Der  stod  de  i  Lyset  fra  Stjernerne,  Række 
bag  Række  og  Række  ved  Række  —  Kammera- 
terne, som  han  havde  levet  med  i  Dage  og  Næt- 
ter. Han  talte  sig  frem  til  den  Plads,  som  var 
hans;  en  anden  var  rykket  ind  i  Stedet;  hvem  det 
var,  kunde  han  ikke  se,  men  han  kendte  Slag- 
terens brede  Skuldre  og  hans  tykke  Hoved,  som 
ragede  op  over  de  nærmeste. 

De  stod  under  Vaaben  og  ventede  paa  at  rykke 
ud  imod  Fjenden,  —  som  de  havde  ventet  forle- 
den, da  Oberst  Denner  kom  ridende  i  strakt  Galop 
paa  sin  røde  Fuks,  der  lyste  i  Morgensolen. 

„Det  er  dig  —  det  er  dig!"  —  Jep  mærkede 
paany  hans  Blik  i  sin  Sjæl.  —  „Hellere  end  at 
vige,  vil  vi  lægge  os  til  Hvile  paa  den  gamle 
Vold,  som  er  bygget  op  af  vore  Fædre  og  hær- 
det af  deres  Blod!« 

Jep  vendte  sig  mod  Volden.  Han  hørte  igen  de 
klagende  Suk  —  de  krævende  Stemmer  — 

—  Gør  det  ikke!  —  raabte  han  og  styrtede 
lige  ned  imod  Kaptejnen  —  hvis  I  gør  det,  dræ- 
ber i  vore  Døde! 

Han  var  redet  saa  nær,  at  alle  kunde  se  ham. 
Forbavselse  gik  som  et  Vindpust  gennem  Geled- 
derne. Slagteren  kendte  Stemmen  og  stirrede  for- 
færdet paa  den  hueløse  Kammerat,  som  var  op- 
staaet  fra  de  Døde. 

—  En  stakkels  saaret  —  tænkte  Kaptejnen  — 
som  har  mistet  Forstanden  og  er  undløben  fra 
Lazarettet  paa  en  Hest,  han  har  fundet  i  Natten. 

Idet  han  vilde  give  Ordre  til  at  fange  ham  ind 
for  at  føre  ham  tilbage,  kom  Obersten  ridende 
paa  sin  røde  Fuks. 

Der  gik  et  Ryk  igennem  Rækkerne. 

—  Giv  Agt  —  Ret!  —  lød  det  dæmpet  — 

—  Præsentér  —  Gevær! 

Medens    de  præsenterede,   stirrede   Soldaterne 

paa  den  Mand,  som  skulde  føre  dem  mod  Fjen- 
den. 

Det  var  for  mørkt  til,  at  de  kunde  skelne  hans 
Træk;  men  alle  saa  dog  Forandringen  og  undrede 
sig  derover. 

Han  kom  ikke  i  Galop  som  hin  Morgen,  da 
han  holdt  sin  berømmelige  Tale  til  dem.  Lang- 
somt og  tøvende  red  han  ned  imod  Fronten. 

En  gammel  Mand,  falden  sammen  i  Sadlen  — 
med  bøjet  Nakke  og  vaklende,  som  havde  han 
ondt  ved  at  holde  sig  fast  —  var  det  virkelig 
ham  —  Oberst  Denner,  der  plejede  at  bære  sit 
Hoved  saa  højt? 

Som  han  holdt  der  paa  Hesten  —  tøvende  for 
det  Ord,  han  havde  Ordre  til  at  sige  —  søgende, 
med  Fortvivlelse  i  sit  Hjerte,  en  sidste  Udvej  til 
at  vige  for  Hvervet  —  pønsende  paa  at  rive  Re- 
volveren af  sit  Bælte  og  gøre  det  forbi  foran 
Fronten,  til  Vidne  mod  dem,  der  krævede  af 
ham,  at  han  skulde  sprænge  Hæren  og  sin  egen 
Sjæl,  —  saa  Oberst  Denner  en  hueløs  Soldat 
komme  ridende  imod  sig,  og  han  hørte  en  ung 
Stemme  skrige  af  sin  vaandefuide  Sjæl: 

—  Jeg  stod  hos  Dem  i  Nat  og  hørte  Deres 
Tale  —  jeg  ved,  hvad  der  blev  vedtaget.  —  Gør 
det  ikke!  —  Sig  ikke  Ordet!  —  Lad  det  ikke  ske! 
—  Hører  De,  det  stønner  fra  Voldene!  —  se! 
de  rejser  sig  og  kræver  —  alle  de,  som  stod! 
Vil  De  dræbe  den  Aand,  hvori  de  lever  endnu? 

Vil  De  forraade  vore  Døde?  —  Jeg  er  den  me- 
nige, som  skænkede  min  Arv  —  jeg  er  den,  som 
De  nævnede  —  jeg  er  den,  som  drog  ud  for  at 
sejre  eller  falde  —  vil  De  gøre  min  Død  til  et 
unyttigt  Spild?  —  Vil  De  træde  mig  ned  som  en 
Urt  ved  Vejen?  —  Soldater  —  hvem  var  det, 
som  raabte:  „Hellere  end  at  vige  vil  vi  lægge  os 
til  Hvile  paa  den  gamle  Vold,  som  er  hærdet  af 
vore  Fædres  Blod?"  Obersten  sagde  det  —  „sejre 
eller  falde"  var  det  Budskab,  han  bragte.  — 
Husker  I,  at  vi  raabte,  alle  som  en,  —  at  vi  vilde 
som  han?  —  og  nu  —  nu  skal  han  bringe  Jer 
et  nyt  Bud  —  det  Bud,  at  I  skal  rømme! — Sol- 
dater —  om  han  siger  det  Ord,  —  saa  lystrer 
ham  ikke!  —  Kommanderer  han  „Tilbage",  saa 
gaa  frem  i  Stedet  —  ud  over  Volden  —  til  Sejr 
eller  Fald!  —  Kammerater,  det  er  let  at  dø!  — 
Se,  jeg  er  død  —  Slagteren  kan  vidne,  at  jeg 
faldt  og  var  død  —  mit  Lig  ligger  slængt  et  Steds 
i  Pløret  derude,  —  men  jeg  fik  Kraft  til  at  rejse 
mig,  før  Traaden  brast.  Det  er  Livets  store  Strøm, 
som  valgte  mig  ud  —  det  er  den,  som  skriger 
fra  mit  Hjerte:  Kast  Jer  mod  de  vilde  Heste, 
som  vil  ind  over  Volden!  —  Om  I  fældes  til  sidste 
Mand,  saa  er  Sejren  vis,  —  saa  er  Landet  frelst! 
Det  sortnede  for  hans  Øjne;  han  segnede  af 
Hesten  med  løftede  Arme.  I  Faldet  syntes  han, 
at  han  hørte  Slagterens  Stemme,  men  han  tog 
vist  fejl. 

Endnu  en  Gang  aabnedes  hans  Øjne  og  Øren; 
han  skimtede  den  røde  Fuks  ganske  tæt  ved  sit 
Hoved;  han  hørte  Oberstens  Stemme  —  denne 
Gang  tog  han  ikke  fejl:  det  var  en  Sjæl,  som  for- 
løstes i  en  rungende  Kommando: 

—  Fremad,  March!  —  Over  Volden  —  mod 
Fjenden ! 

Saa  sprængtes  Jeps  Hjerte,  saa  brast  Traaden; 
han  havde  Hegnsmandens  Smil  om  sin  Mund,  og 
han  saa  det  hele  — 


Som  jeg  skrev  det  her. 

